text:
Welcome to Tai freedom
ပၢင်တိုၵ်း ၽၢႆႇတပ်ႉသိုၵ်းၸိုင်ႈတႆး ပွင်လႅင်းၵပ်းသၢၼ် သိုၵ်းမၢၼ်ႈသမ်ႉ တင်ႈၸႂ်ၶဝ်ႈမင် တိုၵ်းယိုဝ်း တပ်ႉသိုၵ်းၸိုင်ႈတႆး ၊ ၼႃႈတီႈၸိုင်ႈတႆးပွတ်းဢွၵ်ႇၶူင်း ၵၢၼ်ပူၼ်ႉပႅၼ် လူလၢႆ ေၶႃႈတူၵ်းလူင်း ၵၢၼ်ၵိုတ်းတိုၵ်း သိုၵ်းမၢၼ်ႈ တၢႆ 4 မၢတ်ႇ 1 ၼႂ်းပၢင်တိုၵ်း
- Created on 18 June 2017
- Written by တႆးလွတ်ႈလႅဝ်း
ၸုမ်းသိုၵ်းမၢၼ်ႈ ၸႂ်ႉဢဵၼ်ႁႅင်း ၼိုင်ႈသၢႆသိုၵ်းသေ ပိုတ်ႇသိုၵ်း တိုၵ်းယိုဝ်းတေႃႇ တပ်ႉသိုၵ်းၸိုင်းတႆး RCSS/SSA ဢၼ်ပၵ်းသဝ်းတူင်ႉ ၼိုင်ယူႇ ၼႂ်းပိုၼ်ႉတီႈ ၸႄႈဝဵင်းမိူင်းပဵင်း၊ တပ်ႉဢုပ်ႉပိူင်ႇၼႃႈတီႈ တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇ ၼႂ်းၼႃႈတီႈ ၼႂ်းပိုၼ်ႉတီႈ မိူင်းတႆး ပွတ်းဢွၵ်ႇၶူင်း လႆႈပွင်ႇလႅင်းပၼ် တပ်ႉသိုၵ်းမၢၼ်ႈႁူႉဝႃႈပဵၼ် တပ်ႉသိုၵ်းၸိုင်ႈတႆး RCSS/SSA ယူႇသေတႃႉ ၽၢႆႇသိုၵ်းမၢၼ်ႈ တင်ႈၸႂ်ပိုတ်ႇၼႃႈသိုၵ်း တိုၵ်းယိုဝ်းေတႃႇၵၼ်ႄလႈ သွင်ၽၢႆႇ လႆႈပဵၼ်ပၢင်တိုၵ်း ႁိုင်ၼိုင်ႈၸူဝ်ႈမူင်းေသ ၽၢႆသိုၵ်းမၢၼ်ႈ မီးလွင်ႈတၢႆမၢတ်ႇ ႁူမ်ႈႁႃႈၵေႃႉ ႄလႈ ၽၢႆႇတပ်ႉသိုၵ်းၸိုင်ႈတႆး မၢတ်ႇၸဵပ်းတီႈမိုဝ်း ဢိတ်းဢွတ်း ၼိုင်ႈေၵႃႉ။
တပ်ႉသိုၵ်းၸိုင်ႈတႆး (RCSS/SSA) တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈမဝ်းၵမ် တင်းၼမ်
- Created on 17 June 2017
- Written by တႆးလွတ်ႈလႅဝ်း
တပ်ႉသိုၵ်းၸိုင်ႈတႆး (RCSS/SSA) ၸွပ်ႇသွၵ်ႈတူင်ႉၼိုင် ၵူတ်ႇထတ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်း ၼႃႈတီႈတူင်ႉၼိုင်သေ တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် 2 ၵေႃႉ လႄႈ ယႃႈမ မိၵ်ႈ WY တင်းၼမ်။
ၽူႈတႅမ်ႈပွင်ႈၵႂၢမ်း ၵျီႇထွင်ႇၸုၸႅတ်ႉၸႃႇ ပူၼ်ႉလွတ်ႈဢွၵ်ႇၶွၵ်ႈ
- Created on 17 June 2017
- Written by တႆးလွတ်ႈလႅဝ်း
ၽူႈတႅမ်ႈပွင်ႈၵႂၢမ်း ၵျီႇထွင်ႇၸုၸႅတ်ႉၸႃႇ (ကျည်ထောင်စုသစ္စာ) ပျိတိသျႃႉၵူဝ်ႇၵူဝ်ႇမွင်ႇ ဢၼ်ၺႃးၺွပ်းယဵတ်ႈၶွၵ်ႈ လူၺ်ႈမတ်ႉတႃ 66-(ဃ) ၼၼ်ႉ လႆႈပူၼ်ႉလွတ်ႈဢွၵ်ႇၶွၵ်ႈ ယဝ်ႉသေတႃႉ ၵူၺ်းၵႃႈ ၽူႈၵုမ်းထတ်းလိၵ်ႈ ၽိုၼ်ၶၢဝ်ႇ The Voice ဢူးၵျေႃႇမိၼ်းသူၺ်ႇ တႄႉ တိုၵ်ႉလႆႈသိုပ်ႇတေႃႇသူႈ ၶတီးဝႆႉယူႇ ဝႃႈၼႆ။
သိုၵ်းပလွင်ႈ TNLA တီႉၺွပ်းၵူၼ်းမိူင်း လႄႈ ႁႂ်ႈဢဝ်ငိုၼ်း ၼပ်ႉႁူဝ်သႅၼ် ထုတ်ႇတူဝ်ၶိုၼ်း
- Created on 16 June 2017
- Written by တႆးလွတ်ႈလႅဝ်း
သိုၵ်းပလွင်ႈ TNLA တီႉၺွပ်းၵူၼ်းမိူင်း ဢၼ်ဢမ်ႇမီး တၢင်းၽိတ်းသင် တီႈဝၢၼ်ႈတေႃႉသၢင်ႇ ဢိူင်ႇတေႃႉသၢင်ႇ ၸႄႈဝဵင်းၵျွၵ်ႉမႄးသေ ႁႂ်ႈပီႈၼွင်ႉ တၢင်းႁိူၼ်းယေး ဢဝ်ငိုၼ်း ၼပ်ႉႁူဝ်သႅၼ် ၵႂႃႇထုတ်ႇတူဝ်ၶိုၼ်း ဝႃႈၼႆ။
မိူင်းသၢတ်ႇ ၸတ်းပၢင်ၶႄႉၶႅင်ႇလဵၼ်ႈႁႅင်း ႁိမ်သူးၸႄႈဝဵင်း 24-ဝၼ်း
- Created on 16 June 2017
- Written by တႆးလွတ်ႈလႅဝ်း
ၸွမ်းၼင်ႇၽႅၼ်ၵၢၼ် လွင်ႈမုၼ်းလႅင်းၶိုၼ်ႈယႂ်ႇလဵၼ်ႈႁႅင်း (TSDP) ၸႄႈဝဵင်းမိူင်းသၢတ်ႇ မိူင်းတႆးပွတ်းဢွၵ်ႇ မီးၼၼ်ႉသေ တႄႇဝၼ်းၽတ်းၼၼ်ႉ လႆႈၸတ်းႁဵတ်းပဵၼ် ပၢင်ၶႄႉၶႅင်ႇ လဵၼ်ႈႁႅင်း ႁိမ်သူး မၢၵ်ႇၼင်၊ မၢၵ်ႇသႂၢင်းဝၢႆ၊ ပိင်းပွင်(Tennis)၊ ၶူၼ်ၵႆ(Badminton) လႄႈ လႅၼ်ႈၶႄႉၵၼ် ၸိူဝ်းၼႆႉ တင်းႁိုင် 24-ဝၼ်း ၼႆယဝ်ႉ။
More Articles...
- သင်ႇၶၸဝ်ႈလႄႈ ၵူၼ်းမိူင်းႁူမ်ႈၵၼ် ၵေႃႇသွၼ်းႁူၼ်ႁၢင်ႈြၽႃႉသၢမ်သၢင်ႇ တီႈၼွင်မူဝ် ႁူဝ်ဝီင်းသႅၼ်ဝီ
- KIO/KIA ပၼ်တၢမ်ႇတၢႆ လႄႈ တၢမ်ႇထွင်ႇ ၵူၼ်းမိူင်းသွင်ၵေႃႉ ဢၼ်ယိုဝ်းၸုမ်းၽဵဝ်ႈမူၺ်ႉယႃႈ
- ၽၢႆႇတၢင်းမိူင်းထႆးဢွၵ်ႇပၵ်းပိူင်မ်ႂႇထႅင်ႈ တႃႇၶဝ်ႈၼ်ႂးဝဵင်းႄမႈသၢႆ
- သိုၵ်းမၢၼ်ႈဢထမ်ႇမ တဵၵ်းတဵင်ၵူၼ်းမိူင်း 2 ဝၼ်းထပ်းၵၼ် လႄႈ ပူၼ်ႉပႅၼ်ၶေႃႈတူၵ်းလူင်း NCA
- ဢွၼ်ႇယိင်း ဝဵင်းသီႇပေႃႉ ၵေႃႉၼိုင်ႈ ၺႃးၶႃႈတၢႆ


c: text/html

text:
မုၵ်ႉၸုမ်းၸၢဝ်းၶိူဝ်းတႆးမိူင်းၵွၵ်ႇ၊ ရယွင်းတင်း ၸုမ်းၵူၼ်းၼုမ်ႇတႆးTYO ႁူပ်ႉထူပ်းဢုပ်ႇၵၼ်ပိူဝ်ႈ သၢၼ်မိုဝ်းၵၼ် ႁဵတ်းၵၢၼ်ႁူမ်ႈမိုဝ်းၵၼ် ၵႂႃႇမိူဝ်းၼႃႈ။
ဝၼ်းတီႈ 07/05/2017 ၸၢႆးၼၼ်ႇတေႃး သၼ်လွႆတွၼ်း ႁူဝ်ၼႃႈၸုမ်းၸၢဝ်းၶိူဝ်းတႆး မိူင်းၵွၵ်ႇ၊ ၸၢႆးလႅင်းပၢင်ႇ ႁူဝ်ၼႃႈမုၵ်ႉၸုမ်းၸၢဝ်းၶိူဝ်းတႆး သၢႆရယွင်းလႄႈ ႁူဝ်ၼႃႈၸုမ်းၵူၼ်းၼုမ်ႇတႆး TYO ဢိၵ်ႇလုၵ်ႈၸုမ်း ႁူပ်ႉထူပ်ႉဢုပ်ႇဢူဝ်းၵၼ် တီႈလုမ်းမုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ ၸိုင်ႈထႆး။
ႁူဝ်ၼႃႈၸုမ်းၵူၼ်းၼုမ်ႇတႆး TYO ၸၢႆးထုၼ်းလႃႉ လၢတ်ႈဝႃႈ – “ ၸွမ်းၼင်ႇဢၼ်ၵူၼ်းမိူင်းတုၵ်း ယွၼ်းၼၼ်ႉသေ ၶႂ်ႈႁႂ်ႈပႃႇတီႇ၊ တပ်ႉသိုၵ်းလႄႈမုၵ်ႉၸုမ်း တႆးလၢႆလၢႆၸုမ်းပဵၼ် ဢၼ်ၼိုင်ႈဢၼ် လဵဝ်ၵၼ်ၼႆၼၼ်ႉသေ သိုပ်ႇၼႆႉၵႂႃႇယႃႇဝႃႈၸုမ်းၵဝ်ၸုမ်းမႂ်းယဝ်ႉ ႁဝ်းလူဝ်ႇမေႃၽွမ်ႉႁူမ်ႈၵၼ် ၵႂႃႇယဝ်ႉ။ၽွၼ်းပၢင်းဢၼ်ႁဝ်းဢမ်ႇၽွၼ်ႉၵၼ်ၼၼ်ႉၵေႃႉလႆႈၶၢမ်ႇၸႃးမႃးၼမ်ယဝ်ႉ” ။
ၼႂ်းပၢင်ၼႆႉဢုပ်ႇဢူဝ်းၵၼ် ဝၢင်းၽႅၼ်ၵၼ်လၢႆလွင်ႈမိူၼ်ၼင်ႇ လွင်ႈပၢႆးပၺ်၊ လွင်ႈသုၼ်ႇလႆႈတႅပ်း တတ်း ၊လွင်ႈမၢႆၾၢင်(မၢတ်ႈပူင်ႇတိၼ်ႇ)လွင်ႈၵၢၼ်ၽွမ်ႉႁူမ်ႈ ၸိူဝ်းၼႆႉ။
ၸၢႆးလႅင်းပၢင်ႇ ႁူဝ်ၼႃႈၸုမ်းၸၢဝ်းၶိူဝ်းတႆး သၢႆရယွင်းၵေႃႈလၢတ်ႈဝႃႈ – “ ပၢင်ႁူပ်ႉထူပ်းၼႆႉတေလႆႈ ဝႃႈမီးၽွၼ်းလီတႄႉတႄႉ ။ ၵႃႇၵွၼ်ႇပူၼ်ႉမႃး ႁဵတ်းၽႂ်ႁဵတ်းမၼ်းၵူၺ်း မိူဝ်းၼႃႈမႃးႁႂ်ႈႁဝ်း ၸၢင်ႈ ၽွမ်ႉႁူမ်ႈၵၼ်မီးသင်ၵေႃႈၵပ်းသိုပ်ႇၵၼ် တၢင်းမိူင်းၶႄႇၵေႃႈလီ၊ မိူင်းတႆး၊ မိူင်းထႆးၵေႃႈ လီႁႂ်ႈၸၢင်ႈ လႆႈၵပ်းသိုပ်ႇၵွင်ႉသၢၼ်ၵၼ်ၵႂႃႇ ”။
ၸုမ်းၸၢဝ်းၶိူဝ်းတႆး ၼႂ်းမိူင်းထႆး သၢႆၵဵင်းမႆႇ၊ မိူင်းၵွၵ်ႇ ပႃးၸဵမ်ရယွင်း ဢိၵ်ႇၸုမ်းၵူၼ်းၼုမ်ႇတႆး TYO ၸိူဝ်းၼႆႉ ၵမ်ႈၼမ်ႁူႉဝႃႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၵမ်ႉယၼ် ပၼ်ႁႅင်း။
ၼႂ်းၸိုင်ႈတႆးၼႆႉၼွၵ်ႈသေ ၸုမ်းၵူၼ်းၼုမ်ႇတႆး TYO ယင်းမီးထႅင်ႈ TYN ၵေႃႁူမ်ႈသၢင်ႈၵူၼ်းၼုမ်ႇ တႆး ပတ်းပိုၼ်ႉမိူင်းႁူမ်ႈ ။ TYO တင်း TYN တေသၢၼ်မိုဝ်းၵၼ်ၵႂႃႇ ၸိူင်ႉႁိုဝ်?၊ ၸွင်ႇၸႂ်ႈၸုမ်းလဵဝ် ၵၼ်၊ ၵွပ်ႈသင်ၸုမ်းၵူၼ်းၼုမ်ႇတႆးမီးလၢႆလၢႆၸုမ်း ယင်းမီးၵူၼ်းၼုမ်ႇ ၸိူဝ်းပႆႇပွင်ႇၸႂ် ၵႆႉတွင်ႈၵႆႉ ထၢမ်ၵၼ် ။

robotstxt: allowed

filter: keep


text:
ထိုင်
ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်)
07/04/2015
ၶူဝ်ၼမ်ႉမႃႉ ဢၼ်မီးၼိူဝ် သဵၼ်ႈတၢင်းမိူင်းႁူမ်ႈတုမ် တီႈဝၢၼ်ႈၵုၼ်လူင် ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼႆႉလႆႈလူႉၵွႆမႃးၶၢဝ်းတၢင်းၼိုင်ႈလိူၼ်ယဝ်ႉ ၽူႈမီးပုၼ်ႈၽွၼ်းၶဝ်ပႆႇမႃး မႄးပၼ်ႁဝ်းၶႃႈ။
ၶူဝ်ၼမ်ႉမႃႉ ဢၼ်မီးၼိူဝ် သဵၼ်ႈတၢင်းမိူင်းႁူမ်ႈတုမ် တီႈဝၢၼ်ႈၵုၼ်လူင် ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၼႆႉလႆႈလူႉၵွႆမႃးၶၢဝ်းတၢင်းၼိုင်ႈလိူၼ်ယဝ်ႉ ၽူႈမီးပုၼ်ႈၽွၼ်းၶဝ်ပႆႇမႃး မႄးပၼ်ႁဝ်းၶႃႈ။
ပႅၼ်ႈသိူဝ်ႇၽင်ႉမူတ်း ၼႂ်းၵၢင်ၶူဝ် ပဵၼ်ဝႆႉႁူးပွင်ႇ လႄႈၸၢင်ႈပဵၼ်ၽေး တႃႇၵူၼ်းမိူင်း ၵႂႃႇမႃး ။
ၶူဝ် ၼမ်ႉမႃႉၼႆႉ ပဵၼ်ၶူဝ်ဢၼ်လမ်ႇလွင်ႈတႃႇ ၵူၼ်းမိူင်းဢၼ်လႆႈလတ်းၵႂႃႇမႃးႁႃၵၼ်၊ တႃႇၵႂႃႇ လိုဝ်ႈႁိူဝ်ႉ လိုဝ်ႈၸႂ် ၵႂႃႇဢၢပ်ႇၼမ်ႉဢုၼ်ႇ ၊ ၵႂႃႇႁူင်းၸၢၵ်ႈၾႆးၾႃႉၼမ်ႉမၢဝ်း လႄႈၵႂႃႇတၢင်းမိူင်းၶၢင် ၸိူဝ်းၼႆႉ။
ၶူဝ်ၼမ်ႉမႃႉၼႆႉ လႆႈႁဵတ်းသၢင်ႈမႃး မိူဝ်ႈပူၼ်ႉမႃးၶၢဝ်းတၢင်း (100)ပီ ပၢၼ် ဢိင်းၵလဵတ်ႈ။ ပဵၼ်တႃႇၸႂ်ႉၵၢၼ် သိုၵ်းၵႂႃႇမႃး ၸူဝ်ႈၶၢဝ်းၵူၺ်းသေတႃႉ ၶူဝ်ဢၼ်ၼႆႉ လမ်ႇလွင်ႈတွၼ်ႈတႃႇ ၵူၼ်းမိူင်းႁဝ်းတႄႉတႄႉ ၶႃႈဢေႃႈ။
ယွၼ်ႉပိူဝ်ႈၼၼ် ၶႂ်ႈႁႂ်ႈၽူႈမီးပုၼ်ႈၽွၼ်းၶဝ် မႃးမႄးပၼ် ၶူဝ်ၼမ်ႉမႃႉ ဝႆးဝႆးလႄႈ ၸင်ႇလႆႈယိုၼ်ႈလိၵ်ႈထိုင် ၸုမ်းၶၢဝ်ႇၽူႈတွႆႇႁွၵ်ႈ တီႈၶႃႈဢေႃႈ။
ၵေႃႉတႅမ်ႈသူင်ႇ – ပီႈၼွင်ႉၼမ်ႉပူင်ႇ


text:
ၾႆးမႆႈႁိူၼ်း ၼၢႆးသွႆႈငိုၼ်းၶွင်ႇၵေႃႉပဵၼ် ပီႈၼၢင်းၻွၵ်ႊတိူဝ်ႊၸၢႆးမွၵ်ႇၶမ်း တီႈပွၵ်ႉၼိူဝ် ဝဵင်းမူႇၸေႊ ၸဝ်ႈႁိူၼ်းလႄႈလုၵ်ႈယိင်း လူႉတၢႆၸွမ်းၾႆးတင်း 2 ၵေႃႉ။
ဝၼ်းတီႈ 17/05/2017 ယၢမ်းၵၢင်ၼ်ႂ်ၸဝ်ႉ 2:00 မူင်းပၢႆ ၾႆးမႆႈႁိူၼ်းၼၢႆးသွႆႈငိုၼ်းၶွင်ႇ တီႈပွၵ်ႉၼိူဝ် (ႁူဝ်မူၼ်ႇ) ၸႄႈဝဵင်းမူႇၸေႊ ၸိုင်ႈတႆး ပွတ်းႁွင်ႇ။ ၼၢႆးသွႆႈငိုၼ်းၶွင်ႇ ဢႃယု 70 ပၢႆလႄႈ လုၵ်ႈယိင်း မေႃလုမ်းလႃးၵူၼ်းပဵၼ် (Nurse) ၼၢင်းၶမ်းလၢဝ် ဢႃယု 40 ပၢႆ တၢႆၵႂႃႇၸွမ်းၼႂ်းၾႆး တင်း 2 ၵေႃႉမႄႈလုၵ်ႈ ဝႃႈၼႆ။
ၸၢႆးဢွင်ႇ ၵူၼ်းယူႇႁိမ်းၵိၼ်ၸမ် ၽူႈမႃးၸွႆႈၶႄၾႆး လၢတ်ႈဝႃႈ“ ႁိူၼ်းပႃႈသွႆႈငိုၼ်းၶွင်ႇၼႆႉ ပဵၼ်ႁိူၼ်း ဢုတ်ႇ သွင်ၸၼ်ႉ၊ ၾႆးတႄႇမႆႈတီႈၸၼ်ႉၼိူဝ်လူင်း၊ ႁဝ်းၶႃႈ ဢွၼ်ၵၼ် ၼႅတ်ႈ ၵႂႃႇႁွင်ႉ ပူၵ်း ၼၢႆးသွႆႈ ငိုၼ်းၶွင်ႇၶဝ်ယူႇ၊ ၶဝ်ၵေႃႈတိုၼ်ႇယူႇ။ ၵူၺ်းၵႃႈ သွင်ၵေႃႉမႄႈလုၵ်ႈ ဢမ်ႇဢွၵ်ႇႁိူၼ်းလႆႈသေ လႆႈလူႉတၢႆၵႂႃႇၸွမ်းၼႂ်းၾႆး” ဝႃႈၼႆ။
ၵဵဝ်ႇၵပ်းလွင်ႈၼႆႉ ယူႇတီႈၾၢႆႇၸဝ်ႈၼႃႈတီႈပလိၵ်ႈၸႄႈဝဵင်းမူႇၸေႊတႄႉ လၢမ်းၶၢတ်ႈမွၵ်ႇလၢတ်ႈ ဝႃႈ ၾႆးၾႃႉသျွတ်ႉ တူႈယဵၼ်တႂ်ႈလၢင်ႈႁိူၼ်းသေ မႆႈၶိုၼ်ႈၵႂႃႇတၢင်းၼိူဝ် ဝႃႈၼႆ။
ႁိူၼ်းၼၢႆးသွႆႈငိုၼ်းၶွင်ႇၼႆႉ ပဵၼ်ႁိူၼ်း 2 ၸၼ်ႉ၊ ၸၼ်ႉတၢင်းၼိူဝ် ပဵၼ်ၸဝ်ႈ ႁိူၼ်းယူႇ၊ ၸၼ်ႉတႂ်ႈသမ်ႉ ၶၢတ်ႈယိုမ်ပၼ်ယေးငိုၼ်း ၵမ်ႇပေႃးၸ မႃးပိုတ်ႇဝႆႉ ယေးငိုၼ်းဢွၼ်ႇ မီၼီၿၢၼ်ႊ။ ၶိူင်ႈၸၢၵ်ႈၸႂ်ႉၼႂ်းယေးငိုၼ်း မိူၼ်ၼင်ႇ ၶွမ်ႊၽိဝ်ႊတိူဝ်ႊ 2 လုၵ်ႈ၊ ၸၢၵ်ႈၼပ်ႉငိုၼ်း 3 လုၵ်ႈ၊ ၸၢၵ်ႈပေႃႉၽိုၼ်မိူၼ်(လိၵ်ႈ) မဵၵ်ႉတူႇ ၼိုင်ႈလုၵ်ႈ ၸိူဝ်းၼႆႉတႄႉ ၾႆးဢမ်ႇမႆႈပႃး။ ၵူၺ်းၵႃႈ ယမ်းၼမ်ႉမူတ်းယဝ်ႉလႄႈ ၸွင်ႇတေၶိုၼ်းၸႂ်ႉလႆႈတႄႉ ဢမ်ႇႁူႉ။ ၵူၼ်းဝၢၼ်ႈတႄႉဝႃႈ ယွၼ်ႉပိူဝ်ႈပၢႆႉၿၢၼ်ႊဢၼ်တင်ႈဝႆႉၼႃႈႁိူၼ်းၼၼ်ႉ ႁႄႉဝႆႉလႄႈ သိတ်ႇၼမ်ႉၶႄၾႆးၵေႃႈယၢပ်ႇ။ ၾႆးၼၢၼ်းမွတ်ႇ- ဝႃႈၼႆ။
ၼၢင်းၶမ်းလၢဝ် ၵေႃႉပဵၼ်လုၵ်ႈယိင်း ၼၢႆးသွႆႈငိုၼ်းၶွင်ႇၼႆႉ မၼ်းၼၢင်းပဵၼ်ၵူၼ်း တူင်ႉၼိုင်ၼႂ်း ၸုမ်းတူင်ႇဝူင်းတႆး ၼႂ်းၸုမ်းဝူင်းမဵတ်ႉတႃႇ ၸႄႈဝဵင်းမူႇၸေႊ ဝႃႈၼႆ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၸုမ်းသုၼ်ႇလႆႈသုၼ်ႇပဵၼ် ၼႂ်းမိူင်းၼွၵ်ႈမိူင်း 61-ၸုမ်း ယွၼ်းႁႂ်ႈယႃႉပႅတ်ႈ မတ်ႉတႃ 66(ဃ)
- Details
- Created on 30 June 2017
- Written by တႆးလွတ်ႈလႅဝ်း
ႁႂ်ႈလႆႈႁုပ်ႈယိုတ်း မွတ်ႇယႃႉပႅတ်ႈ မတ်ႉတႃ 66(ဃ) ဢၼ်မိပ်ႇတဵၵ်းၼိူဝ် သိုဝ်ႇၶၢဝ်ႇမီႇတီႇယႃႇ ဝႆႉယူႇၼၼ်ႉၼႆ ၸုမ်းသုၼ်ႇလႆႈသုၼ်ႇပဵၼ် ၼႂ်းမိူင်း လႄႈ ၼွၵ်ႈမိူင်း ႁူမ်ႈၵၼ် 61-ၸုမ်း တုၵ်းယွၼ်းထိုင်တီႈ လူင်ပွင်ၸိုင်ႈ (NLD) ဢၼ်တေႃႇဢွင်ႇသၢၼ်းသုၵျီႇ ဢွၼ်ႁူဝ်။
ၽွင်းၶၢဝ်းတိုၵ်ႉမႄးထတ်းသၢင် မၢႆမီႈ ၵဵဝ်ႇလွင်ႈ ၵၢၼ်ၵပ်းသိုပ်ႇ ၼႆႉသေ သမ်ႉမီးၶၢဝ်ႇဢွၵ်ႇဝႃႈ လူင်ပွင်ၸိုင်ႈ (NLD) တေၶိုၼ်းသိုပ်ႇယိပ်းတိုဝ်း တီႈတွၼ်ႈ ပႃးၼႂ်းမတ်ႉတႃ 66(ဃ) ဢၼ်မေႃၸၢင်ႈဢဝ်လိူင်ႈ လုၵ်ႉတီႈတၢင်းၽိတ်း ၶႃႉၶၢႆယႃႉသရေႇသေ ပဵၼ်ၵႂႃႇတၢင်းၽိတ်း ရႃႇၸဝၢတ်ႈ ၼၼ်ႉလႄႈ ၽၢႆႇတၢင်းၸုမ်းသုၼ်ႇလႆႈသုၼ်ႇပဵၼ် 61-ၸုမ်း ပဵၼ်လွင်ႈၸႂ်ဢမ်ႇလီသေ ၸင်ႇလႆႈတုၵ်းယွၼ်းၵႂႃႇတီႈ လူင်ပွင်ၸိုင်ႈ (NLD) မိူဝ်ႈဝႃးဝၼ်းထီႉ 29 June 2017 ပိူင်လူင်ႁႂ်ႈၽၢႆႇသၽႃး လႄႈ ႁွင်ႈၵၢၼ်ၽွင်းလူင် ၽၢႆႇၵၢၼ်တေႃႉသူင်ႇ ၵပ်းသိုပ်ႇတိတ်းတေႃႇၶဝ် မွတ်ႇယႃႉပႅတ်ႈ မတ်ႉတႃ 66(ဃ) ၼၼ်ႉ။
တီႈတႅမ်ႇသုတ်း သင်ဝႃႈတေမႄးလႅၵ်ႈလၢႆႈၼႆၵေႃႈ လုၵ်ႉတီႈတၢင်းၽိတ်း ၶႃႉၶၢႆယႃႉသရေႇသေ ယႃႇပေႁႂ်ႈပဵၼ်ၵႂႃႇ တၢင်းၽိတ်းရႃႇၸဝၢတ်ႈ၊ ၵဵဝ်ႇၵၢၼ်တဵၵ်းယွၼ်းငိုၼ်း လႄႈ ၵၢၼ်လွၵ်ႇငိူတ်ႈ ၸဵမ်ၵႂႃႇလၢႆးႁဵတ်းၸိူဝ်းၼႆႉၸိုင် သင်ပဵၼ် တၢင်းၽိတ်းရႃႇၸဝၢတ်ႈၵေႃႈ ႁႂ်ႈလႆႈၸႅၵ်ႇၽႄတႅပ်းတတ်း ၵႂႃႇၼႆယဝ်ႉ။
မၢႆမီႈၼႆႉ ၸၢင်ႈႁဵတ်းႁႂ်ႈ မီးလွင်ႈတုမ်ႉတိူဝ်ႉတေႃႇ လွင်ႈမႄးလႅၵ်ႈလၢႆႈပွင်သၢင်ႈ လူင်ပွင်ၸိုင်ႈဢမ်ႇၵႃး၊ ႁဵတ်းႁႂ်ႈဢိုတ်းပႅတ်ႈသဵင် သိုဝ်ႇၶၢဝ်ႇမီႇတီႇယႃႇပႃး၊ လိူဝ်ၼၼ်ႉ ပဵၼ်လွင်ႈၵိတ်ႇၶႂၢင် ႁႄႉဢိုတ်းပႅတ်ႈ ၵၢၼ်ၽႅၼ်ၸတ်းထတ်းမႄး လွင်ႈဢုပ်ႉပိူင်ႇၽွင်းငမ်း လႄႈ ႁဵတ်းႁႂ်ႈၵူၼ်းမိူင်းတင်းၼမ် ဢမ်ႇႁတ်းပိုတ်ႇလၢတ်ႈဢွၵ်ႇ လွင်ႈၵိၼ်ငိုၼ်းမွၼ်ၸိူဝ်းၼႆႉ၊ တီႈၶေႃႈ လူင်ပွင်ၸိုင်ႈ (NLD) ဝႃႈ ၼပ်ႉယမ်ဝႆႉၼမ်ႉၼၵ်းၼိူဝ် သုၼ်ႇလႆႈသုၼ်ႇပဵၼ်ၵူၼ်း ဢၼ်ဝႃႈၼၼ်ႉၵေႃႈ မိူဝ်ႈလဵဝ်ၼႆႉ ႁူဝ်လႄႈႁၢင်မၼ်း ပိူင်ၵၼ်ဝႆႉၼႆယဝ်ႉ။
ၵွပ်ႈပိူဝ်ႈၼၼ်ႉ ၽွင်းၶၢဝ်းတိုၵ်ႉမႄးထတ်းသၢင် မၢႆမီႈ ၵဵဝ်ႇလွင်ႈၵၢၼ်ၵပ်းသိုပ်ႇ ဝႆႉယူႇၼၼ်ႉ ထုၵ်ႇလီလႆႈမွတ်ႇယႃႉပႅတ်ႈ မတ်ႉတႃ 66(ဃ) လႄႈ ၵဵဝ်ႇလွင်ႈမၢႆမီႈ ၵၢၼ်ၵပ်းသိုပ်ႇ ပီႊ-2013 ၼၼ်ႉၵေႃႈ ပဵၼ်ၶၢဝ်းယၢမ်းလီ လူင်ပွင်ၸိုင်ႈ လႄႈ သၽႃး လူဝ်ႇလႆႈမႄးလႅၵ်ႈလၢႆႈ ႁႂ်ႈမၼ်းငၢမ်ႇမႅၼ်ႈၸွမ်း မၢႆမီႈသုၼ်ႇလႆႈသုၼ်ႇပဵၼ် ၸွမ်းၼင်ႇၵူႈမိူင်းမိူင်း မီးၼၼ်ႉၼႆယဝ်ႉ။
မၢႆမီႈ ၵၢၼ်ၵပ်းသိုပ်ႇ မတ်ႉတႃ 66(ဃ) ၼႆႉ လႆႈတမ်းဝၢင်းၶိုၼ်ႈမႃး မိူဝ်ႈပီႊ-2013 ပၢၼ်လူင်ပွင်ၸိုင်ႈ တဵင်းၸဵင်ႇ တႃႇဢဝ်လိူင်ႈတၢင်းၽိတ်း ၽူႈၵေႃႉၸႂ်ႉ Social Media သေ ၶိူဝ်ႈၵိၼ်တုၵ်းယွၼ်း၊ တဵၵ်းတဵင်ပႄႉၵိၼ်၊ ဢိုတ်းႁႄႉသၢၼ်ၶတ်းလူၺ်ႈဢမ်ႇတြႃး၊ ၶႃႉၶၢႆယႃႉသရေႇၼႃႈတႃ၊ ပၼ်လွင်ႈသုၵ်ႉယုင်ႈ၊ ၸႂ်ႉဢေႃးၸႃႇဢမ်ႇလီ လႄႈ လွၵ်ႇငိူတ်ႈ ၵူၼ်းသေၵေႃႉၵေႃႉၸိူဝ်းၼၼ်ႉ၊ သင်မီးတၢင်းၽိတ်း ထၢင်ႇၸႅင်ႈၸွမ်းၸိူဝ်းၼႆႉၸိုင် တီႈၼမ်သုတ်း တေလႆႈတူၵ်းၶွၵ်ႈ 3-ပီႊ လႄႈ ၺႃးမႂ်ငိုၼ်း ၼႆယဝ်ႉ။
ယွၼ်ႉၵၢၼ် ၶႃႉၶၢႆယႃႉသရေႇ ၼိူဝ် Social Media သေ လႆႈၶၢမ်ႇဢဝ်လိူင်ႈတၢင်းၽိတ်း လူၺ်ႈ မတ်ႉတႃ 66(ဃ)ၼႆႉ တီႈဢႄႇသုတ်းမီးထိုင် 71-ၵေႃႉ၊ ၵဵဝ်ႇတၢမ်ႇတၢင်းၽိတ်း ၵၢၼ်ဢဝ်လိူင်ႈ လႄႈ ၵၢၼ်တူၵ်းၶွၵ်ႈၼၼ်ႉတႄႉ ယၢမ်းလဵဝ်ၼႆႉ ယူႇတီႈတၢင်းၽိတ်း ၼႂ်းၵႄႈ 3-လိူၼ်ထိုင် 6-လိူၼ် ၵူၺ်းယဝ်ႉဝႃႈၼႆ။
ၼႂ်းၸုမ်းသုၼ်ႇလႆႈသုၼ်ႇပဵၼ် ၼႂ်းမိူင်း လႄႈ ၼွၵ်ႈမိူင်း ႁူမ်ႈ 61-ၸုမ်း ဢၼ်ဢွၵ်ႇၶေႃႈပိုၼ်ၽၢဝ်ႇ တုၵ်းယွၼ်းထိုင် လူင်ပွင်ၸိုင်ႈ (NLD) ၼၼ်ႉ ပႃးမိူၼ်ၼင်ႇ ၸုမ်းလူင် သုၼ်ႇလႆႈပွႆႇဝၢင်းၵတ်းယဵၼ် ၵူႈမိူင်းမိူင်း (A.I) ၸိူင်ႉၼင်ႇ HRW၊ ၸုမ်းၽူႈသိုဝ်ႇၶၢဝ်ႇၵူႈမိူင်းမိူင်း ဢၼ်ပဵၼ် RSF လႄႈ CPJ၊ ၸုမ်းတူင်ႉၼိုင် လွင်ႈမျၢၼ်ႇမႃႇ ဢၼ်မီးတီႈ ဢမေႇရိၵၢၼ်ႇ လႄႈ ဢုရေႃးပ၊ ၸုမ်းၽွင်းတႅၼ်းသၽႃး ဢႃႇသီႇယႅၼ်ႇ ဢၼ်ႁွင်ႉ APHR၊ ၸုမ်းတူင်ႇဝူင်းၵူၼ်း ဢၼ်မီးၸွမ်းလႅၼ်လိၼ် လႄႈ ၼႂ်းမိူင်း ၸိူင်ႉၼင်ႇ AAPP လႄႈ HRDP၊ ႁူမ်ႈပႃး မုၵ်ႉၸုမ်းၸၢဝ်းၶိူဝ်းၸိူဝ်းၼႆႉၼႆ လႆႈႁၼ်ၼႂ်းၶၢဝ်ႇ VOA ဢွၵ်ႇဝႆႉ။တႆးလွတ်ႈလႅဝ်း


text:
ငဝ်ႈငုၼ်းဝၢၼ်ႈႁႆး ၸတ်းႁဵတ်းပၢင်ယုၵ်ႉမုၼ်း ၼမ်ႉၵတ်ႉၽူႈဢွၼ်ႁူဝ်ၸၢႆးယိင်းပၢၼ်မႂ်ႇ ၸုပ်ႈတီႈ 1 လႄႈ ပိုၼ်ႉႁူႉလွင်ႈမၢၵ်ႇမႅင်းၸုပ်ႈတီႈ 03 ၽူႈၶိုၼ်ႈႁဵၼ်း ၸမ်ပၢၵ်ႇ။
ဝၼ်းတီႈ 11/05/2017 ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး SSPP/SSA ၸတ်းႁဵတ်းပွႆးလိုဝ်ႈပၢင်သွၼ် ပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ တီႈႁူင်းႁေႃးၼွင်ငိုၼ်း ဝဵင်းမႂ်ႇဝၢၼ်ႈႁႆး ၸႄႈဝဵင်းၵေးသီး ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။
ၼႂ်းပၢင်ၼႆႉ မီးၽူႈယႂ်ႇၵူၼ်းလူင်မိူၼ်ၼင်ႇ ၸွမ်ႁၢၼ် သၢႆၾႃႉ ၽူႈၸတ်းၵၢၼ် ၾၢႆႇၽွင်းငမ်း၊ ၸဝ်ႈႁၢၼ် ၸၢႆးသူႉ ၽူႈၼမ်းၼႂ်း (2) ဢိၵ်ႇၽူႈမီးၸၼ်ႉ ၵူႈတပ်ႉ ၵူႈႁွင်ႈၵၢၼ် ၶူးပူင်သွၼ်လႄႈ ၽူႈလဵပ်ႈႁဵၼ်းႁူမ်ႈ(97)ၵေႃႉ။
ၸွမ်ႁၢၼ် သၢႆၾႃႉ မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ “သင်ႈဝႃႈလုၵ်ႈႁဵၼ်းႁဝ်း ၶိုၼ်းပွၵ်ႈမိူဝ်းၵႂႃႇယဝ်ႉ ၸိုင် လွင်ႈဢၼ်ႁဝ်းၶႃႈလႆႈမႃးလဵပ်ႈႁဵၼ်းႁူႉၸိူဝ်းၼႆႉ ႁႂ်ႈၶိုၼ်းဢွၼ်ၵၼ် ဢဝ်မိူဝ်းသွၼ်ၵၼ် ၶိုၼ်း ၼႂ်းပွၵ်ႉဝၢၼ်ႈဢိူင်ႇၽႂ်မၼ်းၸွမ်းၼင်ႇမူႇပိူင်ၽွတ်ႈႁႅၼ်း မုၵ်ႉၸုမ်းၸၢႆး ယိင်းပၢၼ်မႂ်ႇ ႁႂ်ႈပဵၼ်မုၵ်ႉပဵၼ်ၵေႃ ႁႂ်ႈပဵၼ်ၵၢၼ်ၽွၼ်းလီတႃႇဝၢၼ်ႈမိူင်းလႄႈ ၸိူဝ်ႉၸၢတ်ႈၸၢဝ်းၶိူဝ်းႁဝ်း” ဝႃႈၼႆ။
ၼႂ်းပၢင်ၼႆႉၵူၼ်းၼုမ်ႇၽူႈၶဝ်ႈႁူမ်ႈလဵပ်ႈႁဵၼ်းမီး90ပၢႆ ၵမ်ႈၼမ်လုၵ်ႉၼႂ်းထုင်ႉလၢႆလၢႆၸႄႈဝဵင်း ၼႂ်းၼႃႈလိၼ် SSPP/SSA ၽွင်းငမ်းၵုမ်းၵုမ်။
ၸဝ်ႈႁၢၼ် ၸၢႆးသူႉ လၢတ်ႈဝႃႈ “ၸၢႆးယိင်းပၢၼ်မႂ်ႇၼႆႉမၼ်းတေပဵၼ်ၽူႈဢွၼ်ႁူဝ်လီ ၼႂ်းဢိူင်ႇ ၼႂ်းဝၢၼ်ႈႁဝ်းၵႂႃႇမိူဝ်းၼႃႈ၊ ၼင်ႇႁိုဝ်ၵူၼ်းဝၢၼ်ႈႁဝ်းတေ ပူၼ်ႉလႆႈလွင်ႈၶီႇၼဵၵ်းတဵၵ်းတဵင်ၼၼ်ႉ ၸင်ႇလႆႈတမ်းဝၢင်းလွၵ်းပိူင် ပေႃႇလသီမုၵ်ႉၸုမ်းၸၢႆးယိင်းပၢၼ်မႂ်ႇ၊ ပေႃႇလသီႇၼႆႉ ၸၢင်ႈတွတ်ႈ ၶႅပ်းၵၢင်ၸႂ်တႃႇမူၼ်ႉမႄးထႅမ်ထွၼ်ပေႃႇလသီႇမုၵ်ႉၸုမ်း ႁႂ်ႈပေႃးလီမႃးလိူဝ်ၵဝ်ႇ” ဝႃႈၼႆ။
ပၢင်သွၼ်ၼႆႉတႄႇမိူဝ်ႈဝၼ်းထီႉ 01 – 10/05/ 2017 ၶၢဝ်းတၢင်းႁိုင်10 ဝၼ်း ၶူးပူင်သွၼ်ပဵၼ် ၸၢႆးဢၢႆႈႁိၼ်သႅင် ပူင်သွၼ်ပၼ် လၢႆးဢွၼ်ႁူဝ်၊ လၢႆးၸတ်းၵၢၼ်၊ ၵၢၼ်မိူင်း၊ ၾႅတ်ႊတရႄႊ၊ ၵၢၼ်မုၵ်ႉၸုမ်းလႄႈ တၢင်းႁူႉလွင်ႈၽေးၶဵၼ်မၢၵ်ႇမႅင်း ၸိူဝ်းၼႆႉ။


text:
ၵူၼ်းမိူင်း 3 ၵေႃႉထုၵ်ႇၶႃႈတၢႆမိူဝ်ႈၽွင်းပၢင်တိုၵ်းသိုၵ်းလူင်ပွင်ၸိုင်ႈမၢၼ်ႈ တင်းသိုၵ်းတဢၢင်း (Ta’ang National Liberation Army –TNLA) တီႈၸႄႈတွၼ်ႈၵျႂၵ်ႉမႄး ၸိုင်ႈတႆးပွတ်းႁွင်ႇ- ၽွင်းတႅၼ်းၸႄႈဝဵင်းၵျႂၵ်ႉမႄးလၢတ်ႈ။
ၸၢႆးထုၼ်းၺၢၼ်ႇ ၸႄႈဝဵင်းၵျွၵ်ႉမႄး မၢႆ2 လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- ပၢင်တိုၵ်းၼၼ်ႉပဵၼ်မိူဝ်ႈဝၼ်းတီႈ 9/4/2017 ယၢမ်းဝၢႆးဝၼ်း 1 မူင်းပၢႆ။ သိုၵ်းလူင်ပွင်ၸိုင်ႈမၢၼ်ႈ လႄႈၸုမ်းသိုၵ်း TNLA ၽႃႇၺႃးၵၼ်သေလႆႈ ပဵၼ်ပၢင်တိုၵ်း ၼႂ်းဢိူင်ႇၸၢင်ႉႁိူၼ်း ယၢၼ်ၵႆတၢင်းလူင် မွၵ်ႈၶိုင်ႈလၵ်းပၢႆ ၼႆယဝ်ႉ။
“ၵူၼ်းဢၼ်တၢႆၼၼ်ႉပဵၼ်ၵူၼ်းဝၢၼ်ႈ၊ ၶဝ်ပဵၼ်ၸဝ်ႈၵႃး-“ မၼ်းၸၢႆးလၢတ်ႈၼႄၼင်ႇၼႆ။ “ၵူၺ်းၵႃႈပဵၼ်ၵူၼ်းဝၢၼ်ႈလႂ်ၼႆၼၼ်ႉတိုၵ်ႉႁႃလမ်းတူၺ်းၶေႃႈမုလ်းထႅင်ႈယူႇ။”
ၵူၼ်းဝၢၼ်ႈ ၸိူဝ်းဢၼ်ထုၵ်ႇယိုဝ်းတၢႆ 3 ၵေႃႉၼၼ်ႉ ဝၢႆးပၢင်တိုၵ်းယဵၼ်ယဝ်ႉ ၵူၼ်းမိူင်းဢၼ်ၵႂႃႇႁၼ်တူဝ်တၢႆၶဝ်ၼၼ်ႉ လၢတ်ႈဝႃႈ ၶဝ်ႈသႂ်ႇသိူဝ်ႈၶူဝ်းသိုၵ်း TNLA ဝႆႉ၊ ၵူၺ်းၵႃႈလႅပ်ႈတေမီးၵူၼ်းသႂ်ႇပၼ်ၶဝ်။
ၶၢဝ်ႇၼႂ်းပိုၼ်ႉတီႈတႄႉလၢတ်ႈဝႃႈ ၵူၼ်း 3 ၵေႃႉဢၼ်တၢႆၼၼ်ႉပဵၼ် ၸဝ်ႈၵႃးၸၢႆးဝုၼ်း ဢႃႇယု 30ပၢႆယူႇ ဝၢၼ်ႈၸၢင်ႉ ႁိူၼ်းပွၵ်ႉႁွင်ႇ ၊ၸၢႆးဢၢႆႈလုၼ်ႇ ဢႃႇယု30 ယူႇဝၢၼ်ႈၵွင်း ပဵၼ်ၸဝ်ႈၵႃး လေးလူင်းထူဝ်း၊ ဢူးဝိၼ်း ၵျႅင်ႇ ယူႇဝၢၼ်ႈၵွင်း ၸိူဝ်းၼႆႉတိူဝ်ႉၺႃးမၢၵ်ႇၵွင်ႈသေတၢႆထင်တီႈ ဝႃႈၼႆ။
တင်ႈတႄႇပီ 2012 မႃးၼႆႉ သိုၵ်းလူင်ပွင်ၸိုင်ႈမၢၼ်းတင်းသိုၵ်းတဢၢင်း TNLA လႆႈပဵၼ်ပၢင်တိုၵ်းၵၼ်မႃးတႃႇသေႇ။ သိုၵ်းတဢၢင်းၼႆႉပဵၼ်ၸုမ်းဢၼ်လူင်ပွင်ၸိုင်ႈ ဢမ်ႇယွမ်းႁပ်ႉ တႃႇလူင်းလၢႆးမိုဝ်းၵိုတ်းသိုၵ်းမိူဝ်ႈပီ 2015။
လိူဝ်သေၼၼ်ႉ ယူႇၸုမ်းပၵ်းတႃပႂ်ႉတူၺ်းလွင်ႈငမ်းယဵၼ်မိူင်းမၢၼ်ႈ ႁၢႆးငၢၼ်းဝႃႈ ၼႂ်းပီ 2016 ၵူၺ်း တင်းသွင်ၸုမ်းလႆႈပဵၼ်ပၢင်တိုၵ်းၵၼ်ယဝ်ႉ 309 ပွၵ်ႈ။
သိုၵ်းတဢၢင်းၼႆႉ ၵမ်ႈၼမ်တူင်ႉၼိုင်ၼႂ်းပိုၼ်ႉတီႈ ၵျွၵ်ႉမႄး၊ ၼွင်ၶဵဝ်၊ သီႇပေႃႉ၊ ၼမ်ႉသၼ်ႇ လႄႈၵူတ်ႉၶၢႆ ၸဵမ်ၸိူဝ်းၼႆႉ ဝႃႈၼႆ။


text:
ၼႂ်းၸိုင်ႈတႆးပွတ်းႁွင်ႇ ၸႄႈဝဵင်းမိူင်းမိတ်ႈ ၸုမ်းသိုၵ်းလွႆ TNLA တီႉဢဝ်ၵူၼ်းဝၢၼ်ႈၵႂႃႇၵေႃႉ ၼိုင်ႈ သေ တဵင်ၵႂၢမ်းၼၵ်းဝႃႈ ပေႃးဢမ်ႇဢဝ်ငိုၼ်း 70 သႅၼ်ပျႃး မႃးလႅၵ်ႈဢဝ်တူဝ် တေၶႃႈ ႁႅမ်ပႅတ်ႈ ဝႃႈၼႆ လႄႈ ႁဵတ်း ႁႂ်ႈၵူၼ်းမိူင်းတူၵ်းၸႂ် ၵူဝ်ႁႄ သေ ၸိူဝ်းပၢႆႈ ယၢၼ်ႁိူၼ်းယေး တီႈယူႇၵေႃႈမီး။
ဝၼ်းတီႈ 2/4/2017 ယၢမ်း 7 မူင်းၵၢင်ၶမ်ႈ သိုၵ်းလွႆ TNLA မႃးတီႉၺွပ်း ၸၢႆးဢၢႆႈတုမ်ႇ ပဵၼ်လုၵ်ႈၸၢႆး လုင်းတေၸ/ ပႃႈမၼီ ယူႇဝၢၼ်ႈပၢတ်ႈ ၸႄႈဝဵင်းမိူင်းမိတ်ႈ ၊ ၸုမ်းသိုၵ်းလွႆ TNLA တီႉဢဝ်တူဝ် ၸၢႆးဢၢႆႈတုမ်ႇ ၵႂုႇတၢင်း သၢႆၼမ်ႉမွင်း ယၢၼ်ၵႆဝၢၼ်ႈပၢတ်ႈ 5 လၵ်းပၢႆ ။ သိုၵ်းလွႆ ၸီႉသင်ႇၸူး ၵူၼ်းတၢင်းႁိူၼ်းဝႃႈ ပေႃးဢမ်ႇဢဝ်ငိုၼ်း 70 သႅၼ်ပျႃး မႃးပၼ် တေႁႅမ်တၢႆပႅတ်ႈဝႃႈၼႆ။
ပေႃႈဝၢၼ်ႈမႄႈၼႃး လုင်းၸၢႆးၺုၼ်ႉမွင်ႇ ၵေႃႉလႆႈၵႂႃႇထွမ်ႇၸွမ်းၼၼ်ႉလၢတ်ႈဝႃႈ – ႁူဝ်ၼႃႈၸုမ်း သိုၵ်းလွႆ TNLA တႃႉၵုင်းသႃႇ ဝဵင်းၼမ်ႉၶမ်း ဢၼ်မႃးၵုမ်းသိုၵ်း တၢင်းမိူင်းမိတ်ႈ ၼၼ်ႉ ၸီႉသင်ႇ တီႈၵူၼ်းဝၢၼ်ႈဝႃႈ ဝၼ်းတီႈ 4/4/2017 ယၢမ်း 11 မူင်း ႁႂ်ႈပေႃႈ/မႄႈမၼ်း ဢဝ်ငိုၼ်းမႃးထုတ်ႇတူဝ် ၸၢႆးဢၢႆႈတုမ်ႇ 7,000,000 (ၸဵတ်းသိပ်း သႅၼ်ပျႃး) ပေႃးထိုင်ၶၢဝ်းယ၊မ်းလၢတ်ႈၵၼ်ဝႆႉ သေ တူဝ်ငိုၼ်းဢမ်ႇႁွတ်ႈၸိုင် တေဢၢၼ်းႁႅမ် ၸၢႆးဢၢႆႈတုမ်ႇ ပႅတ်ႈ – ဝႃႈၼႆ။
ၸၢႆးဢၢႆႈတုမ်ႇၼႆႉမီးပီၼွင်ႉ 4 ၸၢႆး၊ ၸၢႆးလႃႉတဵင်း၊ ၸၢႆးမိၼ်ႉဢွင်ႇ၊ ၸၢႆးၶူဝ်ႇလူဝ်ႉ တင်း ၸၢႆးဢၢႆႈတုမ်ႇ ဝႃႈၼႆ။ ဢွၼ်ၼႃႈၼၼ်ႉၵေႃႈ ၸုမ်းသိုၵ်းလွႆ TNLA ယၢမ်ႈမႃးတီႉ ဢဝ် ၵူၼ်းဝၢၼ်ႈ ၸၢႆးဢၢႆႈယွၼ်း ၼႆ ၵႂႃႇၵေႃႉၼိုင်ႈ။
ၽူႈၵွၼ်းႁွင်ႈၵၢၼ်ၾၢႆႇပွင်ႇၶၢဝ်ႇ မၢႆးဢၢႆႈၵျေႃႇ ယၢမ်ႈလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – “ဢမ်ႇမီးၽႅၼ်ၵၢၼ် ၶီႇၼဵၵ်းတဵၵ်းတဵင် ၵူၼ်းဝၢၼ်ႈ ၵူၼ်းမိူင်း” – ဝႃႈၼႆ။
ၵူၼ်းမိူင်းမိတ်ႈၸိူဝ်းပၢႆႈႁွတ်ႈထိုင် ဝၢၼ်ႈၼႃးယႆး ၼႂ်းၸႄႈဝဵင်း ၵျွၵ်ႉမႄး ၶဝ်လၢတ်ႈဝႃႈ ဢိင်ၼိူဝ်သိုၵ်းလွႆ ၶၢၼ်းငိုၼ်း ၶၢၼ်းၵူၼ်း၊ တီႉဢဝ်ၵူၼ်းဝၢၼ်ႈၵူၼ်းသေ လႆႈဢွၼ်ၵၼ်ပၢႆႈ မႃးတၢင်းဝၢၼ်ႈၼႃးယႆး မီး ၵူၼ်းၼပ်ႉသိပ်းယဝ်ႉ ဝႃႈၼႆ။
ၼႂ်းထုင်ႉမိူင်းမိတ်ႈၼႆႉ – လိူဝ်သေသိုၵ်းလွႆ TNLA ယင်းမီး တပ်ႉသိုၵ်း ပႃႇတီႇမႂ်ႇသုင်ၸိုင်ႈတႆး SSPP/SSA ၊ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA သေဢမ်ႇၵႃး သိုၵ်းလူင်ပွင်ၸိုင်ႈမၢၼ်ႈ တပ်ႉပလိၵ်ႈမၢၼ်ႈ ၸိူဝ်းၼႆႉၵေႃႈမီး။


text:
သိုၵ်းမၢၼ်ႈတပ်ႉ ဢၼ်ပၵ်းသဝ်းႁိမ်းဝၢၼ်ႈၵုင်းၶမ်း လွမ်ႉႁူဝ်ႉၼၢမ်ႁႄႉဢိုတ်းပႅတ်ႈ သဵၼ်ႈတၢင်းၵႂႃႇမႃးၵူၼ်းမိူင်း ၼႂ်းၸိုင်ႈတႆးပွတ်းၸၢၼ်း ၸႄႈဝဵင်းမိူင်းၼွင်။
ပူၼ်ႉမႃးမိူဝ်ႈဝၼ်းထီႉ 27/04/2017 ၼၼ်ႉ တပ်ႉသိုၵ်းမၢၼ်ႈ ၶလယ 286 ဢၼ်ပၵ်းသဝ်း တၢင်းတူၵ်း ဝၢၼ်ႈၵုင်းၶမ်း၊ ၽူႈၵွၼ်းတပ်ႉၵွင်ပဵၼ် ၸဝ်ႈႁၢၼ်ဢွင်ႇၵျေႃႇၸူဝ်း၊ ၵႅမ်ၽူႈၵွၼ်းတပ်ႉၵွင် ပဵၼ် ၸဝ်ႈႁၢၼ်တိၼ်ႇမဵဝ်းဢွင်ႇ ဢွၼ်ႁူဝ်ဝႆႉၼၼ်ႉ လွမ်ႉႁူဝ်ႉတပ်ႉ ယၢၼ်ဝၢၼ်ႈၵုင်းၶမ်း မွၵ်ႈသၢဝ်းဝႃးသေ ႁႄႉဢိုတ်းသဵၼ်ႈတၢင်းလူင်ၵႂႃႇမႃးၵူၼ်းမိူင်း ဝႃႈၼႆ။
ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ- “သိုၵ်းမၢၼ်ႈ လွမ်ႉႁူဝ်ႉၼၢမ်ဢိုတ်းႁႄႉ တၢင်းၵႂႃႇမႃးပႆၵူၼ်းမိူင်းၼႆႉ ပဵၼ်သဵၼ်ႈတၢင်းလူင် ဢၼ်ၵူၼ်းမိူင်း လုၵ်ႉဝၢၼ်ႈၼိုင်ႈလႄႈဝၢၼ်ႈၼိုင်ႈ ၵႂႃႇမႃးၸူးၵၼ်ယူႇ တႃႇသေႇ။ ၶဝ်မႃးလွမ်ႉႁႄႉဢိုတ်းၸိူင်ႉၼႆ ႁဵတ်းႁႂ်ႈၵူၼ်းမိူင်းထူပ်းလွင်ႈယၢပ်ႇၽိုတ်ႇႁႅင်း။ လိူဝ်ၼၼ်ႉ ၼႃႈတီႈၸိူဝ်းဢၼ်ၶဝ်လွမ်ႉဝႆႉ ၸိူဝ်းၼၼ်ႉ ပဵၼ်တီႈလိၼ်ၽုၵ်ႇသွမ်ႈၵူၼ်းမိူင်း၊ ပဵၼ်တီႈလိၼ် ႁႆႈဢမ်ႇယွမ်း 10 တိုင်ႇပၢႆ၊ ပေႃးၼပ်ႉဢေႊၵႃႊ တေမီးမွၵ်ႈ 30 ၊ ၼႃးၵူၼ်းမိူင်းတႄႉၵေႃႈ ဢမ်ႇပေႃးလွမ်ႉဢဝ်ၵႂႃႇၼမ်”-ဝႃႈၼႆ။
သိုပ်ႇလၢတ်ႈဝႃႈ- တီႈဢဝ်ၶဝ်လွမ်ႉၼႆႉ ပဵၼ်ၼႂ်းၵႄႈၵၢင် ဝၢၼ်ႈမႂ်ႇလႄႈ ဝဵင်းၵဝ်ႇ ယၢၼ်ၵၼ်မွၵ်ႈႁႃႈ (5)လၵ်း၊ ၼႂ်းၵႄႈၵၢင်ႁႃႈလၵ်းၼႆႉယဝ်ႉ ၶဝ်လွမ်ႉဢိုတ်းပႅတ်ႈ သဵၼ်ႈတၢင်းၵႂႃႇမႃးပႆၵူၼ်းမိူင်း။ လွင်ႈၵႃႈသၢႆႈတႅၼ်းသင်ၵေႃႈဢမ်ႇမီး၊ ၵူၼ်းမိူင်းတုၵ်းယွၼ်း ႁႂ်ႈႁဵတ်းပၼ် သဵၼ်ႈတၢင်းမႂ်ႇၵေႃႈ ဢမ်ႇတၵ်းသဵင်သင် တေႃႇထိုင်ယၢမ်းလဵဝ်-ဝႃႈၼႆ။
ဝဵင်းၵဝ်ႇလႄႈ ဝၢၼ်ႈမႂ်ႇၼႆႉ မီးၽၢႆႇႁွင်ႇမိူင်းၼွင် ၸႄႈဝဵင်းမိူင်းၼွင်၊ ယွၼ်ႉဝႃႈဢၼ်တပ်ႉသိုၵ်းမၢၼ်ႈၶဝ် ႁဵတ်းတပ်ႉလွမ်ႉႁူဝ်ၼၢမ်ၼႆႉ မၼ်းပႃးႁႆႈၼႃးၵူၼ်းမိူင်းတၢင်းၼမ်လႄႈ ၶႂ်ႈတုၵ်းယွၼ်းၶိုၼ်း ႁႂ်ႈၵူၼ်းမိူင်း လႆႈၵႂႃႇမႃးလီလႄႈ မီးလွင်ႈၽုၵ်ႇသွမ်ႈထၢင်ႇႁၢင်ႈလွတ်ႈလႅဝ်းသေၵမ်း- ၵူၼ်းမိူင်းၼႂ်းပိုၼ်ႉတီႈ ၶွတ်ႈယွတ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။


text:
ဢွၼ်ႇယိင်းတႆး ဝဵင်းၵျွၵ်ႉမႄး လႆႈၵႂႃႇၶဝ်ႈၶႅင်ႇႁွင်ႉၽဵင်းၵႂၢမ်း တီႈမိူင်းၵွၵ်ႇ ၼႂ်းထီးဝီးထႆး Work Entertainment Point ၶျွင်ႉ 23 လၢႆးၵၢၼ်ဢၼ်မီးၸိုဝ်ႈဝႃႈ “မႆႉၶ်ထွင်းၶမ်း ” လႆႈၼႄပိုၼ်ၽႄႈ ဢွၵ်ႇမိူဝ်ႈဝၼ်းတီႈ 20/05/2017 ။ ၵဵဝ်ႇလူၺ်ႈလွင်ႈ တႃႇတေၵႂႃႇႁွင်ႉၽဵင်းၵႂၢမ်းၼႆႉ လႆႈၶတ်းၸႂ်၊ ၼႂ်းၸႂ်မၼ်းမီးၸိူင်ႉႁိုဝ်၊ ယိူင်းဢၢၼ်းမၼ်းပဵၼ်ၸိူင်ႉႁိုဝ်၊ ၶၵ်ႉတွၼ်ႈတႃႇတေ ၵႂႃႇႁွင်ႉၵႂၢမ်းၼၼ်ႉ မီးၸိူင်ႉႁိုဝ်လၢႆလၢႆၼႆၼၼ်ႉ ႁဝ်းၶႃႈၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉၼင်ႇၼႆ။
ထၢမ် – တႃႇတေလႆႈၵႂႃႇ ႁွင်ႉၵႂၢမ်းၼႆႉ ၶၵ်ႉတွၼ်ႈမီးၸိူင်ႉႁိုဝ်ၶႃႈ?။
တွပ်ႇ- တႃႇတေလႆႈၵႂႃႇၶႅင်ႇႁွင်ႉၵႂၢမ်းၼၼ်ႉ ႁဝ်းၶႃႈလႆႈၵႂႃႇတၢင်ႇယိုၼ်ႈၸိုဝ်ႈ (သမၵ်ႇ) တီႈၵၢတ်ႇ သူၼ်ၵႅဝ်ႈဝႆႉ ၸဵမ်မိူဝ်ႈပီၵၢႆ ယဝ်ႉၶႃႈ ၊ မိူဝ်ႈႁဝ်းၵႂႃႇတၢင်ႇယိုၼ်ႈၼၼ်ႉ မီးၵူၼ်းမွၵ်ႈ 400 -500 ၵေႃႉ ။ ၵူၺ်းၵႃႈ ဢမ်ႇလႆႈၵႂႃႇႁွင်ႉတင်းမူတ်း ပိူၼ်ႈတေလိူၵ်ႈဢဝ်ၵူၺ်း ပေႃးသဵင်လီသဵင်ၶႅမ်ႉၵေႃႈ ပိူၼ်ႈ တေထူဝ်းမႃးႁွင်ႉၶႃႈ။
ထၢမ် – ဢၼ်ၵႂႃႇႁွင်ႉၵႂၢမ်းၼႆႉ ဢၼ်ႁွင်ႉလႆႈ (ဢၼ်ၽၢၼ်ႇ) မီးမွၵ်ႈလၢႆၵေႃႉၶႃႈ ?။
တွပ်ႇ- ဢၼ်ႁဝ်းၶႃႈၵႂႃႇၶႅင်ႇႁွင်ႉၵႂၢမ်းပွၵ်ႈၼႆႉ မီးၵူၼ်းမွၵ်ႈ400-500 ၵေႃႉ ဢၼ်ၽၢၼ်ႇမီးမွၵ်ႈ 300-400ၵေႃႉ တူဝ်ၶႃႈႁဝ်းၵေႃႈၽၢၼ်ႇၶႃႈ ။
ထၢမ် – ၵႃႈၸႂ်ႉၸၢႆႇ ဢၼ်ၵႂႃႇၼႆႉ မီးၸိူင်ႉႁိုဝ် ၽႂ်ပဵၼ်ၵူၼ်းၸၢႆႇၶႃႈ ?။
တွပ်ႇ – ၵႃႈၸႂ်ႉၸၢႆႇၼႆႉ ဢွၵ်ႇႁင်းၵူၺ်းၶႃႈ ပေႃႈ မႄႈဢွၵ်ႇပၼ်ၵူၺ်းဢေႃႈ။
ထၢမ်- ၸိူင်ႉႁိုဝ်ၸင်ႇလႆႈသူး မိူဝ်ႈလႂ်တေလႆႈသူးရၢင်းဝလ်ႊ တေလႆႈၶဝ်ႈၶႅင်ႇထႅင်ႈလၢႆပွၵ်ႈၶႃႈ?။
တွပ်ႇ – ႁဝ်းတေလႆႈၵႂႃႇႁွင်ႉထႅင်ႈ1 ပွၵ်ႈ ပေႃးႁဝ်းၵႂႃႇၶႅင်ႇသေ ( ၽၢၼ်ႇ) ႁွင်ႉၵႂၢမ်းလႆႈလီၸိုင် တေလႆႈငိုၼ်းတိုၼ်းၵၢၼ်ႁဵၼ်းတႃႇ 30,000 ၿၢတ်ႇ ။ မိူဝ်ႈလဵဝ်ၼႆႉ တိုၵ်ႉပႂ်ႉပိူၼ်ႈသိုပ်ႇမႃးၶႃႈ ။
ထၢမ် – ဢၼ်ၼုင်ႈသိူဝ်ႈၶူဝ်းတႆးသေၵႂႃႇႁွင်ႉၵႂၢမ်းၼႄပိူၼ်ႈၼၼ်ႉ ၼႂ်းၸႂ်ပဵၼ်ဝႆႉၸိူင်ႉႁိုဝ်?။
တွပ်ႇ- မီးတၢင်းၸူမ်းသိူဝ်းတႄႉၶႃႈ လႆႈၼုင်ႈသိူဝ်ႈၶူဝ်းတႆးလႄႈလႆႈၼႄပႃးတၢင်းၵႃႈၼူၵ်ၵိၼ်ႇ ၼရီႇတႆး ပဵၼ်ဢၼ်ႁၢၼ်ႉၸႂ်တႄႉၶႃႈ ယွၼ်ႉၶူဝ်းတႆးႁဝ်းၼႆႉမၼ်းႁၢင်ႈလီသေပိူၼ်ႈယဝ်ႉ၊ ၾိင်ႈႁိတ်ႈႁွႆးႁဝ်း ၵေႃႈႁၢင်ႈလီ၊ ႁဝ်းပဵၼ်ၵူၼ်းတႆး ႁဝ်းဢမ်ႇထုၵ်ႇလီလိုမ်း ၸိူဝ်ႉၶိူဝ်းႁဝ်း လိၵ်ႈႁဝ်းၵႂၢမ်းႁဝ်း ၵေႃႈဢမ်ႇ ထုၵ်ႇလီလူင်လိုမ်း ။
ထၢမ် – ဢၼ်ၶႂ်ႈၾၢၵ်ႇထိုင် ဢူၺ်းၵေႃႉမီးၸိူင်ႉႁိုဝ်ၶႃႈ?။
တွပ်ႈ – ဢၼ်ၶႂ်ႈၾၢၵ်ႇထိုင် ဢူၺ်းၵေႃႉႁဝ်းၵူႈၵေႃႉတႄႉၵေႃႈ မိူဝ်ႈမီးတိုဝ်ႉတၢင်းၼၼ်ႉ ႁဝ်းလူဝ်ႇလႆႈ ဢဝ်ဝႆႉၵမ်းလဵဝ် ယႃႇပေမီးၸႂ်ၵူဝ်ႁႄသင်ၶႃႈ ပေႃးႁဝ်းမီးတၢင်းၶတ်းၸႂ် ၵႆႉဢၢၼ်ႇလိၵ်ႈ၊ ၵႆႉၾိုၵ်း၊ၵႆႉလဵပ်ႈ ႁဵၼ်းၸိုင် ႁဝ်းတေထိုင်လႆႈတီႈယိူင်းမၢႆယူႇ။
ယိၼ်းၸူမ်းၶႃႈ
ယိင်းမွၵ်ႇႁွမ်ၼူၼ်းၼႆႉ ဢႃယု12 ပီ မိူဝ်ႈလဵဝ် ႁဵၼ်းဝႆႉယူႇၸၼ်ႉ(မေႃး1) ႁူင်းႁဵၼ်းဝတ်ႉၸၢင်ႉၶဵၼ်ႉ ဝဵင်းၵဵင်းမႆႇ ၸိုင်ႈထႆး။ ပေႃႈၸိုဝ်ႈၸၢႆးသူႉဢွင်ႇ+ၼၢင်းၶိၼ်ႇမေႇ မီးပီႈၼွင်ႉ2ၵေႃႉ ၸၢႆးႁၵ်ႉၶမ်း ဢႃယု 23 ပီ လႄႈၼွင်ႉႁွမ်ၼူၼ်း ပဵၼ်ၵူၼ်းၵျွၵ်ႉမႄး ၸိုင်ႈတႆးပွတ်းႁွင်ႇ ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
A.I တုၵ်းယွၼ်းႁႂ်ႈပွႆႇပၼ်ၶိုၼ်း ၽူႈသိုဝ်ႇၶၢဝ်ႇ 3-ၵေႃႉ ဢၼ်ထုၵ်ႇသိုၵ်းမၢၼ်ႈၺွပ်းၵႂႃႇ လူၺ်ႈဢမ်ႇမီးၶေႃႈဢၢင်ႈသင်
- Details
- Created on 27 June 2017
- Written by တႆးလွတ်ႈလႅဝ်း
ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈ 3-ၵေႃႉ ဢၼ်ထုၵ်ႇသိုၵ်းမၢၼ်ႈ တီႉၺွပ်းၵုမ်းၶင် ၽွင်းၵႂႃႇဢဝ်ၶၢဝ်ႇ ၼႂ်းပိုၼ်ႉတီႈ မိူင်းတႆးပွတ်းႁွင်ႇၼၼ်ႉ ႁႂ်ႈလႆႈပွႆႇပၼ်ၶိုၼ်းၶၼ်ၶၼ်ဝႆးဝႆး လူၺ်ႈဢမ်ႇမီးလွင်ႈတၢင်း ၶေႃႈဢၢင်ႈသင် သေၸိူဝ်ႉသေပိူင်ႈၼႆ ၸုမ်းလူင်သုၼ်ႇလႆႈ သုၼ်ႇပဵၼ် ၵူႈမိူင်းမိူင်း (A.I) တုၵ်းယွၼ်း။
ၼႂ်းဢၼ်ထုၵ်ႇၺွပ်းၼၼ်ႉ တင်းမူတ်းမီး 7-ၵေႃႉ၊ ၼႂ်းၼၼ်ႉပႃး ၽူႈသိုဝ်ႇၶၢဝ်ႇ ၸၼ်ႉသုင် DVB ပႃးသွင်ၵေႃႉ ၸိုဝ်ႈႁွင်ႉ ဢူးဢေးၼၢႆႇ လႄႈ ဢူးပျေႉပူင်းၼၢႆႇ၊ ၽူႈသိုဝ်ႇၶၢဝ်ႇ Irrawaddy သမ်ႉပဵၼ် ဢူးတဵင်းၸေႃႇ၊ ၶဝ်ၸဵတ်းၵေႃႉ ထုၵ်ႇသိုၵ်းမၢၼ်ႈတီႉၺွပ်း ဢဝ်တီႈ ႁိမ်းဝၢၼ်ႈၽြႃးၵျီး ၼႂ်းဝဵင်းၼမ်ႉသၼ်ႇ မိူင်းတႆးပွတ်းႁွင်ႇ၊ ၽွင်းၶဝ်ပွၵ်ႈဢဝ်ၶၢဝ်ႇ လွင်ႈသိုၵ်းပလွင်ႈ TNLA ၸုတ်ႇၽဝ်ယႃႈမဝ်းၵမ် ၼႂ်းဝၼ်းထီႉ-26 မိူဝ်ႈဝႃး ယၢမ်းပွတ်းဝၼ်း။
ၵဵဝ်ႇလွင်ႈၼႆႉသေ ၸုမ်းလူင်သုၼ်ႇလႆႈသုၼ်ႇပဵၼ် ၵူႈမိူင်းမိူင်း (A.I) လႆႈမီးလွင်ႈတုၵ်းယွၼ်း ႁႂ်ႈလူင်ပွင်ၸိုင်ႈမၢၼ်ႈ လႄႈသိုၵ်းမၢၼ်ႈ ပွႆႇပၼ်ၶိုၼ်း ၽူႈသိုဝ်ႇၶၢဝ်ႇ 3-ၵေႃႉ ၼၼ်ႉၵမ်းသိုဝ်ႈ လူၺ်ႈဢမ်ႇမီးၶေႃႈဢၢင်ႈသင်၊ တေလႆႈပၼ်သုၼ်ႇလႆႈႁဵတ်းသၢင်ႈၶဝ် လွတ်ႈလွတ်ႈလႅဝ်းလႅဝ်း လူၺ်ႈဢမ်ႇမီးလွင်ႈ တေလႆႈဝႆႉၸႂ်ၵူဝ်သင်၊ ယူႇတီႈၽူႈသိုဝ်ႇၶၢဝ်ႇသေ ၶဝ်ၵေႃႈႁဵတ်းၵၢၼ်ဢဝ်ၶၢဝ်ႇၶဝ်ၵူၺ်း၊ ဢမ်ႇၸႂ်ႈဝႃႈ ၵႂႃႇၵပ်းသိုပ်ႇ ၸုမ်းၵေႃႇၵၢၼ်ႁၢႆႉ ၼႆ Mr. T Kumar ၽူႈၼင်ႈလုမ်း A.I တီႈဝႃႇသျိၼ်ႇတၢၼ်ႇတီႇၸီႇ လႄႈ ၵျဵမ်းၵူဝ်ႇမႅတ်ႉသ် ၵေႃႉပဵၼ် Director ၸုမ်း A.I ၵဵဝ်ႇၵုၼ်ၸဵင်ႇၸၢၼ်းဝၼ်းဢွၵ်ႇဢေးသျႃး လႄႈ ပိုၼ်ႉတီႈပၸီႇၽဵၵ်ႉလၢတ်ႈ။
မိူဝ်ႈလဵဝ် ၽူႈသိုဝ်ႇၶၢဝ်ႇ 3-ၵေႃႉၼၼ်ႉ လႆႈထုၵ်ႇၵုမ်းၶင်ဝႆႉတီႈ ႁူင်းပလိၵ်ႈမၢၼ်ႈ ဝဵင်းလႃႈသဵဝ်ႈသေ ၽၢႆႇသိုၵ်းမၢၼ်ႈ လႆႈႁူႉဝႃႈ တေပွင်သၢင်ႈဢဝ်လိူင်ႈၵႂႃႇၼႆယဝ်ႉ။
တႆးလွတ်ႈလႅဝ်း


text:
ၶွမ်ႊပၼီႊၶုတ်းထၢၼ်ႇႁိၼ် တီႈဝဵင်းမိူင်းၵိုင်ၼၼ်ႉ ယင်းပႆႇထွၼ်ဢွၵ်ႇ ပဵၵ်ႉသမ်ႉဝႃႈ ၶဝ်လႆႈတူၵ်းလူင်း ၵၼ်တင်းၵူၼ်းမိူင်းယဝ်ႉဝႃႈ ၶဝ်တေထွၼ်ဢွၵ်ႇမိူင်းၵိုင် ၼႂ်းၶၢဝ်းတၢင်း 1 လိူၼ်။
ဝၼ်းတီႈ 13/05/2017 ၶွပ်ႈထိုင်ၼိုင်ႈလိူၼ်ယဝ်ႉၼႆသေတႃႉ ယူႇတီႈၶွမ်ႊပၼီႊႁိူင်းမဵတ်ႉတႃႇ ဢၼ်မႃးၶုတ်း ထၢၼ်ႇႁိၼ် တီႈၾၢႆႇၼိူဝ် ဝၢၼ်ႈလွႆသဵဝ်ႈ ဢိူင်ႇဝၢၼ်ႈယၢတ်ႇ ၸႄႈဝဵင်းမိူင်းၵိုင် ၸႄႈ တွၼ်ႈလွႆလႅမ် ၸိုင်ႈတႆး ပွတ်းၸၢၼ်းၼၼ်ႉယင်း ပႆႇထွၼ်ဢွၵ်ႇ။
“ၶွမ်ႊပၼီႊၶဝ် ပႆႇထွၼ်ဢွၵ်ႇ ၶဝ်တိုၵ်ႉယူႇဝႆႉႁဵတ်းၼၼ်ယူႇ ၸဝ်ႈတူၼ်ၶူး ဢၵ်ႉၵသေၼ ဝတ်ႉလွႆလႅင် ပွၵ်ႉ 6 ဝဵင်းမိူင်းၵိုင်၊ ၼႂ်းၸုမ်းၽူႈၼမ်းၼႃႈၸႄႈဝဵင်း ၾၢႆႇပွင်ၵၢၼ် သႃသၼႃ လၢတ်ႈ ယင်းပၢႆႁွင်ႉသိုၵ်းတႆး RCSS မႃးဢဝ်ႁူမ်ႇလူမ်ႈပၼ်ထႅင်ႈလူးၵွၼ်ႇ၊ ဢၼ်ႁဝ်းဢုပ်ႇဢူဝ်းၵၼ် တူၵ်းလူင်းၵၼ်ဝႃႈ တင်းၾၢႆႇၶွမ်ႊပၼီႊ တေထွၼ် ဢွၵ်ႇၵႂႃႇၼၼ်ႉ ၶဝ်ဢမ်ႇထွၼ် ၶဝ်ဢမ်ႇ ႁဵတ်းၸွမ်းၵႂၢမ်းမၼ်ႈၵႅၼ်ႇ မၼ်းမိူၼ်ဝႃႈ ဝူဝ်းယဵပ်ႇႁၢႆ ၵႂၢႆးယဵပ်ႇ ၼႅၼ်ႈၼၼ်ႉၵူၺ်း” ဝႃႈၼႆ။
မၼ်းၸဝ်ႈသိုပ်ႇလၢတ်ႈထႅင်ႈဝႃႈ ၵဵဝ်ႇၵပ်းလွင်ႈၼႆႉ ယူႇတီႈသင်ၶၸဝ်ႈႁဝ်းၶဝ် တိုၵ်ႉဢွၼ်ၵၼ်ႁၢင်ႈႁႅၼ်းယူႇ တေထၢမ် တူၺ်း ၾၢႆႇတၢင်းတပ်ႉသိုၵ်းတႆး RCSS/SSA ၵဵဝ်ႇၵပ်းလွင်ႈၼႆႉဝႃႈ ယူႇတီႈသိုၵ်းတႆးသမ်ႉ ၸုၵ်းတၢင်း ၾၢႆႇ လႂ်တႄႉတႄႉ။ ၼွၵ်ႈလိူဝ်ၼၼ်ႉ သင်ဝႃႈ ၶွမ်ႊပၼီႊဢမ်ႇယွမ်းထွၼ်ဢွၵ်ႇၸိုင် ႁဝ်းၸဝ်ႈၶဝ် တေဢၢၼ်း သၢၼ်မိုဝ်းတင်းၵူၼ်းၼုမ်ႇ ၼႂ်းမိူင်းတႆးၵူႈတီႈတီႈ၊ ၵူၼ်းမိူင်းႁဝ်းသေ ဢွၵ်ႇၼႄၵၢင်ၸႂ် သၢၼ်ၶတ်းႁၢဝ်ႈႁၢဝ်ႈ ႁႅင်းႁႅင်းၵႂႃႇထႅင်ႈ ဝႃႈၼႆ။
ၵဵဝ်ႇၵပ်းလွင်ႈၼႆႉ လုင်းၸၢႆးလူင် ဢၼ်ပဵၼ်တႅၼ်းၽွင်းမိူင်းၵိုင် ၶဵတ်ႇလိူၵ်ႈတင်ႈမၢႆ 2 လၢတ်ႈဝႃႈ “ မၼ်းဢမ်ႇၶႂ်ႈ ႁႂ်ႈလွင်ႈၼႆႉ ပဵၼ်ပၼ်ႁႃယႂ်ႇ။ ၵွပ်ႈၼၼ် မိူဝ်ႈလဵဝ်သင်ၶၸဝ်ႈၶဝ်တိုၵ်ႉၶတ်းၸႂ် ဢုပ်ႇဢူဝ်းယူႇဝႃႈ ၶေႃႈၸီႉသင်ႇ ၸိူဝ်းၼႆႉ မၼ်းပဵၼ်ၸဝ်ႈၼႃႈတီႈၼ်ႂ်းပိုၼ်ႉတီႈႁႃႉ၊ ဢမ်ႇၼၼ် လုၵ်ႉမႃးတီႈလွႆတႆးလႅင်း။ သင်ဝႃႈ ပဵၼ်တီႈပိုၼ်ႉ တီႈၵေႃႈတေဢုပ်ႇၸဝ်ႈၼႃႈတီႈၼႂ်းပိုၼ်ႉတီႈ။ သင်ဝႃႈ လုၵ်ႉမႃးတီႈလွႆတႆးလႅင်းၼႆၵေႃႈ တေၵႂႃႇဢုပ်ႇတီႈၼၼ်ႈ” ဝႃႈၼႆ။
ၼင်ႇႁိုဝ်တေၵႄႈလိတ်ႈပၼ်ႁႃၼႆႉ ပူၼ်ႉမႃးမိူဝ်ႈဝၼ်းတီႈ 13/04/2017 မီးၵၢၼ်ႁူပ်ႉထူပ်း ဢုပ်ႇၵုမ်ၵၼ် ဝူင်ႈၵၢင်ပေႃႈမႄႈၵူၼ်းမိူင်း သင်ၶၸဝ်ႈလႄႈ တူဝ်တႅၼ်းၶွမ်ႊပၼီႊၶုတ်း ထၢၼ်ႇႁိၼ်ၶဝ် တီႈဝတ်ႉ/ၵျွင်းၵၢင် ပွၵ်ႉ 4 ဝဵင်းမိူင်းၵိုင်။ ဢၼ်မႃးႁူပ်ႉထူပ်းဢုပ်ႇၵုမ်ၵၼ်ပွၵ်ႈၼႆႉ ဢဵၼ်ႁႅင်းၾၢႆႇၵူၼ်းမိူင်း တင်းသင်ၶၸဝ်ႈမီးမွၵ်ႈ 50 ။ ၼႂ်းၼၼ်ႉပႃးၸဵမ်ၽူႈၵွၼ်းပွၵ်ႉ၊ ၽူႈၵွၼ်း ဢိူင်ႇ လုင်းတေႇဝိင်ႇ၊ ၽူႈတႅၼ်းလုင်းၸၢႆးလူင် ၸိူဝ်းၼႆႉ။ ၾၢႆႇတူဝ်တႅၼ်းၶွမ်ႊပၼီႊပျေႉဢွင်ႇႁိူင်း တင်းႁိူင်းမဵတ်ႉတႃႇၶဝ်သမ်ႉ မီးၼၢင်းႁၢၼ်ႇ၊ လုင်းထုၼ်းၸိူဝ်းၼႆႉ။ ယူႇတီႈၾၢႆႇၶွမ်ႊပၼီႊဝႃႈ တေထွၼ်တူဝ်ဢွၵ်ႇ ၼႂ်းပိုၼ်ႉတီႈ ဝႆႉပၼ်ၶၢဝ်းယၢမ်း သိမ်းၶူဝ်းၶွင် ၶိူင်ႈၸၢၵ်ႈ တႃႇၼိုင်ႈလိူၼ် ဝႃႈၼႆ။
မိူဝ်ႈဝၼ်းတီႈ 11/04/2017 သင်ၶၸဝ်ႈလႄႈၵူၼ်းဝၢၼ်ႈၵူၼ်းမိူင်း၊ ၽူႈတႅၼ်းၵူၼ်းမိူင်း၊ ၸဝ်ႈၼႃႈတီႈ၊ ၽူႈၵွၼ်းဢိူင်ႇ၊ ၵူၼ်းၼုမ်ႇယိင်းၸၢႆး ဢဵၼ်ႁႅင်း ႁိမ်း 4000 ၵေႃႉ ၶွၼ်ႈတုမ်ၵၼ်တီႈ ၸဝ်ႈမိူင်း ၾၢႆႇၼိူဝ်ဝၢၼ်ႈ လွႆသဵဝ်ႈ ဢိူင်ႇဝၢၼ်ႈယၢတ်ႇ ၸႄႈဝဵင်းမိူင်းၵိုင်။ တုၵ်းယွၼ်းႁႂ်ႈ ၵိုတ်းယိုတ်း လွင်ႈၶုတ်းထၢၼ်ႇႁိၼ်လႄႈ ၸတ်းပႃးပၢင် ၵၢဝ်ႇၵိၼ်ႇ၊ ၵွပ်ႈဝႃႈ ၵၢၼ်ၶုတ်းထၢၼ်ႇႁိၼ် ပဵၼ်ၵၢၼ်ယႃႉ လူႉလႅဝ်သၽႃႇဝ။ ၶေႃႈၵၢဝ်ႇၵိၼ်ႇၼၼ်ႉမီးဝႃႈ ၸုမ်းဢၼ် ၶုတ်းထၢၼ်ႇႁိၼ် တီႈၼႂ်းမိူင်းႁဝ်း ႁႂ်ႈထူပ်း ၽေးၶဵၼ်၊ ႁႂ်ႈၸဵဝ်းလူႉလႅဝ်၊ ႁႂ်ႈၸဵဝ်းတၢႆ၊ ႁႂ်ႈၵွတ်းၽၢၼ်သေၵမ်း- ၼႆယဝ်ႉ။


text:
ပၢင်ပွႆးယုၵ်ႉယွင်ႈၵုင်ႇမုၼ် သင်ၶတႆး ၸိူဝ်းလႆႈႁပ်ႉၸုမ်ႈၶူး ၼွၵ်ႈမိူင်း/ ၼႂ်းမိူင်း 15 တူၼ် ၸတ်းႁဵတ်းတီႈဝိႁၢရ် လူင်ၵျွင်းတူႇယႃး ဝဵင်းၵဵင်းတုင် တေမီးပီႈၼွင်ႉတၵ်ႉၵႃႇသတ်ႉထႃး တီႈၸမ်/ၵႆ ၶဝ်ႈႁူမ်ႈ ပၢင်ထၢပ်ႈၵၢမ်ႇၶဝ်ၸဝ်ႈ။
ပၢင်ယုၵ်ႉယွင်ႈၵုင်ႇမုၼ်ထၢပ်ႈၵၢမ်ႇၼႆႉ တေၸတ်းႁဵတ်းၼႂ်း ဝၼ်းတီႈ28-30/05/2017 တီႈဝိႁၢရ်လူင်ၵျွင်းတူႇယႃး ပွၵ်ႉ 1 ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။
ၸၢႆးတၢၼ်း ၾၢႆႇၶွမ်ႊမတီႊပွင်ပဵၼ်ပၢင်ပွႆးယွင်ႈၵုင်ႇသင်ၶတႆး လၢတ်ႈဝႃႈ “ ပၢင်ယွင်ႈၵုင်ႇၼႆႉ ဢမ်ႇၸႂ်ႈၸတ်းႁဵတ်း တႃႇသင်ၶတႆး ၼႂ်းဝဵင်းၵဵင်းတုင်ၵူၺ်း၊ ၸတ်းႁဵတ်းယွင်ႈၵုင်ႇ သင်ၶတႆး တၢင်းပွတ်းဢွၵ်ႇၶူင်း ပတ်းပိုၼ်ႉ ၸိူဝ်းသင်ၶ ၸဝ်ႈၶဝ် ဢၼ်ႁဵၼ်းယဝ်ႉသေ လႆႈႁပ်ႉၸုမ်ႈၶူး ၼွၵ်ႈမိူင်း၊ ၼႂ်းမိူင်း တင်းသဵင်ႈ။ ၸဝ်ႈတူၼ်ၶူးလူင် ၸိူဝ်းဢၼ်လႆႈ ႁပ်ႉၸုမ်ႈၶူးသေ ႁဝ်းၶႃႈပႆႇလႆႈယွင်ႈၵုင်ႇၵေႃႈတိုၵ်ႉမီး၊ သင်ၶၸဝ်ႈ ၸိူဝ်းႁဝ်းၶႃႈလႆႈယွင်ႈၵုင်ႇယဝ်ႉ ႁိုင်ၼၢၼ်း ယဝ်ႉၸိူဝ်းၼၼ်ႉၵေႃႈတေ ၶိုၼ်းယွင်ႈၵုင်ႇထႅင်ႈ ” ဝႃႈၼႆ။
သင်ၶတႆး ဢၼ်တေယွင်ႈၵုင်ႇ 15 တူၼ် ၼႂ်းဝၼ်းတီႈ 28-30/05/2017 ၼႆႉ ပဵၼ်ၸဝ်ႈတူၼ်ၶူးလူင် ပၺ်ႇၺႃသႃႇမိ B.A Psychology ၵျွင်းတူႇယႃး ဝဵင်းၵဵင်းတုင်၊ ၸဝ်ႈတူၼ်ၶူးလူင် ပၺ်ႇၺႃႇၸႃႇရ ဢၽိဝိသေသ လတ်ႉ ၸိပေႇသလသႃသၼ လင်ႇၵရ ၵျွင်းထၢတ်ႈပူင်ႇလူဝ်ႉ ဝဵင်းတႃႈၶီႈလဵၵ်း၊ ၸဝ်ႈတူၼ်ၶူးလူင် ၻွၵ်ႊတိူဝ်ႊ ပၺ်ႇၺႃဝမ်ႇ သ B.A- M.A., M.Phil(Ph.D-Buddhism-Sri Lanka) ၵျွင်းထမ်ႇမိၵပုပ်ႇၽႃႇရႃႇမၵၢတ်ႇတဝ်ႇ ဝဵင်းၵဵင်းတုင်၊ ၸဝ်ႈ တူၼ်ၶူး ၺႃႇၼသီႇရိ B.A., Buddhism ၊ M.A- Sri Lanka ၵျွင်းၵမ်ႇမထၢၼ်း မႁႃၽေႃးထိ ဝဵင်းတႃႈၶီႈလဵၵ်း၊ ၸဝ်ႈ တူၼ်ၶူး ၻွၵ်ႊတိူဝ်ႊ ထမ်ႇမသႃမိ (ၼေႃႇၶမ်းလႃႉ) B.A.,M.A.,M-Phil (Ph.D-Psychology. Sri. Lanka)၊ ၸဝ်ႈ တူၼ်ၶူးဢၵ်ႉၵသေၼ (လႅင်းတႆး) B.A Buddhism Thailand ၵျွင်းထမ်ႇမိၵပုပ်ႇၽႃႇရႃႇမ ၵၢတ်ႇတဝ်ႇ ဝဵင်းၵဵင်း တုင်၊ ၸဝ်ႈၶူးသုၸိတ်ႉတ (သႃသၼတၸထမ်ႇမႃႇၸရိယ) ၵျွင်းမၢၵ်ႇၵႃႇႁူဝ်ၶမ်း ဝဵင်းတႃႈၶီႈလဵၵ်း၊ ၸဝ်ႈၶူးၵေႃးဝိတ (သႃသၼထ ၸထမ်ႇ ၸရိယ) ၵျွင်းထမ်ႇမေႃးတယ ဝဵင်းၵဵင်းတုင်၊ ၸဝ်ႈၶူးရႃႇၸိင်ႇတ (လသူၺ်ႇ) B.A-Thailand, M.A- Sri Lanka ၵျွင်းၵမ်ႇထၢၼ်းမႁၽေႃးထိ ဝဵင်းတႃႈၶီႈလဵၵ်း၊ ၸဝ်ႈၶူးဢိသ်ႉသရ (တိပ်ႉ) B.A-Philosophy-Thailand) ၵျွင်းထမ်ႇမေႃးတယ ဝဵင်းၵဵင်းတုင်၊ ၸဝ်ႈၶူးသေႃးၽၼ(သၢမ်ၶမ်း) B.A Philosophy-Thailand ၵျွင်းတူႇယႃး ၊ၸဝ်ႈၶူးဢိၼ်ႇတႃႇၸၵ်ႉၵ B.A-Buddhism-Thailand ဝဵင်းတူႇယႃး ဝဵင်းၵဵင်းတုင်၊ ၸဝ်ႈၶူးပၺ်ႇ ၺႃတိၸ်ႉသ (ၼုမ်ႇတႆး) B.A.,-Humanity Thailand ၵျွင်းထမ်ႇမေႃးတယ ဝဵင်းၵဵင်းတုင်၊ ၸဝ်ႈၶူးၸေႃး တႃႇလင်ႇ ၵႃႇရ သႃသၼထၸထမ်ႇမၸရိယ ၵျွင်းၵုင်းမူင်ႈ ဝဵင်းၵဵင်းတုင်လႄႈ ၸဝ်ႈၶူးဝိလိင်ႇတ သႃသၼထၸထမ်ႇမ ၸရိယ ၵျွင်းထမ်ႇမေႃးတယ ဝဵင်းၵဵင်းတုင် ၸဵမ်ၸိူဝ်းၼႆႉ။
ၶပ်းမၢႆပၢင်ပွႆးယွင်ႈၵုင်ႇသမ်ႉ ၼႂ်းဝၼ်းတီႈ 28/05/2017 ပီႈၼွင်ႉတၵ်ႉၵႃႇသတ်ႉထႃး ႁၢင်ႈႁႅၼ်းဢဝ်ၶူဝ်း လူႇ တၢၼ်း ၶိုၼ်ႈဝတ်ႉ၊ ဝၼ်းတီႈ 29/05/2017 သမ်ႉ ယွင်ႈၵုင်ႇသင်ၶၸဝ်ႈ 15 တူၼ် တီႈဝိႁၢရ်လူင်ၵျွင်းတူႇယႃး ဝဵင်းၵဵင်းတုင်၊ ဝၼ်းတီႈ 30/05/2017 လူႇတၢၼ်းယၢတ်ႇၼမ်ႉ ဝႃႈၼႆ။
ၼႂ်းပၢင်ပွႆးယွင်ႈၵုင်ႇၶၢဝ်းတၢင်း 3 ဝၼ်းၼႆႉ ယၢမ်းၵၢင်ၶမ်ႈ တေမီးတေႇသၼႃႇပၢင်ထွမ်ႇထမ်းတြႃး၊ မီး ပၢင်မူၼ်ႈသိူဝ်း ၸၢတ်ႈတႆးပၢႆးမွၼ်းပၢၼ်ၵဝ်ႇ/ပၢၼ်မႂ်ႇ ၸဵမ်ၸိူဝ်းၼႆႉ ဝႃႈၼႆ။
ပူၼ်ႉမႃး မိူဝ်ႈဝၼ်းတီႈ 21/05/2017 လုၵ်ႈႁဵၼ်းသင်ၶတႆးလႄႈ ၵူၼ်းႁိူၼ်း 26 ၵေႃႉ လႆႈၸုမ်ႈၶူး B.A-M.A တီႈၸၼ်ႉၸွမ်ဝၢင်းၼွႆႉ ဢယုတ်ႉတယႃး ၸိုင်ႈထႆး ဝႃႈၼႆ။


text:
ၸုမ်းလူင်ပွင်ၸိုင်ႈ ၸႄႈမိူင်းတႆး
- Details
- Created on 26 May 2016
- Written by တႆးလွတ်ႈလႅဝ်း
သဵၼ်ႈမၢႆ ႁွင်ႈၵၢၼ်လူင် လႄႈ ၽူႈၵွၼ်းႁွင်ႈၵၢၼ်လူင် ၼႂ်းၸုမ်းလူင်ပွင်ၸိုင်ႈ ၸႄႈမိူင်းတႆး ဢၼ်လူင်ပွင်ၸိုင်ႈ NLD ၶွတ်ႇၽွတ်ႈၶိုၼ်ႈမႃး ဝၢႆးပၢင်လိူၵ်ႈတင်ႈၵူႈလွင်ႈလွင်ႈ 2015 ဢၼ်ၵူၼ်းမိူင်းတႆး ထုၵ်ႇလီႁူႉ။
ပိူင်ၶွတ်ႇၽွတ်ႈလႅၵ်ႈလၢႆႈ ႁွင်ႈၵၢၼ်ၽွင်းလူင်
- Details
- Created on 19 March 2016
- Written by တႆးလွတ်ႈလႅဝ်း
ပိူင်ၶွတ်ႇၽွတ်ႈ ႁွင်ႈၵၢၼ်ၽွင်းလူင် ၸုမ်းလူင်ပွင်ၸိုင်ႈ ဢၼ်ၸွမ်ၸိုင်ႈ တဵင်းၸဵင်ႇ ဢွၼ်ႁူဝ် 36-ဢၼ် လႄႈ လွင်ႈလႅၵ်ႈလၢႆႈ ပိူင်ၶွတ်ႇၽွတ်ႈ ႁွင်ႈၵၢၼ်ၽွင်းလူင် ၸုမ်းလူင်ပွင်ၸိုင်ႈမႂ်ႇ ဢၼ်ၸွမ်ၸိုင်ႈ ဢူးထိၼ်ႇၵျေႃႇ (NLD) ဢွၼ်ႁူဝ် 21-ဢၼ်။
တီႈပွင်ႇ “မ” ႁႃႈတူဝ်
- Details
- Created on 19 May 2015
- Written by တႆးလွတ်ႈလႅဝ်း
ပေႃးမႃးၶွၵ်းၶိုၼ်း ပိုၼ်းၵႅပ်ႈတီႈပွင်ႇလိၵ်ႈတႆး “မ” ႁႃႈတူဝ် ၼႆၸိုင် 1)မေႃၼပ်ႉ၊ 2)မေႃတႅမ်ႈ၊ 3)မေႃလူ၊ 4)မေႃသွၼ်၊ 5)မေႃပွင် ၸိူဝ်းၼႆႉယဝ်ႉ။
ပိုၼ်းၵႅပ်ႈ ၸဝ်ႈၶူးမေႃ လင်ႇၵႃႇလူင်ၽၢႆႇတႆး 10-ၸဝ်ႈ
- Details
- Created on 30 April 2015
- Written by တႆးလွတ်ႈလႅဝ်း
ပိုၼ်းၵႅပ်ႈ ၸဝ်ႈၶူးမေႃ လင်ႇၵႃႇလူင်ၽၢႆႇတႆး ၸိူဝ်းသဵင်ႈၵၢမ်ႇသုတ်းမုၼ်ၵႂႃႇ 10-ၸဝ်ႈ 1)ၸဝ်ႈထမ်ႇမတိင်ႇၼ၊ 2)ၸဝ်ႈၵၢင်းသိူဝ်၊ 3)ၸဝ်ႈၵေႃးလီႇ၊ 4)ၼၢင်းၶမ်းၵူႇ၊ 5)ၸဝ်ႈဢမၢတ်ႈ၊ 6)ၸဝ်ႈၼေႃႇၶမ်း၊ 7)ၸဝ်ႈဝေႃးလၶႄႉ၊ 8)ၸဝ်ႈဢူးပိင်ႇၺႃႇၽေႃးၵ၊ 9)ၸဝ်ႈသြႃႇတေႃႇ မိူင်းၼွင် လႄႈ 10)ၸဝ်ႈၺႃႇၼသမ်ႇၽႃႇလ ။
ဝၼ်းပုတ်ႉထၽြႃးပဵၼ်ၸဝ်ႈ တမ်းဝၢင်းပၢႆးတိုၵ်း ပုၼ်ႈတႃႇပုတ်ႉထသႃႇသၼႃႇ
- Details
- Created on 05 March 2015
- Written by တႆးလွတ်ႈလႅဝ်း
မႁႃမုင်ႉ (မိူင်ႈၸႄႈ)
ဝၼ်းမႃးၶပူးၸႃး ဢၼ်ပဵၼ်ဝၼ်းဢေႃးဝႃႇတပႃႇတိမွၵ်ႉၶ ၸၢဝ်းပုတ်ႉထ သႃႇသၼႃႇ ၼႂ်းပီႊ 1376-ၼီႈ (2015)ၼႆႉ ၵွပ်ႈပဵၼ်ပီႊ 2 ပႅတ်ႇလႄႈ မႃးပဵၼ်ဝၼ်းလိူၼ်သီႇမူၼ်း (ဝၼ်းထီႉ 04/03/2015)။
More Articles...
- မၢႆမီႈ ဢၼ်ၵဵဝ်ႇၵပ်းလူတ်ႉ ၼႂ်းမိူင်းထႆး (23) ၶေႃႈ ဢွၵ်ႇမႃးမႂ်ႇယဝ်ႉ
- 100-ပီႊ ၶုၼ်သၢင်ႇတူၼ်ႈႁုင်း ၽူႈႁတ်းငၢၼ် မိူင်းသႅၼ်ဝီ
- ဢီႈသင် ပဵၼ်လွၵ်းပိူင်ၽီႊဢႃႊ PR System (1)
- Blue Stacks (Apps) တႃႇၸႂ်ႉတိုဝ်းလႆႈၼႂ်း Computer လႄႈ Android လေႃးၵၼ်
- Software ပုၼ်ႈတႃႇၵႄႈလိတ်ႈပၼ်ႁႃ Windows Features ၼႂ်းၶိူင်ႈ Windows-8/8.1


text:
ယိုၼ်ယၼ်ယွၼ်းတၢင်ႇထိုင် RCSS/SSA လႄႈ SSPP/SSA မိူင်းၸိုင်ႈတႆး
ၶႃႈၶဝ်ပဵၼ်ၵေႃႉဢၼ်ၸွမ်းႁၼ်ၸႅင်ႈလီငၢမ်းလႄႈ ၸင်ႇလႆႈႁဵတ်းလိၵ်ႈၽိုၼ်တၢင်ႇထိုင် ၶွင်ႇသီႇဢဝ်ၶိုၼ်းၸိုင်ႈတႆးလႄႈ ပႃႇတီႇမႂ်ႇသုင်ၸိုင်ႈတႆး ၶႃႈဢေႃႈ ။
ဢၼ်ၸုမ်းယိပ်းၵွင်ႈ PSLF/TNLA ၶဝ်ပိုတ်ႇၼႃႈသိုၵ်း မိူင်းၸိုင်ႈတႆးပွတ်းႁွင်ႇၼႆႉ ပဵၼ်ပိုၼ်းႁၢႆႉလူင်လၢင်တႄႉယူႇယဝ်ႉ ။ လွင်ႈတၢင်းႁၢႆႉၶဝ်သမ်ႉ တင်ႈၸႂ်ပိုတ်းယိုဝ်း တပ်ႉၸုမ်းၸိူဝ်ႉၸၢတ်ႈၸိုင်ႈတႆး (RCSS/SSA) ဢမ်ႇၵႃး ယိူင်းဢၢၼ်းၽဵဝ်ႈမူၺ်ႉၵူၼ်းၶိူဝ်းတႆး ဝႃႈၼႆ ။ ၼႂ်းသူပ်းပၢၵ်ႇၵႂၢမ်းၶဝ်ဝႃႈ ဢမ်ႇၸႂ်ႈမိူင်းတႆးယဝ်ႉ ပဵၼ်မိူင်းလွႆယဝ်ႉ ဝႃႈၼႆ ။ လႆႈငိၼ်းမႃးၼႂ်းႁူသၵ်းသၵ်းယဝ်ႉ ။
ဢၼ်တူဝ်ထူပ်းမႃးတႄႉ လႆႈႁူႉႁၼ်ၸုမ်းၶဝ်တီႉၺွပ်းဢဝ်ၵႂႃႇၵူၼ်းပွၵ်ႈႁဵတ်းၵၢၼ် မတ်ႉပေႃႉထုပ်ႉ ဢဝ်ၵႂႃႇမိူၼ်ဝူဝ်းၵႂၢႆးသေ ဢမ်ႇမီးၶေႃႈတွပ်ႇထၢမ် ႁႂ်ႈယိုဝ်းတၢႆၵမ်းသိုဝ်ႈ ။ ဢၼ်ဢဝ်တၢႆၼၼ်ႉ ပဵၼ်ၵူၼ်းၶိူဝ်းတႆးလၢႆလၢႆ ။ ၸဝ်ႈမုၼ်ၸဝ်ႈၸၢင်းၵေႃႈၵူတ်ႇထတ်းၸႅတ်ႈထၢမ် ၺွပ်းၶင်ဝႆႉၼႂ်းမိုဝ်းၶဝ်။ ဢဝ်ၵူၼ်း / သူၼ် (ၸၢဝ်းၶိူဝ်းတႆး) ႁဵတ်းပဵၼ်တႃႈႁူဝ်ႉႁႄႉၵင်ႈတူဝ်ၶဝ်သေ ၶိုၼ်ႈၼႃႈသိုၵ်းတိုၵ်း (RCSS/SSA) ၼၼ်ႉ ႁူႉထိုင်ႁၼ်လႅင်းၸွမ်းလီလီယူႇ ။ ဢဝ်ၾႆးၸုတ်ႇႁိူၼ်းလူတ်ႉၵႃး ၊ လူတ်ႉၶိူင်ႈ ၊ ဢဝ်ၶူဝ်းၶွင်လၢႆလၢႆ ဢဝ်ၵူၼ်းတၢႆ ၊ လူလၢႆၼၢင်းလိင်းတႆး ၊ ၾႆးၸုတ်ႇဝၢၼ်ႈၵေႃႈ ပဵၼ်ၸုမ်း PSLF/TNLA ၼႆႉယဝ်ႉ ။
ယွၼ်ႉၵေႃႇၵၢၼ်မိူၵ်ႈမႂ်ၼႆႉသေ ၵူၼ်းမိူင်းတႆးပွတ်းႁွင်ႇ ၸဝ်ႈမုၼ်ၸဝ်ႈၸၢင်း ၵူၼ်းထဝ်ႈၵဝ်ႇၵႄႇမႄႈလုၵ်ႈဢွၼ်ႇ လုၵ်ႈႁဵၼ်းမေႃသွၼ် ၵူၼ်းယိင်း ၊ ၸၢႆး ၊ ပတ်းပိုၼ်ႉတင်းသဵင်ႈ ဢွၼ်ၵၼ်ၶၢႆႉပၢႆႈထိုင်မိူင်းလူင် ၊ မိူင်းၵုတ်ႈ ၊ မိူင်းမိတ်ႈ ၊ မိူင်းငေႃႉ ၊ ၵျွၵ်ႉမႄး ၊ သမ်ႉပေႃးၸွတ်ႇၵႂႃႇ မူတ်းယဝ်ႉ ။ ၼပ်ႉသွၼ်ႇဢၢၼ်ႇတူၺ်းၵူၼ်းပၢႆႈၽေးမီးပဵၼ်ၵႂႃႇသမ်ႁဵင်ပၢႆ ၵႂႃႇယဝ်ႉ ။ ဢၼ်ၵိုတ်းၶမ်ဝႆႉၼႂ်းၼႃႈတီႈသိုၵ်းပလွင်ႈၶဝ်ၵုမ်းၵမ်ဝႆႉၼၼ်ႉ မီးထႅင်ႈတင်းၼမ် ။ ဢမ်ႇၸၢင်ႈၶၢႆႉပၢႆႈဢွၵ်ႇမႃးလႆႈ ။ ၵမ်ႈၽွင်ႈပၢႆႈမႃးၵၢင်ၶမ်ႈ ၵၢင်ၶိုၼ်း လူတ်ႉၵႃးမႃးပိၼ်ႈၸွမ်းတၢင်းသေ မၢတ်ႇၸဵပ်းလူႉတၢႆ ၵွပ်ႈမၼ်းၵေႃႈမီးယဝ်ႉ ။ ႁိူၼ်းဢမ်ႇမီးၵူၼ်းပႂ်ႉၸိူဝ်းၼၼ်ႉ တင်ႈၸႂ်ႁဵတ်းႁွတ်းလူင်ၵႂႃႇ ၽဵဝ်ႈၵိၼ်ၽဵဝ်ႈဢဝ် ယႃႉတဝ်လူႉလႅဝ်ၵႂႃႇမူတ်းယဝ်ႉ ။
ယိူင်းဢၢၼ်း တၢင်းႁဵတ်းၶဝ်ၼႆႉ တင်ႉႁူဝ်တေႃႇၵူၼ်းၶူဝ်းတႆးတင်းသဵင်ႈသေ ဢဝ်တၢႆလူလၢႆ ၽဵဝ်ႈမူၺ်ႉယႃႉလႅဝ်ၵႅဝ်မိူင်းတႆး ႁႂ်ႈပေႃးၸူမ်ႁၢႆၵႂႃႇမူတ်းယဝ်ႉ ။ လိူင်ႈပဵၼ်ၸိူဝ်းၼႆႉ တႄႇမႃးပီ 2015 ၸမ်သဵင်ႈ တေႃႇထိုင်ယၢမ်းလဵဝ် ။
ယွၼ်ႉၼၼ်လႄႈ ၼင်ႇႁိုဝ်လိၵ်ႈလၢႆးၽႃႇသႃႇ သႃသၼႃ ၽႅၼ်ႇလိၼ် ၶိူဝ်းၵူၼ်းယႃႇၸူမ်ႁၢႆ ၵိုတ်းပိုၼ်းႁၢႆႉလူင်ၼၼ်ႉ ပိုင်ႈဢိင်ဢဝ် တၢင်းႁူႉႁၼ် ဢဵၼ်ႁႅင်းလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ပႃႇတီႇမႂ်ႇသုင်ၸိုင်ႈတႆး (SSPP/SSA) သွင်ၽၢႆႇသွင်ၸုမ်း ႁူမ်ႈမိုဝ်းၶွၼ်ႈႁႅင်းၵၼ်သေ ၽုတ်းဢွၵ်ႇပၼ်ၸုမ်းၸၢဝ်းၶိူဝ်းၵူၼ်းႁဝ်း ၶၼ်ၶၼ်ဝႆးဝႆးသေၵမ်း ။ လူလွမ်ပႂ်ႉပႃးဢႃယု ၶူဝ်းၶွင် ၽႅၼ်ႇလိၼ် ၶိူဝ်းၵူၼ်းတႆး ၽႂ်းၽႂ်း ၽၢႆၽၢႆသေၵမ်း ။
တပ်ႉၸုမ်းၸိူဝ်ႉၸၢတ်ႈၸိုင်ႈတႆး ႁူမ်ႈၶွၼ်ႈၵၼ်သေ ဢဝ်တီႈယူႇပၵ်းသဝ်းမၼ်ႈၵိုမ်း ၼိူဝ်ၽႅၼ်ႇလိၼ်မိူင်းၸိုင်ႈတႆး ၶၼ်ၶၼ်ဝႆးဝႆးသေၵမ်းၶႃႈ ။
ၵေႃႉတူဝ်ထူပ်းပိုၼ်ႉတီႈ
ပွတ်းႁွင်ႇ/ မိူင်းၸိုင်ႈတႆး
ဝၼ်းတီႈ 16/02/2016


text:
တီႈၼႂ်းၸိုင်ႈတႆးပွတ်းႁွင်ႇ တပ်ႉသိုၵ်းၸိုင်ႈတႆး (RCSS/SSA) လႄႈတပ်ႉသိုၵ်းတဢၢင်း (TNLA) လႆႈပဵၼ်ပၢင်တိုၵ်းၵၼ်။ ၵူၼ်းဝၢၼ်ႈၵူၼ်းမိူင်း ၼႂ်းပိုၼ်ႉတီႈဝၢၼ်ႈဢိူင်ႇ လႆႈပၢႆးၽေးႁွတ်ႈထိုင် ဝဵင်းၵျွၵ်ႉမႄး မီးႁိမ်းၸမ်ပၢၵ်ႇ။
ငႃးသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ၼႂ်းထိူၼ်ႇတီႈၼိုင်ႈ ၼႂ်းၸႄႈဝဵင်းၵျွၵ်ႉမႄး
မိူဝ်ႈဝၼ်းလိူၼ်မေႊ 21 ဝၼ်း၊ ဢၼ်ပဵၼ်ဝၼ်းလုၵ်ႉၽိုၼ်ႉ ၵႅတ်ႇၶႄဢဝ် ၶိုၼ်းမိူင်းၸိုင်ႈတႆးၼၼ်ႉ တပ်ႉသိုၵ်းၸိုင်ႈတႆး (RCSS/SSA) လႄႈတပ်ႉသိုၵ်းပူတ်းပွႆႇၸိူဝ်ႉၸၢတ်ႈတဢၢင်း (TNLA) လႆႈပဵၼ်ပၢင်တိုၵ်းၵၼ် ၼႂ်းဢိူင်ႇလွႆဢၢင်ႇ ဢိူင်ႇၵုၼ်ၵေႃႇ ဢၼ်မီးၾၢႆႇႁွင်ႇလႄႈ ၾၢႆႇၸဵင်ႇႁွင်ႇဝၼ်းတူၵ်း ဝဵင်းၵျွၵ်ႉမႄး၊ ႁဵတ်းႁႂ်ႈၵူၼ်း ၼႂ်းဝၢၼ်ႈၼႂ်းဢိူင်ႇၸိူဝ်းၼၼ်ႉ မွၵ်ႈႁိမ်းပၢၵ်ႇၵေႃႉ လႆႈပၢႆႈၽေးသိုၵ်းသိူဝ် မႃးယူႇသဝ်းဝႆႉတီႈပွၵ်ႉ 8 ၼႂ်းဝဵင်းၵျွၵ်ႉမႄး။ ၵူၼ်းၸိူဝ်းၼႆႉ ၵမ်ႈၼမ်ပဵၼ်တႆးလႄႈ ၸၢဝ်းၶိူဝ်းတဢၢင်း- ၼႆယဝ်ႉ။
ၸၢႆးပႃႇ ၵူၼ်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ- “ၼႂ်းဢိူင်ႇၵုၼ်ၵေႃႇ မိူၼ်ၼင်ႇဝၢၼ်ႈတေႃႉၽေႇ၊ ဝၢၼ်ႈဢုမ်ဢုၺ်း။ ၼႂ်းဢိူင်ႇဝၢၼ်ႈဢၢင်ႇသမ်ႉ ဝၢၼ်ႈၶုမ်ႇငိုၼ်း ဝၢၼ်ႈၵၢင်ၸိူဝ်းၼႆႉ ၵူၼ်းဝၢၼ်ႈတင်းမူတ်း 95 ၵေႃႉ ဢွၼ်ၵၼ်ပၢႆႈၽေးသိုၵ်းသေ မႃးၽႅဝ်တီႈပွၵ်ႉ 8 ဝဵင်းၵျွၵ်ႉမႄး။ မိူဝ်ႈလဵဝ် ၵူၼ်းဝၢၼ်ႈၵူၼ်းမိူင်း ၸိူဝ်းမီးႁိူၼ်း ယူႇၸမ်ႁိမ်းႁွမ်းပၢင်သဝ်းၵူၼ်းပၢႆႈၽေးလႄႈသင်၊ ပီႈၽႂ်ၼွင်ႉမၼ်းၸိူဝ်းၼႆႉလႄႈသင်၊ ဢွၼ်ၵၼ်ၵႂႃႇဢႅဝ်ႇယဵမ်ႈ ၵႂႃႇတွၼ်ႈပၼ်ၶူဝ်းၶွင်ၵိၼ်ယႅမ်ႉၸိူဝ်းၼႆႉသေ တိုၵ်ႉယူႇသဝ်းၵိၼ်သၢင်ႈၵႂႃႇလႆႈယူႇ။ ၵူၺ်းၵႃႈ ပေႃးသိုပ်ႇပဵၼ် ပၢင်တိုၵ်းထႅင်ႈၶၢဝ်းႁိုင် ၵူၼ်းပၢႆႈၽေးမႃးထႅင်ႈယူႇတိၵ်းတိၵ်းတႄႉ တေမီးတၢင်းယၢပ်ႇၽိုတ်ႇလွင်ႈယူႇလွင်ႈၵိၼ်”- ဝႃႈၼႆ။
လွင်ႈတၢင်းလႆႈပဵၼ်ပၢင်တိုၵ်းၵၼ်ပွၵ်ႈၼႆႉ ၾၢႆႇတၢင်းတပ်ႉသိုၵ်းတဢၢင်းလၢတ်ႈဝႃႈ- သိုၵ်းတႆးပူၼ်ႉပႅၼ်ၶဝ်ႈမႃး ၼႂ်းၼႃႈလိၼ်ၶဝ်လႄႈ လႆႈပဵၼ်ပၢင်တိုၵ်း။ ၵူၺ်းၵႃႈ ၾၢႆႇတၢင်း တပ်ႉသိုၵ်းၸိုင်ႈတႆး (RCSS/SSA) လၢတ်ႈဝႃႈ- ယွၼ်ႉပိူဝ်ႈမီးၶူင်းၵၢၼ်ၽဵဝ်ႈမၢၵ်ႇမႅင်းၾင်လိၼ်သေ လႆႈၵႂႃႇႁိုၵ်ႉၽႃႇၺႃးၵၼ်သေ ပဵၼ်ပၢင်တိုၵ်း။
ၵဵဝ်ႇၵပ်းလွင်ႈၼႆႉ ၸဝ်ႈသိုၵ်းလူင်ၸၢႆးငိုၼ်း ၽူႈၶၢၼ်ပၢၵ်ႇ (RCSS/SSA) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- ၼႂ်းဝူင်ႈဝၢင်ႈၼႆႉ လႆႈႁၼ် တပ်ႉသိုၵ်းၸိုင်ႈတႆး (RCSS/SSA) လႄႈတပ်ႉသိုၵ်းတဢၢင်း (TNLA) ပဵၼ်ပၢင်တိုၵ်းၵၼ်ၼမ်မႃး။ လွင်ႈၼႆႉယွၼ်ႉပိူဝ်ႈ RCSS ၼႆႉ ႁဵတ်းၸွမ်းၶူင်းၵၢၼ် NCA ၊ ၼႂ်းလိၵ်ႈႁူမ်ႈမၢႆ NCA မီးဝႆႉဝႃႈ တေၽဵဝ်ႈမၢၵ်ႇမႅင်းၾင်လိၼ်။ ယွၼ်ႉပိူဝ်ႈ RCSS/SSA ၵႂႃႇၽဵဝ်ႈမၢၵ်ႇမႅင်းၾင်လိၼ်သေ လႆႈၵႂႃႇၽႃႇၺႃးၵၼ်တင်းသိုၵ်းတဢၢင်းလႄႈ လႆႈယိုဝ်းၵၼ်။ မိူဝ်ႈလဵဝ်ၼႆႉ မၢၵ်ႇမႅင်းၾင်လိၼ်ၵေႃႈၼမ်မႃးႁႅင်းၼႅၼ်ႇယဝ်ႉ၊ ၵူၼ်းဝၢၼ်ႈၵူၼ်းမိူင်းၵေႃႈ မႃးတုၵ်းယွၼ်းလၢတ်ႈဝႃႈ မၢၵ်ႇမႅင်းၼႆႉ ၵွပ်ႈဝႃႈ ၸွမ်းတၢင်းၵႂႃႇသူၼ်ၵႂႃႇႁိူၵ်ႈၸိူဝ်းၼႆႉၵေႃႈမီး၊ ၸၢင်ႈပဵၼ်ၽေးတေႃႇၵူၼ်းဝၢၼ်ႈၵူၼ်းမိူင်းလႄႈ ႁႂ်ႈၵႂႃႇၸွႆႈ ၽဵဝ်ႈပၼ်ဢိတ်းၼိုင်ႈ။ ႁဝ်းၶႃႈၵႂႃႇၽဵဝ်ႈမၢၵ်ႇမႅင်းၾင်လိၼ်ၼႆႉ ႁိုင်ယဝ်ႉ၊ တေႃႇထိုင်မႃးမိူဝ်ႈလဵဝ်ၼႆႉ ယူႇယူႇၵႂႃႇႁိုၵ်ႉၺႃးၵၼ်သေ လႆႈယိုဝ်းၵၼ် ၸင်ႇဝႃႈပဵၼ်ၸိူင်ႉၼႆ- ဝႃႈၼႆ။
တီႈၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇၼႆႉ လိူဝ်သေတပ်ႉမတေႃႇ သိုၵ်းလူင်ပွင်ၸိုင်ႈမၢၼ်ႈယဝ်ႉ မီးတပ်ႉသိုၵ်းၸိုင်ႈတႆး (RCSS/SSA) ၊ တပ်ႉသိုၵ်းတဢၢင်း (TNLA) ၊ တပ်ႉသိုၵ်းၸိုင်ႈတႆး (SSPP/SSA) ၸိူဝ်းၼႆႉတူင်ႉၼိုင်ယူႇသဝ်းဝႆႉ။ သိုၵ်းတဢၢင်းလႄႈသိုၵ်းမၢၼ်ႈ၊ သိုၵ်းတႆးတင်း သိုၵ်းတဢၢင်းၸိူဝ်းၼႆႉ ယူႇယူႇၵႆႉပဵၼ်ပၢင်တိုၵ်ႉၵၼ်ဢိတ်းဢွတ်းပဵၼ်မိူဝ်ႈပဵၼ်ပွၵ်ႈ။ ပဵၼ်ပၢင်တိုၵ်းၵၼ်သေတႃႉၵေႃႈ လွင်ႈၵူၼ်းဝၢၼ်ႈ ၵူၼ်းမိူင်း လႆႈပၢႆႈၽေးသိုၵ်းသေ ႁွတ်ႈထိုင်မႃးတီႈၼႂ်းဝဵင်းၵျွၵ်ႉမႄးၼႆႉ ၵိုတ်းၵႂႃႇႁိုင်ယဝ်ႉ၊ ဢမ်ႇပေႃးမီးယဝ်ႉ၊ ၵူၺ်းၵႃႈၸူဝ်ႈၸႃႈၼႆႉ ပၢင်တိုၵ်းႁၢဝ်ႈႁႅင်းၶိုၼ်းမႃးလႄႈ ၵူၼ်းပၢႆႈၽေးသိုၵ်းၵေႃႈ လႆႈဝႃႈၼမ်မႃး- ၵူၼ်းပွတ်းၵျွၵ်ႉမႄး ၶဝ်လၢတ်ႈၼင်ႇၼႆ။


text:
သင်ၶၸဝ်ႈလႄႈ ပေႃႈမႄႈၵူၼ်းမိူင်း ၸႄႈဝဵင်းသီႇပေႃႉ ဢွၼ်ႁူဝ်ၼမ်းၼႃႈ ၸတ်းႁဵတ်းပွႆးလူင်း ပၢင်ၾိုၵ်းၽွၼ်ႉ မေႃ သွၼ် ႁူင်းႁဵၼ်းၸိူဝ်ႉၸၢတ်ႈတႆး ပွၵ်ႈၵမ်းႁႅၵ်ႈလႄႈ ၽိူမ်ႉထႅမ်ၼမ်ႉၵတ်ႉၵူၼ်းၼုမ်ႇတႆး တီႈဝတ်ႉသႅင်ၵႅဝ်ႉ ၸႄႈဝဵင်းသီႇပေႃႉ မီးသင်ၶၸဝ်ႈတင်းမေႃသွၼ်ၶဝ်ႈႁူမ်ႈလဵပ်ႈႁဵၼ်း တင်းၼမ်လၢႆ ဝႃႈၼႆ။
ဝၼ်းတီႈ 12/06/2017 ယၢမ်းၵၢင်ၼႂ် ၸဝ်ႈတူၼ်ၶူးသေႃးၽႃႇၵ ဝတ်ႉသႅင်ၵႅဝ်ႉ ဢိၵ်ႇပႃးသင်ၶၸဝ်ႈလႄႈ ႁူမ်ႈပႃး ပေႃႈမႄႈပီႈၼွင်ႉတၵ်ႉၵႃႇသတ်ႉထႃး ႁူမ်ႈၵၼ် ၸတ်းႁဵတ်းပွႆးလူင်းပၢင်ၾိုၵ်းၽွၼ်ႉ တႃႇပူင်သွၼ် ၼႂ်းႁူင်းႁဵၼ်း ၸိူဝ်ႉၸၢတ်ႈလႄႈ ၽိူမ်ႉထႅမ်ၼမ်ႉၵတ်ႉၵူၼ်းၼုမ်ႇတႆး တီႈဝတ်ႉသႅင်ၵႅဝ်ႉ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။
ၸဝ်ႈတူၼ်ၶူးသေႇၵိင်ႇတ ၸဝ်ႈၵွၼ်းဝတ်ႉၼွင်ပိင်ဢွၼ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ “ ယွၼ်းပိူဝ်ႈဝႃႈ ၸဝ်ႈၶူးႁဝ်းသေႃးၽႃႇၵ ဝတ်ႉသႅင်ၵႅဝ်ႉၼႆႉ ၶႂ်ႈတႄႇတင်ႈ ႁူင်းႁဵၼ်းၸိူဝ်ႉၸၢတ်ႈတႆး၊ ၵူၺ်းၵႃႈဝႃႈ ဢမ်ႇႁူႉလွၵ်း လၢႆး တႃႇတေပူၵ်းပွင်ႁူင်းႁဵၼ်းၸိူဝ်ႉၸၢတ်ႈတႆး မိူၼ်ၸိူင်ႉၼင်ႇငဝ်ႈၸိုင်ႈလွႆတႆးလႅင်းလႄႈ ၸင်ႇလႆႈၽိတ်ႈ ပၢင်းၸဝ်ႈၶဝ်မႃးႁဵတ်းပၢင်ၾိုၵ်းၽွၼ်ႉ။ ယိူင်းဢၢၼ်းတီႈၼႆႈတႄႉ တႃႇတေပဵၼ်ႁူင်းႁဵၼ်းၸိူဝ်ႉ ၸၢတ်ႈတႆး ပီၼႆႉတေ တႄႇၵႂႃႇၸၼ်ႉဢွၼ်(မူႇလ) မိူၼ်ၼင်ႇ ၸၼ်ႉၼိုင်ႈ၊ ၸၼ်ႉသွင်၊ ၸၼ်ႉသၢမ်၊ ၸၼ်ႉသီႇလႄႈ ၸၼ်ႉႁႃႈ ယွၼ်ႉ ၼၼ် တင်းပွတ်းမိူင်းယႆ၊ တၢင်ႉယၢၼ်း၊ ဝၢၼ်ႈႁႆး၊ သႅင်ၵႅဝ်ႉ တၢင်းၼႆႉသမ်ႉ ပႆႇမီးၼႆလႄႈ ၸင်ႇလႆႈပူၵ်းတင်ႈ ႁူင်းႁဵၼ်းၸိူဝ်ႉၸၢတ်းတႆးၶိုၼ်ႈမႃး။ ပိူင်ယုၵ်းယၢင်ႇၵၢၼ်ႁဵၼ်းၵၢၼ်သွၼ်တႄႉၵေႃႈ ဢၼ်ၸဝ်ႈၶဝ်ဢဝ် မႃးပူင်သွၼ်ပၼ်ၼႆႉ မၼ်းပဵၼ်ပိူင်ယုၵ်းယၢင်ႇ ႁူင်းႁဵၼ်းၸိူဝ်ႉၸၢတ်ႈတႆးႁဝ်းၶႃႈ တီႈငဝ်ႈၸိုင်ႈလွႆတႆးလႅင်း ၸဝ်ႈၵဝ်ႇဢဝ်ပိူင်ၼႆႉမႃးပိုတ်ႇတၢင်းၵျွၵ်ႉမႄးသေ ၸဝ်ႈၶဝ်သမ်ႉယွၼ်းတၢင်းၸွႆႈထႅမ်လႄႈ ႁႂ်ႈၵႂႃႇပူင်သွၼ်ပၼ် လွၵ်းလၢႆးမၼ်း ၵၢၼ်ႁဵၼ်း ၵၢၼ်သွၼ်ၵူႈပိူင် ယွၼ်ႉၼၼ် ၸင်ႇမႃးပူင်သွၼ်ပၼ်တၢင်းၼႆႉပႃး” ဝႃႈၼႆ။
ပၢင်ၾိုၵ်းၽွၼ်ႉမေႃသွၼ်ႁူင်းႁဵၼ်းၸိူဝ်ႉၸၢတ်ႈတႆးလႄႈ ၽိူမ်ႉထႅမ်ၼမ်ႉၵတ်ႉၵူၼ်းၼုမ်ႇတႆးၼႆႉ တႄႇၸတ်း ႁဵတ်းၼႂ်းဝၼ်းတီႈ 07-11/06/2017 ၸတ်းႁဵတ်းပဵၼ်ပွၵ်ႈၵမ်းႁႅၵ်ႈ၊ ၶူးသွၼ်/ မေႃသွၼ်မႃးၶဝ်ႈလဵပ်ႈ ႁဵၼ်းသွၼ်ဢဝ် မီးႁိမ်း 30 ၵေႃႉ၊ ပဵၼ်ပီႈၼွင်ႉၵူၼ်းမိူင်းလႄႈသင်ၶၸဝ်ႈ ႁိမ်းႁွမ်းၼႂ်းဢိူင်ႇသႅင်ၵႅဝ်ႉ 5-6 ဝၢၼ်ႈ ဝႃႈၼႆ။
ၼႂ်းပၢင်ၾိုၵ်းၽွၼ်ႉၼႆႉ ပူင်သွၼ်ပၼ် လွၵ်းလၢႆးပူင်သွၼ်ၼႂ်းႁူင်းႁဵၼ်းၸိူဝ်ႉၸၢတ်ႈတႆးမီးၸိူင်ႉႁိုဝ်၊ လွင်ႈယူင်ႉ ၶၢပ်ႈႁူင်းႁဵၼ်း၊ လၢႆးၶူၼ်ႉၶႂႃႉထုင်းတႆး၊ ၾိင်ႈၵဝ်ႇတႆး၊ လွင်ႈၵၢၼ်သိုဝ်ႇၶၢဝ်ႇလၢႆးၵဵပ်းၶေႃႈမုလ်း၊ လွင်ႈၾၢႆႇထိင်း သိမ်းသၽႃႇဝ သိင်ႇဝႅတ်ႉလွမ်ႉ၊ ၵၢၼ်ပၢႆးတိုၵ်း(မႁႃႇပိဝ်ႇႁႃ၊ ၼီးပိဝ်ႇႁႃႇ)၊ လွၵ်းလၢႆးၽႅၼ် ၵၢၼ်ၶိုၵ်ႉ တွၼ်းၼႂ်းမိူင်းတႆး၊ ပႃးၸဵမ်ၵၢၼ်မေႃတိၼ်၊ မေႃမိုဝ်း လၢႆးပူၵ်းပွင်တူင်ႇဝူင်းၵူၼ်း ၸဵမ်ၸိူဝ်းၼႆႉ ဝႃႈၼႆ။
ဝၼ်းတီႈ 12 မိူဝ်ႈၼႆႉပဵၼ်ဝၼ်းလူင်းပၢင်ၼႆလႄႈ မီးသင်ၶၸဝ်ႈ၊ ပေႃႈမႄႈၵူၼ်းမိူင်း၊ ၽူႈမီးၸၼ်ႉၼႂ်းတပ်ႉ သိုၵ်းသႅင် ၵႅဝ်ႉလႄႈ ၽူႈယႂ်ႇၵူၼ်းလူင် ၸဵမ်ၸိူဝ်းၼႆႉ မႃးၶဝ်ႈႁူမ်ႈပၼ်ႁႅင်းၼႂ်းပွႆးလူင်းပၢင်သွၼ် တင်းမူတ်းမီး 50 ပၢႆ ၼႆ ယဝ်ႉ။


text:
လႅၼ်လိၼ်တႆး- ၶၢင်- ၶႄႇထုင်ႉမိူင်းဝၼ်း ၸႄႈဝဵင်းၼမ်ႉၶမ်းၼၼ်ႉ သင်ၶၸဝ်ႈလႄႈ ၵူၼ်းမိူင်း ႁူမ်ႈၵၼ်ၸတ်းႁဵတ်း ပၢင်သွၼ်ၾိင်ႈငႄႈပုတ်ႉထ လိၵ်ႈလၢႆးတႆး ယဝ်ႉတူဝ်ႈသေ ၸတ်းပွႆးလူင်း ပၢင်သွၼ်ပွၵ်ႈႁႅၵ်ႈ။
ဝၼ်းတီႈ 13/05/2017 ၸဝ်ႈသြႃႇပုင်ႇၺဝမ်ႇသ ၸဝ်ႈၵွၼ်း ဝတ်ႉၸႂ်ၵတ်းယဵၼ် တင်းၽူႈယႂ်ႇၵူၼ်း လူင် ႁူမ်ႈၵၼ်သေ ၸတ်းႁဵတ်းပွႆးလူင်းပၢင်သွၼ်ၾိင်ႈငႄႈပုတ်ႉထလႄႈ လိၵ်ႈလၢႆးတႆး ပွၵ်ႈၵမ်းႁႅၵ်ႈ တီႈ ဝတ်ႉၸႂ်ၵတ်းယဵၼ် မၢၼ်ႈၵွင်း မိူင်းဝၼ်း မီးၽူႈၶဝ်ႈႁူမ်ႈတင်းၼမ် ။
ပၢင်သွၼ်ၼႆႉတႄႇပိုတ်ႇမႃးမိူဝ်ႈဝၼ်းတီႈ 21/03/2017 – 03/05/2017 ။ တီႈဝတ်ႉၸႂ်ၵတ်းယဵၼ် ၼႆႉ ပေႃးဝႃႈထိုင်ၶၢဝ်းဢိုတ်းႁဵၼ်းႁူင်းႁဵၼ်းလူင်ပွင်ၸိုင်ႈၼႆ တႃႇသွင်လိူၼ်- သၢမ်လိူၼ် တေပိုတ်ႇ ပၢင်သွၼ်လိၵ်ႈတႆးၶၢဝ်းမႆႈ ၾိင်ႈငႄႈပုတ်ႉထ ၸိူဝ်းၼႆႉ။
ၼႂ်းပၢင်သွၼ်ၼႆႉ မီးသင်ၶၸဝ်ႈ ၽူႈယႂ်ႇၵူၼ်းလူင်လၢႆတီႈ မိူၼ်ၼင်ႇထုင်ႉမိူင်းဝၼ်း၊ ဝဵင်းမူႇၸေႊ၊ ဝဵင်းၼမ်ႉၶမ်းလႄႈ ႁူင်းႁဵၼ်းၽေႃးထိ ၸိူဝ်းၼႆႉ ႁူမ်ႈတင်းၽူႈယႂ်ႇၵူၼ်းလူင်ၶဝ်ႈႁူမ်ႈ မိူၼ်ၼင်ႇၸဝ်ႈ သြႃႇလူင်ဝိသုတ်ႉထ ၽူႈၵေႃႇတင်ႈၸၼ်ႉၸွမ် (ၶေႃႊလဵၵ်ႊ) သႃႇရိပုတ်ႉတ ဝတ်ႉၼၼ်ႇတဝၼ်ႇ ၊ ဝဵင်းမူႇၸေႊ၊ ၸဝ်ႈသြႃႇလူင်ၼႃႇရၼႃႇထ ဝတ်ႉမႁႃႇဝၼ်ႇ ဝဵင်းမူႇၸေႊ ၊ ၸဝ်ႈသြႃႇလူင်သေႃးၽၼ ဝတ်ႉၸေႇတဝၼ်ႇ ဝဵင်းမူႇၸေႊ၊ ၸဝ်ႈသြႃႇလူင်ဝိသုတ်ႉထိၺႃႇၼ (ၸဝ်ႈတိုၼ်းတႆး) ႁူင်းႁဵၼ်း ၽေႃးထိလႄႈ ၸဝ်ႈၶူးပၼ်ႇတိတ(B.A, M,A ) သီႇရိလင်းၵႃ ၸိူဝ်းၼႆႉ လိူဝ်သေၼၼ်ႉလႆႈၽိတ်ႈ မွၵ်ႇၽူႈယႂ်ႇၵူၼ်းလူင်ၼႂ်းမိူင်းဝၼ်း၊ ၸုမ်းဝူင်းမဵတ်ႉတႃႇမူႇၸေႊ၊ ၼမ်ႉၶမ်းလႄႈၸုမ်းၵေႃလိၵ်ႈ လၢႆးလႄႈ ၾိင်ႈငႄႈတႆးမူႇၸေႊ ၼမ်ႉၶမ်းမႃး ၶဝ်ႈႁူမ်ႈၸွမ်းတင်းၼမ်။
ၸိူင်ႉၼၼ်ၼင်ႇၵဝ်ႇ မိူဝ်ႈဝၼ်းတီႈ10/05/2017ၼၼ်ႉၵေႃႈ သင်ၶၸဝ်ႈလႄႈ ၸုမ်းပွင်ၵၢၼ် ၾိင်ႈ ငႄႈလႄႈ လိၵ်ႈလၢႆးတႆးၶၢဝ်းမႆႈၸတ်းႁဵတ်းပွႆးလူင်း ပၢင်သွၼ်ၾိင်ႈငႄႈလိၵ်ႈလၢႆးတႆး တီႈဝၢၼ်ႈၶိူဝ်း ၼိမ် လွႆၸၢင်ႉ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ။ လုၵ်ႈႁဵၼ်းၸိူဝ်းယူႇ ဝၢၼ်ႈၶိူဝ်းၼိမ်းလႄႈ ဝၢၼ်ႈ ၶိူဝ်းၶမ်း ႁူမ်ႈတင်းမူတ်း150 ၵေႃႉမႃးႁဵၼ်းဢဝ် တီႈပၢင်သွၼ်ၼၼ်ႉမီး မေႃသွၼ်ၸၢႆးမီး(3) ၵေႃႉ မေႃသွၼ်ယိင်း (3) ၵေႃႉ။


text:
ၶၢဝ်ႇၵူႈလွင်ႈ
ၵူၼ်းမိူင်းဢမ်ႇႁၢၼ်ႉၸႂ် တီႈပီႇတုၸိတ်ႉ လႆႈယိပ်းတႃႈႁိူဝ်းၼွင်ၶူဝ်
- Details
- Created on 01 July 2017
- Written by တႆးလွတ်ႈလႅဝ်း
တႃႈႁိူဝ်းဝၢၼ်ႈၼွင်ၶူဝ် ဢိူင်ႇသိပ်းၵဝ်ႈဝၢၼ်ႈ ၵိင်ႇၸႄႈဝဵင်းမၢၼ်ႈႁဵဝ်း ဝဵင်းမူႇၸေႊ ဢၼ်ၵူၼ်းမိူင်းၼႂ်းပိုၼ်ႉတီႈ လႆႈဢဝ်ၼမ်ႉႁိူဝ်ႇၶႆးယွႆႉ တူဝ်ၵဝ်ႇသေ ၵေႃႇသၢင်ႈပိုတ်ႇၶိုၼ်ႈမႃး ၸဵမ်ပၢၼ်ပူႇယႃႈၼၼ်ႉ မိူဝ်ႈလဵဝ် ၸုမ်းပီႇတုၸိတ်ႉၼႂ်းဝဵင်း သမ်ႉၶိုၼ်း ဢဝ်ငိုၼ်းၵွၼ်ႈယႂ်ႇၶၼ်လူင်သေ ႁိမ်သိုဝ်ႉၵုမ်းယိပ်းဢဝ်ၼၼ်ႉ ႁဵတ်းႁႂ်ႈၵူၼ်းမိူင်း ဢမ်ႇႁၢၼ်ႉၸႂ် ၼႆယဝ်ႉ။
ၵဵဝ်ႇၵပ်းပၼ်ႁႃတႃႈႁိူဝ်း ဝၢၼ်ႈၼွင်ၶူဝ် ၼႆႉသေ မိူဝ်ႈဝၼ်းထီႉ 29 June 2017 ယၢမ်းပွတ်းဝၼ်းၼၼ်ႉ ၽၢႆႇတၢင်းၸုမ်း လိူမ်ႈလႆႇမူတ်းသႂ် ၼႂ်းဝဵင်း၊ ၸုမ်းပီႇတုၸိတ်ႉ ၼႂ်းဝဵင်း ဢၼ်လုင်းဢၢႆႈသၢမ် (ၸၢဝ်းၶႄႇ) ဢွၼ်ႁူဝ်၊ ၵူၼ်းလူင်ၼႂ်းဝၢၼ်ႈ ၵမ်ႈၽွင်ႈလႄႈ ႁူဝ်ပဝ်ႈ ၶွမ်ႇမတီႇၵဵဝ်ႇလွင်ႈၸၢဝ်းၶိူဝ်း (ပွတ်းႁွင်ႇ) လုင်းၵျေႃႇတဵင်း ၶဝ်လႆႈႁူပ်ႉထူပ်း ဢုပ်ႇဢူဝ်းငူပ်ႉငီႉၵၼ် တီႈလုမ်းၽၢႆႇလိူမ်ႈလႆႇမူတ်းသႂ် ၼႂ်းဝဵင်းမူႇၸေႊသေယဝ်ႉ ၵဵဝ်ႇလွင်ႈတႃႈႁိူဝ်းၼႆႉသေ လႆႈႁူႉဝႃႈ ၽၢႆႇၸုမ်းပီႇတုၸိတ်ႉၶဝ် တေၵုမ်းယိပ်းၵႂႃႇ လူၺ်ႈၶဝ်ႈပဵၼ်တၢင်းၵၢၼ် ယဝ်ႉၼႆ။
တႃႈႁိူဝ်းဝၢၼ်ႈၼွင်ၶူဝ် ဢၼ်ၵၢႆႇၶၢမ်ႈၼမ်ႉမၢဝ်း ၵႂႃႇသိူၵ်ႈၸူး လွႆၵိဝ်ႇလွၵ်ႇ လႅၼ်လိၼ်မိူင်းတႆးပွတ်းႁွင်ႇ-ၶႄႇ ၼႆႉ ၵူၼ်းမိူင်းၼႂ်းပိုၼ်ႉတီႈၶဝ် လႆႈႁွမ်ႁႅင်းငိုၼ်း ႁႅင်းတူဝ်ၸဝ်ႈၵဝ်ႇသေ ပိုတ်ႇၶိုၼ်ႈမႃး ၸဵမ်မိူဝ်ႈပီႊ-1928 တေႃႇထိုင်ပီႊ-2016 ထိုင်မႃးၼႂ်းပီႊ-2017 လိူၼ်-February ဝၼ်းထီႉ-02 ၽၢႆႇတၢင်း ၸုမ်းပီႇတုၸိတ်ႉ ၼႂ်းဝဵင်း လႆႈဢဝ်ၸိုဝ်ႈ ၽူႈၵွၼ်းပေႃႇတႃႇ ၵျေးၸူးၵပ်ႉပႃႇ ၼၢင်းသူၺ်ႇမုင်ႇ ဝဵင်းၼမ်ႉၶမ်းသေ ဢဝ်သၢင်ႉငိုၼ်းတင်းၼမ် ၶဝ်ႈၸိမ်ႁိမ်သိုဝ်ႉလေႇလၢၼ်ႇ တီႈလုမ်းၽၢႆႇလိူမ်ႈလႆႇမူတ်းသႂ် ၼႂ်းဝဵင်းသေဢွင်ႇပေႉလႆႈၵႂႃႇ၊ မီးသုၼ်ႇတႄႇယိပ်းတႃႈႁိူဝ်း ၼႂ်းဝၼ်းထီႉ 17 April 2017။
ၵူၺ်းၵႃႈ ယွၼ်ႉၵႃႈၵွၼ်ႇပူၼ်ႉမႃႉ ၽၢႆႇတၢင်းၵူၼ်းဝၢၼ်ႈၶဝ် ဢမ်ႇႁွၼ်ႇပၼ်ၵူၼ်းၽၢႆႇၼွၵ်ႈ သိုဝ်ႉယိပ်းတႃႈႁိူဝ်းသေပွၵ်ႈလႄႈ ပွၵ်ႈၼႆႉသမ်ႉ ၽၢႆႇတၢင်းၸုမ်းပီႇတုၸိတ်ႉ လႆႈဢၢင်ႈၸိုဝ်ႈ ၼၢင်းသူၺ်ႇမုင်ႇ (လူၺ်ႈၵူၼ်းမိူင်း ဢမ်ႇႁူႉဝႃႈ ပဵၼ်ၸုမ်းပီႇတုၸိတ်ႉ) ၼႆလႄႈ ႁဵတ်းႁႂ်ႈၵူၼ်းမိူင်းဢမ်ႇႁၢၼ်ႉၸႂ်သေ ထိုင်တီႈၵူၼ်းဝၢၼ်ႈၶဝ် လႆႈႁူမ်ႈၵၼ် ဢွၵ်ႇၼႄၵၢင်ၸႂ်သၢၼ်ၶတ်းမႃး လၢႆပွၵ်ႈလၢႆၵမ်း၊ ႁိုင်သၢမ်လိူၼ်ပၢႆၵေႃႈ ၽၢႆႇတၢင်းပီႇတုၸိတ်ႉ ပႆႇၸၢင်ႈယိပ်းတႃႈႁိူဝ်း၊ ႁဵတ်းၸိူင်ႉၼႆမီးပၼ်ႁႃၵၼ်မႃး တေႃႇထိုင်ဝၼ်းထီႉ 29 June 2017 ၸင်ႇပဵၼ်ဢၼ်ယဝ်ႉတူဝ်ႈၵႂႃႇယူႇ။
ၽၢႆႇတၢင်းၸုမ်းပီႇတုၸိတ်ႉတႄႉဝႃႈ တေမႅင်ႇပၼ်ၼမ်ႉမႅတ်ႈ/သုမ်း တီႈၵူၼ်းဝၢၼ်ႈ တႃႇႁူဝ်ပၢၵ်ႇသီႇသိပ်း (40%) လႄႈ တေႁႂ်ႈၵူၼ်းဝၢၼ်ႈၶဝ် ၵဵပ်းၵိၼ်ၶွၼ်ႇသဵၼ်ႈတၢင်းၼႆသေတႃႉ ၵူၺ်းၵႃႈၽၢႆႇတၢင်းၵူၼ်းဝၢၼ်ႈၶဝ် ဢမ်ႇမီးလွင်ႈႁၢၼ်ႉၸႂ် ယွၼ်ႉၵူဝ်ၽၢႆႇတၢင်း ၸုမ်းပီႇတုၸိတ်ႉ တေၶိုၼ်ႈၵႃႈႁိူဝ်းသုင်သေ တေၸူၵ်းဢဝ် ၼမ်ႉမႅတ်ႈၼမ်ႉတွၼ်းၼမ် ၼႆလႄႈ လႆႈႁူႉဝႃႈ ပီႊၼႃႈ-2018 ၼႆႉ ၵူၼ်းဝၢၼ်ႈၶဝ် တေၶတ်းၸႂ်ႁိမ်သိုဝ်ႉၶိုၼ်း ႁႂ်ႈလႆႈ ၼႆယဝ်ႉ။တႆးလွတ်ႈလႅဝ်း


text:
ၶၢဝ်ႇ
KIO/KIA သပ်းလႅင်း တီႈလႆႈထွၼ်တူဝ်ဢွၵ်ႇၼႂ်း UNFC
- Details
- Created on 21 June 2017
- Written by တႆးလွတ်ႈလႅဝ်း
ယွၼ်ႉလူၺ်ႈ ငဝ်းလၢႆးပိုၼ်ႉတီႈ လႄႈ လွင်ႈလႆႈယူႇတႂ်ႈႁႅင်းမိပ်ႇ လူင်ပွင်ၸိုင်ႈ တင်း တပ်ႉမတေႃႇမၢၼ်ႈသေ ပဵၼ်မႃးငဝ်းလၢႆး တႃႇႁႂ်ႈၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း ပွတ်းႁွင်ႇ ႁူမ်ႈပဵၼ်ၸုမ်းလဵဝ်ၵၼ်လႄႈ ၸင်ႇလႆႈယွၼ်းထွၼ်တူဝ်ဢွၵ်ႇ ၼႂ်းလုၵ်ႈၸုမ်း UNFC ၼႆ ၽူႈၼမ်း KIO/KIA သပ်းလႅင်းလၢတ်ႈ ၼင်ႇၼႆ။
ၵႅမ်ႁူဝ်ပဝ်ႈ KIO/KIA ၸွမ်သိုၵ်းလူင် ဢိၼ်ႇပၢၼ်ႇလႃႉ ဢၼ်ဢဝ်ပုၼ်ၽွၼ်း ပဵၼ်ႁူဝ်ပဝ်ႈ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ဝႆႉယူႇယၢမ်းလဵဝ် လႄႈ ဢၼ်ပဵၼ်ၽူႈၼင်ႈၸိုင်ႈ ၼႂ်းပၢင်ၵုမ်လူင် ပွၵ်ႈၵမ်း-2 UNFC တီႈၵဵင်းမႆႇ မိူင်းထႆး လႆႈသပ်းလႅင်း လၢတ်ႈၵႂႃႇမိူဝ်ႈပိုတ်ႇပၢင်ၵႅဝ်ႈ ပၢင်ၵုမ်လူင် ၼႂ်းဝၼ်းထီႉ 20 June 2017 မိူဝ်ႈဝႃး ၼၼ်ႉဝႃႈ-
“တီႈဢၼ်လႆႈထွၼ်တူဝ်ဢွၵ်ႇ ၸိူင်ႉၼႆၼႆႉၵေႃႈ ၵူၼ်းမိူင်းၶၢင် လႄႈ ၽူႈၶဝ်ႈၸုမ်း KIO ၵေႃႈ ပဵၼ်ၸႂ်ဢမ်ႇလီတေႉတေႉ၊ တီႈတႄႉ ႁဝ်းၶႃႈၼႆႉ ပဵၼ်ၸုမ်း ၶဝ်ႈပႃးႁဵတ်းၵၢၼ် UNFC တဵမ်ၶၢဝ်းယၢမ်း၊ ၵဝ်ၶႃႈၵေႃႈ ပဵၼ်ၸႂ်ဢမ်ႇလီၸွမ်း မိူၼ်ၵၼ်၊ ၵူၺ်းၵႃႈဝႃႈ ယွၼ်ႉလူၺ်ႈ ငဝ်းလၢႆးပိုၼ်ႉတီႈလႄႈ ၸဵမ်လွင်ႈၵၢၼ်ယူႇတႂ်ႈ ႁႅင်းမိပ်ႇ လူင်ပွင်ၸိုင်ႈ တင်း တပ်ႉမတေႃႇမၢၼ်ႈ လႆႈထႅၵ်ႇယႃႉ တႃႇႁႂ်ႈၸုမ်းယိပ်းၵွင်ႈၵၢင်ႇ ပွတ်းႁွင်ႇ ႁူမ်ႈၵၼ် ပဵၼ်ၵႂႃႇၸုမ်းလဵဝ်ၼၼ်ႉယဝ်ႉ၊ ယွၼ်ႉပိူဝ်ႈၼၼ်လႄႈ KIO ၸင်ႇလႆႈယွၼ်းထွၼ်တူဝ်ဢွၵ်ႇ ၼႂ်းလုၵ်ႈၸုမ်း UNFC ယဝ်ႉ” ၼႆ။
လွင်ႈဝႃႈ ယူႇတီႈပၢင်ၵုမ်လူင် UNFC ၼႆႉသေ ၸွင်ႇတေတႅပ်းတတ်း ထွၼ်/ဢမ်ႇထွၼ် ၸုမ်းလွတ်ႈလႅဝ်းသဝ်းၶေႃၶၢင် (KIO/KIA) ဢွၵ်ႇၼႂ်းလုၵ်ႈၸုမ်း UNFC ၼႆၼၼ်ႉတႄႉ ပႆႇပႃႈၸၢင်ႈလၢတ်ႈလႆႈ တိုၵ်ႉငူင်ႉငီႉၵၼ်ဝႆႉယူႇ ၼႆသေတႃႉ ၵူၺ်းၵႃႈ တႃႇၸုမ်းသိုၵ်းပလွင်ႈ (TNLA) လႄႈ ၸုမ်းသိုၵ်းၵူဝ်းၵၢင်ႉ (MNDAA) ဢၼ်ယွၼ်းထွၼ်တူဝ်ဢွၵ်ႇ မိူဝ်ႈပီႊ-2015 ၼႂ်းလိူၼ်-May ယွၼ်ႉလူၺ်ႈ ၸုမ်းလူင်ပွင်ၸိုင်ႈ ဢမ်ႇယိုၼ်ႈမိုဝ်းႁွင်ႉၶဝ်ႈပႃး ၼႂ်းၶၵ်ႉၵၢၼ်ငမ်းယဵၼ် NCA ၼၼ်ႉတႄႉ ၵႅမ်ႁူဝ်ပဝ်ႈ UNFC ၼၢႆႇႁူင်သႃ ဝႃႈယွၼ်ႉလူၺ်ႈ ၶေႃႈၸုၵ်းမၢၼ်ႈၶဝ်လႄႈ လွင်ႈတူင်ႉၼိုင်ၶဝ်သေ ငဝ်းလၢႆးတႃႇ ၶဝ်သွင်ၸုမ်း တေသိုပ်ႇၶဝ်ႈပႃးၼၼ်ႉတႄႉ မီးဢႄႇႁႅင်း၊ တေတႅပ်းတတ်း ၼႂ်းပၢင်ၵုမ်လူင်ၼႆႉ ၵမ်းသိုဝ်ႈယဝ်ႉ ဝႃႈၼႆ။
ၼွၵ်ႈသေၼၼ်ႉ ဢၼ်ပဵၼ်မုၵ်ႉၸုမ်းၸိူဝ်ႉၸၢတ်ႈဝ (WNO) ၼၼ်ႉၵေႃႈ ယွၼ်ႉလူၺ်ႈၸုမ်းၶဝ် တေမွတ်ႇယႃႉပႅတ်ႈမုၵ်ႉၸုမ်းသေ တေၶိုၼ်းၶဝ်ႈၵႂႃႇႁူမ်ႈႁွမ်း ယူႇၸွမ်း ပႃႇတီႇမိူင်းဝၽွမ်ႉႁူမ်ႈ (UWSP) ဢၼ်ပဵၼ်ၸုမ်းယႂ်ႇ တီႈပၢင်သၢင်း ဝႃႈၼႆလႄႈ တႃႇတေထွၼ်ၶဝ်ဢွၵ်ႇ ၼႂ်းလုၵ်ႈၸုမ်း UNFC ၼၼ်ႉတႄႉ ယိုၼ်ႈယၼ်လႆႈယူႇ ဝႃႈၼႆ။
ပၢင်ၵုမ်လူင် ပွၵ်ႈၵမ်း-2 UNFC ၼႆႉ တႄႇၸတ်းၼႂ်းဝၼ်းထီႉ 20 June 2017 တေဢုပ်ႇဢူဝ်းငူပ်ႉငီႉၵၼ် တေႃႇထိုင် ဝၼ်းထီႉ-26 ၊ ၼႂ်းဝၼ်းထီႉ 27-29 June သမ်ႉ တေၽိတ်ႈမွၵ်ႇႁွင်ႉပႃး ၸုမ်းယိပ်းၵွင်ႈၵၢင်ႇၸၢဝ်းၶိူဝ်း (ၼွၵ်ႈၸုမ်း UNFC) လႄႈ ပႃႇတီႇၵၢၼ်မိူင်း ၸၢဝ်းၶိူဝ်းၶဝ် ၶဝ်ႈႁူမ်ႈဢုပ်ႇဢူဝ်းၸွမ်း ၼႆယဝ်ႉ။
တႆးလွတ်ႈလႅဝ်း


text:
ႁူင်းပွႆႇသဵင်ႁႅင်းၵၢၼ်ယၢၼ်မိူင်း MAP – Radio “သဵင်ထႅမ်ႁႅင်းမႂ်ႇ” ပဵၼ်ငဝ်ႈၵၼ်းသေ ၸတ်းႁဵတ်းပၢင်သွၼ် ၾိုၵ်းလပ်ႉၼမ်ႉၵတ်ႉၵူၼ်းပွႆႇသဵင် ၶၢဝ်းတၢင်း 2 ဝၼ်း ဝၼ်းတီႈ 29-30/5/2017 တီႈႁူင်းႁႅမ်း AmoraTapae Hotel Chiangmai ၵဵင်းမႂ်ႇ၊ ၸိုင်ႈထႆး မီးၽူႈၸတ်းလၢႆးၵၢၼ် ၶဝ်ႈႁူမ်ႈ 20 ပၢႆ။
ပၢင်သွၼ်ဢၼ်ၸတ်းႁဵတ်းၵၢင်ၼႂ် 9 မူင်း ထိုင်ဝၢႆးဝၼ်း 4 မူင်းၶိုင်ႈၼၼ်ႉ ပူင်သွၼ်ပၼ်လၢႆယၢင်ႇ – မိူၼ်ၼင်ႇ လၢႆးဝႆႉဝၢင်းတူဝ် မိူဝ်ႈပွႆႇသဵင်၊ လၢႆးႁႃၶေႃႈမုလ်းၶၢဝ်ႇ တႃႇပွႆႇသဵင်၊ ၶေႃႈတိုဝ်းၵမ် ၽူႈသိုဝ်ႇၶၢဝ်ႇ၊ လွင်ႈလၢတ်ႈလွင်ႈၸႃ မိူဝ်ႈပွႆႇသဵင် – ၸဵမ်ၸိူဝ်းၼႆႉ။
ၽူႈၸတ်းၵၢၼ် ႁူင်းပွႆႇသဵင်ႁႅင်းၵၢၼ်ယၢၼ်မိူင်း MAP – Radio ၸၢႆးသႅင်မိူင်း မင်းၵွၼ်း လၢတ်ႈဝႃႈ – “ၽူႈသိုဝ်ႇၶၢဝ်ႇၼႆႉ (1) သိုဝ်ႇ- မၼ်းမိူၼ်ၼင်ႇမႃ ပႂ်ႉၾၢင်ႉတိုၼ်ႇပၼ်ၵူၼ်းမိူင်း ႁူႉၸွမ်းၵူႈၸွၵ်ႉၵူႈၸဵင်ႇ။ (2) သိုဝ်ႇ – မိူၼ်ၶူဝ်ႉမွၵ်ႇ မွပ်ႈယိုၼ်ႈယုၵ်ႉယွင်ႈ ၽူႈၵတ်ႉၶႅၼ်ႇ ၶဝ်သေၸဝ်ႈၸဝ်ႈ၊ (3) သိုဝ်ႇ – မိူၼ်ၶူးပူင်သွၼ် ၸီႉၼႄတၢင်း၊ (4) သိုဝ်ႇ – မိူၼ်ၽူႈၸၼ်ႁၢင်ႈ ႁႂ်ႈပိူၼ်ႈပေႃးႁူႉဝႃႈ ပဵၼ်ႁၢင်ႈသင်၊ (5)သိုဝ်ႇ – မိူၼ်ၶူဝ်ၵၢႆႇႁႂ်ႈမိုတ်ႈၵိုဝ်း ၵွင်ႉသၢၼ်ၵၼ်၊ ႁူႉၸၵ်းၵၼ်” – ၸဵမ်ၸိူဝ်းၼႆႉ။
ၽူႈမႃးလႅၵ်ႈလၢႆႈပၼ်တၢင်းႁူႉ ပူင်သွၼ် ပၼ်တႄႉ ၼွၵ်ႈသေ ၸၢႆးသႅင်မိူင်း မင်းၵွၼ်း ယင်းမီး ၽူႈမီးပုၼ်ႈၽွၼ်း AM 1476 ၼၢင်းၵၼူၵ်ႇရတ်း ၼၢင်းမူဝ်ၶၢဝ်ၼူၼ်း၊ ၽူႈၵွၼ်းႁွင်ႈၵၢၼ်ၾၢႆႇသိုဝ်ႇ ၸုမ်း MAP – ၸၢႆးတုမ်ႇမွၵ်ႇႁၢၼ် ၸိူဝ်းၼႆႉ။
ၽူႈၶဝ်ႈပၢင်သွၼ် ၽူႈသိုဝ်ႇၶၢဝ်ႇၸုမ်းၶၢဝ်ႇၽူႈတွႆႇႁွၵ်ႈ၊ ၽူႈၸတ်းလၢႆးၵၢၼ် ပွႆႇသဵင်တီႈ FM 99 MhZ ၊ ဢိၵ်ႇၵူၼ်းၼုမ်ႇၽူႈသူၼ်ၸႂ် လၢႆလၢႆၵေႃႉ ၶဝ်ႈႁူမ်ႈၸွမ်း။
ၼၢင်းမူဝ်ၶၢဝ်ၼူၼ်း AM 1476 KhZ ၵဵင်းမႂ်ႇ လၢတ်ႈဝႃႈ – “ၵၢၼ်ၸႂ်ႉၽႃသႃ ၵႂၢမ်းလၢတ်ႈ ဢၼ်လႂ်ၵေႃႈယဝ်ႉ ပေႃးဝႃႈၸႂ်ႉတိုဝ်းၼႂ်းႁူင်းၵၢၼ်သိုဝ်ႇၼႆ လူဝ်ႇႁႂ်ႈမၼ်းမီးလွင်ႈထုၵ်ႇမႅၼ်ႈ ၊ ပဵၼ်ၵူၼ်းပွႆႇသဵင်ၼိုင်ႈၵေႃႉ ပွႆႇလႆႈဢမ်ႇပွႆႇလႆႈႁဝ်းလူဝ်ႇလႆႈႁူႉ၊ ဢမ်ႇၸႂ်ႉၶေႃႈၵႂၢမ်းႁုၵ်းႁၢႆႉ၊ ဢမ်ႇၸႂ်ႉၵႂၢမ်းတဵၵ်းတဵင်သီႈၵႄႉၵၼ်၊ ပေႃးတွင်ႈထၢမ်ၵူၼ်းတၢင်ႇၵေႃႉ ပေႃးၶဝ်ဢမ်ႇၶႂ်ႈလၢတ်ႈ ယႃႇတဵၵ်းၸႂ်ႉၶဝ်လၢတ်ႈ၊ ႁႂ်ႈပဵၼ်ၵၢၼ်ပၼ်တၢင်းႁူႉၵူၼ်းဝၢၼ်ႈ ၵူၼ်းမိူင်း ၵဵဝ်ႇၵပ်းလွင်ႈသိုဝ်ႇ” – ၸဵမ်ၸိူဝ်းၼႆႉ။
ၸုမ်းMAP – Migrant Worker Association Foundation ၼႆႉ ပိူဝ်ႈတႃႇပူၵ်းပွင်၊ ၵႅတ်ႇၵင်ႇ ႁႅင်းၵၢၼ် ယၢၼ်မိူင်း ဢၼ်မႃးႁဵတ်းၵၢၼ်ၼႂ်းမိူင်းထႆး။ ၼွၵ်ႈသေ ႁူင်းပွႆႇသဵင် FM 99 Mhz တီႈၵဵင်းမႂ်ႇ၊ ယင်းမီး ႁူင်းပွႆႇသဵင် FM 102.5 Mhz တီႈဝဵင်းမႄႈသွတ်ႇ။ ၸုမ်း MAP ၼႆႉ ၵႆႉႁဵတ်းပၢင်သွၼ်ၸိူင်ႉၼႆသေ ပူၵ်းပွင်ၼမ်ႉၵတ်ႉၵူၼ်းပွႆႇသဵင် ယူႇၵူႈပီ။
ဝုၼ်းတုၺ်ႈမိူင်းလႃး/ဝၢၼ်ႈယၢင်း


text:
ၸွမ်းၼင်ႇ ၸုမ်းၶၢဝ်ႇၽူႈတွႆႇႁွၵ်ႈ ႁူပ်ႉထူပ်းတွင်ႈထၢမ် ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး (RCSS) ၵဵဝ်ႇၵပ်းလွင်ႈ ၵၢၼ်လိူၵ်ႈတင်ႈ ပီ 2015 ၼၼ်ႉ မၼ်းၸဝ်ႈ ပိုတ်ႇလၢတ်ႈဝႃႈ – မိူဝ်ႈလဵဝ် တႃႇႁဝ်း/ တႃႇမုၵ်ႉၸုမ်းႁဝ်း သူၼ်ၸႂ်လွင်ႈၵၢၼ်ဢုပ်ႇဢူဝ်း ၵၢၼ်မိူင်း လိူဝ်သေၵၢၼ်လိူၵ်ႈတင်ႈ၊ ၵၢၼ်လိူၵ်ႈတင်ႈ ပဵၼ်ၵၢၼ်ၵႄႈလိတ်ႈ ၵၢၼ်မိူင်း ၼိုင်ႈပွတ်းၼိုင်ႈတွၼ်ႈၵူၺ်း။
ထၢမ်- ၼႂ်းပီ 2015 ၼႆႉ ပေႃးမွၵ်ႈႁၢင်ပီၸိူဝ်းၼႆႉ တေမီးပၢင်လိူၵ်ႈတင်ႈ၊ လွင်ႈၼႆႉၵေႃႈ လၢႆၾၢႆႇၵေႃႈတိုၵ်ႉမႆႈၸႂ်ၵႂင်ၸႂ်ၸွမ်း၊ လၵ်းလၵ်းမၼ်းပဵၼ် သွင်ပႃႊတီႊၵၢၼ်မိူင်း။ ပၢင်လိူၵ်ႈတင်ႈၼႆႉ သွင်ပႃႊတီႊတေလူင်းလိူၵ်ႈတင်ႈႁိမ်ၶၼႅၼ်း (မၢၵ်ႈ) ဝႅင်ႇသဵင်ၵၼ်၊ ပိူၼ်ႈၵေႃႈ ၸၢင်ႈမႃးၸႅၵ်ႇၸိမ်ၼႂ်း ၵႄႈၵၢင်မၼ်း။ ယူႇတီႈၸဝ်ႈႁဝ်းၵေႃႈ လႆႈၵႂႃႇႁူပ်ႉထူပ်း ပႃႊတီႊသိူဝ်ၽိူၵ်ႇမႃး မိူဝ်ႈဢမ်ႇႁိုင်ၼႆႉ၊ ႁၼ်ထိုင်ဝႃႈ လွင်ႈၸမ်ၸႂ် တင်းၽူႈယႂ်ႇၵူၼ်းလူင်လႄႈ လွင်ႈယိူင်းဢၢၼ်းၶွင်သိူဝ်ၽိူၵ်ႇမီးၸိူင်ႉႁိုဝ်၊ ပၼ်ႁႃလူင် ဢၼ်တေၵိူတ်ႇၶိုၼ်ႈတၢင်းၼႃႈၼႆႉ ၶဝ်ဝၢင်းဝႆႉလၢႆးၵႄႈလိတ်ႈမၼ်းၸိူင်ႉႁိုဝ် ?။
တွပ်ႇ-ႁဝ်းၵႂႃႇၼေႇပျီႇတေႃႇမႃးသေ ၶိုၼ်ႈမႃးဝၼ်းတီႈ 14 ၊ မႅၼ်ႈၵမ်းသၢင်ႇတေႃႇမၼ်း ဝၼ်းတီႈ 15 ၼၼ်ႉ (15/02/2015)ၼၼ်ႈ ပႃႊတီႊသိူဝ်ၽိူၵ်ႇၶဝ်ႁဵတ်းပၢင်ၵုမ် (တီႈတူၼ်ႈတီး)၊ ၶဝ်ၸိူၼ်းဝွၵ်ႇႁဝ်းၵႂႃႇၶဝ်ႈႁူမ်ႈ၊ ႁဝ်းၵေႃႈၵႂႃႇပၼ်ႁႅင်းၶဝ်။ ႁဝ်းပိုတ်ႇလၢၢတ်ႈၶေႃႈၵႂၢမ်းဝႃႈ ၵၢၼ်လိူၵ်ႈတင်ႈၼႆႉ မိူဝ်ႈလဵဝ်ၼႆႉ တႃႇႁဝ်း / တႃႇမုၵ်ႉၸုမ်းႁဝ်းၼႆႉ ႁဝ်းပႆႇသူၼ်ၸႂ်ၵၢၼ်လိူၵ်ႈတင်ႈ၊ ၵွပ်ႈပိူဝ်ႈႁဝ်းသူၼ်ၸႂ် ပိူဝ်ႈတႃႇဢုပ်ႇဢူဝ်းၵၢၼ်မိူင်း ၵႄႈလိတ်ႈပၼ်ႁႃ ၵၢၼ်မိူင်းဢွၼ်တၢင်းၵွၼ်ႇ။ ႁဝ်းႁၼ်ဝႃႈ ၵၢၼ်လိူၵ်ႈတင်ႈၼႆႉ မၼ်းဢမ်ႇၸႂ်ႈၵၢၼ်ၵႄႈလိတ်ႈပၼ်ႁႃၵၢၼ်မိူင်း ဢၼ်တႄႉမၼ်း၊ မၼ်းပဵၼ်ၼိုင်ႈပွတ်းၼိုင်ႈတွၼ်ႈၵူၺ်း။
ပေႃးမႃးတူၺ်းပႃႊတီႊၵၢၼ်မိူင်း 2 ပႃႊတီႊၼႆႉ ၶဝ်ဢမ်ႇဢူၼ်ႈယွမ်းႁႃၵၼ်၊ ဢမ်ႇဢူၼ်ႈယွမ်းႁႃၵၼ်ယဝ်ႉ သမ်ႉဢမ်ႇဢုပ်ႇၵၼ် ဢမ်ႇယွမ်းႁပ်ႉၵၼ်လႆႈ။ ၶဝ်ဝႃႈ ပေႃႇလသီႇႁဝ်းဢမ်ႇမိူၼ်ၵၼ်။ ပေႃးဢဝ်လၵ်းၽႂ် လၵ်းမၼ်းဝႃႈ ပေႃးပေႃႇလသီႇဢမ်ႇမိူၼ်ၵၼ် မၼ်းဢမ်ႇၸႂ်ႈငၢႆႈ။ ၵူၺ်းၵႃႈ ႁဝ်းထုၵ်ႇလႆႈဢဝ်ၽွၼ်းလီ ၸိူဝ်ႉၸၢတ်ႈဝႃႈ၊ ႁဝ်းယႃႇပေဢဝ်ပေႃႇလသီႇ ၸုမ်းၽႂ်ၸုမ်းမၼ်း ပႃႊတီႊၽႂ်ပႃႊတီႊမၼ်း၊ ႁဝ်းထုၵ်ႇလႆႈ ဢဝ်ၵၢၼ်ၸိူဝ်ႉၸၢတ်ႈဝႃႈ။
ဝၼ်းမိူဝ်ႈၼႆႉ ၵူၼ်းမိူင်းႁဝ်းၶႂ်ႈလႆႈ ဢီႈသင်။ ၶႂ်ႈႁႂ်ႈၽွမ်ႉႁူမ်ႈၵၼ်လူး။ ပေႃးၶႂ်ႈႁႂ်ႈၽွမ်ႉႁူမ်ႈၵၼ်ၵေႃႈ ထုၵ်ႇလီဢူၼ်ႈယွမ်းၶဝ်ႈႁႃၵၼ်သေ ဢုပ်ႇၵၼ်။ လွင်ႈဢမ်ႇလႆႈၼႆႉ မၼ်းပဵၼ်ဢီႈသင်၊ ပေႃးဢမ်ႇဢုပ်ႇၵၼ်ၵေႃႈ ဢမ်ႇၸၢင်ႈႁဵတ်းႁိုဝ်။ ၵမ်းၼႆႉသမ်ႉ ယူႇၼွၵ်ႈမၼ်းသေသႄႉၵၼ်။
ထၢမ်-ၸဝ်ႈႁဝ်းႁၼ်ထိုင်ၸိူင်ႉႁိုဝ်ၶႃႈ၊ ပေႃးဝႃႈပၢင်လိူၵ်ႈတင်ႈမႃးတေပဵၼ်ႁိုဝ်၊ ဝၢႆးပၢင်လိူၵ်ႈတင်ႈယဝ်ႉ တေပဵၼ်ၸိူင်ႉႁိုဝ်ၶႃႈ၊ ဢၼ်ၸဝ်ႈႁဝ်းလၢမ်းလႆႈၼၼ်ႉ ?။
တွပ်ႇ- မိူဝ်ႈလဵဝ်ၼႆႉ မၼ်းယူႇတီႈပႃႊတီႊလႂ်မီးၼမ်ႉၵတ်ႉ။ တေလႆႈတူၺ်းပေႃႇလသီႇ၊ ၶၼႅၼ်းမၼ်းတႄႉ ၸိူင်ႉႁိုဝ်ၵေႃႈသုမ်းယူႇယဝ်ႉ၊ ၶွင်မီး 10 ၶၼႅၼ်း ပၼ်ၵၼ်ၵေႃႉ 5 ၶၼႅၼ်းၼႆၵေႃႈ ၵေႃႉၶိုင်ႈၶိုင်ႈ ပွင်ႇဝႃႈသုမ်းယူႇယဝ်ႉ။ သင်ဝႃႈပၼ်ပႃႊတီႊၼိုင်ႈ ၼမ်ဢိတ်းၼိုင်ႈ၊ တႃႇပႃႊတီႊၼိုင်ႈလႆႈယူႇမွၵ်ႈ 3 ၶၼႅၼ်းၼႆၵေႃႈ မၼ်းပေႃးသုမ်းယူႇယဝ်ႉ၊ သင်ဝႃႈၶဝ်ႁူမ်ႈၵၼ်တႄႉ မီးသိပ်း (10) ၵေႃႈလႆႈတင်းသိပ်းၶၼႅၼ်း။ ပေႃးၸိူင်ႉၼႆ မိူဝ်ႈၵႂႃႇတီႈသိူဝ်ၽိူၵ်ႇၼႆႉ ႁဝ်းၵေႃႈလၢတ်ႈဝႃႈ ႁဝ်းပႆႇပေႃးသူၼ်ၸႂ် လိူင်ႈပႃႊတီႊၼႆႉ ၵၢၼ်လိူၵ်ႈတင်ႈၼႆႉ၊ ႁဝ်းသူၼ်ၸႂ် တႃႇတေဢုပ်ႇၵၢၼ်မိူင်း။
ထၢမ်-ပေႃးႁဝ်းၶႃႈမႃးတူၺ်း၊ မႅၼ်ႈယဝ်ႉ ပိူဝ်ႈတႃႇသိုၵ်းတႄႉ မၼ်းဢုပ်ႇတေႃႇလူင်ပွင်ၸိုင်ႈၵမ်းသိုဝ်ႈ။ ပုၼ်ႈတႃႇၵူၼ်းမိူင်းတႄႉ မုင်ႈမွင်းၵူၼ်းၸွႆႈထႅမ်၊ မိူၼ်ၼင်ႇၶိုၼ်ႈလုမ်းၶိုၼ်ႈၸၢႆးၸိူဝ်းၼႆႉ ပေႃးဝႃႈ ဢမ်ႇမေႃၵႂၢမ်းမၢၼ်ႈ ဢမ်ႇမီးၵူၼ်းၸွႆႈၸိူဝ်းၼႆႉ မၼ်းပဵၼ်ပၼ်ႁႃလူင် တႃႇၵူၼ်းမိူင်းတႆး။ ဢၼ်ၶဝ်ၸဝ်ႈဢမ်ႇယွမ်းၵၼ်ႉၼႆႉ ၸွင်ႇၸၢင်ႈပဵၼ်ၽေးတုမ်ႉတိူဝ်ႉ တေႃႇၵူၼ်းမိူင်းၶႃႈႁႃႉ ?။
တွပ်ႇ- လွင်ႈဢမ်ႇယွမ်းၵၼ်ၼႆႉ ႁဝ်းဝႃႈမၼ်းဢမ်ႇလီ။ မိူဝ်ႈလဵဝ်ၼႆႉ ႁႂ်ႈပၼ်ႁႅင်းပႃႊတီႊလႂ်ပႃႊတီႊၼိုင်ႈၼႆၵေႃႈ ႁဝ်းဢမ်ႇၸၢင်ႈပၼ်ႁႅင်း၊ ၵွပ်ႈပိူဝ်ႈႁဝ်းပႆႇသူၼ်ၸႂ် ၵၢၼ်လိူၵ်ႈတင်ႈ။ သင်ဝႃႈႁဝ်းဢုပ်ႇဢူဝ်းၵၢၼ်မိူင်း တူၵ်းလူင်းၵၢၼ်မိူင်း၊ တီႈၵၢၼ်မိူင်းၼၼ်ႉ မီးၶေႃႈႁပ်ႉႁွင်း (ဢမၶၢၼ်ႇ)ယဝ်ႉ ႁဝ်းတေၸၢင်ႈပၼ်ႁႅင်း ပႃႊတီႊလႂ်ပႃႊတီႊၼိုင်ႈ။ ႁႂ်ႈႁဝ်းပၼ်ႁႅင်း 2 ပႃႊတီႊ ႁဝ်းဢမ်ႇပၼ်၊ ပႃႊတီႊလႂ် မႅၼ်ႈတင်းပေႃႇလသီႇႁဝ်း ႁဝ်းတေပၼ်ႁႅင်းပႃႊတီႊၼၼ်ႉ၊ သၢင်ႇထုၵ်ႇ ႁဝ်းတေၵႂႃႇၶဝ်ႈႁူမ်ႈၸွမ်းပႃႊတီႊၼၼ်ႉ။ သင်ဝႃႈ ဢမ်ႇႁပ်ႉၵၼ်လႆႈသေဢိတ်း ႁဝ်းထုၵ်ႇတင်ႈပႃႊတီႊထႅင်ႈၵေႃႈ ႁဝ်းတေတင်ႈ၊ ပေႃးႁဝ်းမီးၶေႃႈႁပ်ႉႁွင်း တၢင်းၵၢၼ်မိူင်းၵၼ်ယဝ်ႉတႄႉ။ ပေႃးပႆႇမီးၶေႃႈႁပ်ႉႁွင်းၵၢၼ်မိူင်း တီႈၼႂ်းမၢႆမီႈၸိုင်ႈမိူင်း (ပိူင်ငဝ်ႈပိုင်းမိူင်း)တႄႉ ႁဝ်းပႆႇၸၢင်ႈၶဝ်ႈပႃးတီႈလႂ်။


text:
ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး (RCSS) ၸဝ်ႈယွတ်ႈသိုၵ်း လၢတ်ႈဝႃႈ ဝႃႉယွၼ်းၸႄႈမိူင်း ပဵၼ်သုၼ်ႇလႆႈၶွင်ဝႃႉ၊ ၵူၺ်းၵႃႈ တေပၼ်ဢမ်ႇပၼ် ယူႇတီႈၵူၼ်းမိူင်း။ မၼ်းၸဝ်ႈယင်းလၢတ်ႈထိုင် ၽႅၼ် ၽိုတ်ႉ ၽိုၼ်ႉ- ၸုမ်းၶၢဝ်ႇၽူႈတွႆႇႁွၵ်ႈ လႆႈႁူပ်ႉထူပ်းတွင်ႈထၢမ်ဝႆႉ ၼင်ႇၼႆ။
ထၢမ်-ၵဵဝ်ႇၵပ်းလွင်ႈ ပီႈၼွင်ႉဝႃႉၶႂ်ႈလႆႈၸႄႈမိူင်း၊ ပီႈၼွင်ႉဝႃႉ တုၵ်းယွၼ်းဢဝ်ၸႄႈမိူင်းၼႆႉ ဢမ်ႇၸႂ်ႈပၢၼ်ၼႆႉၵူၺ်း၊ ပဵၼ်မႃးၸဵမ်မိူဝ်ႈပၢၼ်ၶိၼ်ႇၺုၼ်ႉ။ ၵူၺ်းၵႃႈ ဝၢႆးသေၶဝ်ၸဝ်ႈမႃးၶဝ်ႈႁူမ်ႈပွႆး ဝၼ်းၸိူဝ်ႉၸၢတ်ႈၸိုင်ႈတႆး (ၶွပ်ႈၶူပ်ႇ 68 ပီ တီႈလွႆတႆးလႅင်း) လႆႈႁူပ်ႉထူပ်းဢုပ်ႇဢူဝ်းၵၼ် တင်းၸဝ်ႈႁဝ်းတီႈလွႆတႆးလႅင်းၼၼ်ႉ ငဝ်းလၢႆးမၼ်းပဵၼ်ၸိူင်ႉႁိုဝ်ၽွင်ႈ။ လွင်ႈၸိူဝ်းၼႆႉ ၸွင်ႇၶဝ်လႆႈမႃးလၢတ်ႈၶႃႈႁႃႉ ?။
တွပ်ႇ- လၢတ်ႈယူႇ။ မိူဝ်ႈမႃးလွႆတႆးလႅင်းၵေႃႈႁဝ်းဢုပ်ႇၵၼ်လွင်ႈၼႆႉ။ ႁဝ်းၵႂႃႇတီႈၼေႇပျီႇတေႃႇၵေႃႈ ႁဝ်းလႆႈႁူပ်ႉထူပ်းဢူးဢွင်ႇမိၼ်ႉ ၵေႃႈလႆႈဢုပ်ႇၵၼ်။ ပီႈၼွင်ႉဝႃႉၼႆႉ ယူႇၼႂ်းမိူင်းတႆး၊ ၶဝ်ၵေႃႈမီးဢဵၼ်ႁႅင်းလႄႈ မီးသုၼ်ႇတႃႇယွၼ်းယူႇ၊ ၵူၺ်းၵႃႈ တေပၼ်ႁႃႉ ဢမ်ႇပၼ်ႁႃႉ မၼ်းယူႇတီႈၵၢင်ၸႂ်ၵူၼ်းမိူင်းတႆး၊ မၼ်းဢမ်ႇယူႇတီႈႁဝ်း။ မိူဝ်ႈလဵဝ်ၼႆႉ ႁဝ်းပႆႇမီးဢမ်းၼၢၸ်ႈ (ဢႃႇၼႃႇ)သင်၊ ၶဝ် (ဝႃႉ)ၵေႃႈ ထုၵ်ႇယွၼ်းယူႇၵူၺ်း၊ ပဢူဝ်းယွၼ်းၵေႃႈ ထုၵ်ႇယွၼ်းယူႇၵူၺ်း၊ ၵွပ်ႈပိူဝ်ႈမၼ်းပဵၼ်သုၼ်ႇၶွင်ၶဝ်။ ၵူၺ်းၵႃႈ ဢႃႇၼႃႇၼႂ်းဝၼ်းမိူဝ်ႈၼႆႉ မၼ်းမီးတီႈလူင်ပွင်ၸိုင်ႈမၢၼ်ႈ၊ မီးတီႈၼေႇပျီႇတေႃႇ။ ၵူၺ်းၵႃႈ သုၼ်ႇတေပၼ်ႁႃႉ ဢမ်ႇပၼ်ႁႃႉ ယူႇတီႈၵူၼ်းမိူင်း၊ ၼေႇပျီႇတေႃႇၵေႃႈတႅပ်းတတ်းဢမ်ႇလႆႈ။
ပေႃးတႄႉတႄႉမၼ်း 1947 ဢၼ်တႅပ်းတတ်းပၼ်ၸႄႈမိူင်းၶၢင်ၼႆႉ ဢမ်ႇၸႂ်ႈၵၢင်ၸႂ်ၵူၼ်းမိူင်း၊ ၵွပ်ႈဢမ်ႇၸႂ်ႈၵၢင်ၸႂ်ၵူၼ်းမိူင်းလႄႈ လႆႈလွတ်ႈလႅဝ်းၵွၼ်းၶေႃၵႂႃႇယဝ်ႉၵေႃႈ ၶဝ်ယင်းမီးပၼ်ႁႃ၊ ၵူၼ်းမိူင်းဢမ်ႇယွမ်း။ တေႃႇထိုင်ဝၼ်းမိူဝ်ႈၼႆႉ ၵူၼ်းမိူင်းတႆးၼႂ်းမိူင်းၶၢင်ၼႆႉ ပႆႇယွမ်း။ ၼႆႉပဵၼ်တွၼ်ႈသွၼ်ဢၼ်ၼိုင်ႈ။
ထၢမ်-လိုၼ်းသုတ်းၼႆႉ ဢၼ်ႁဝ်းၶႃႈဢမ်ႇလႆႈထၢမ်မႃး၊ ဢၼ်ၸဝ်ႈႁဝ်းၶႂ်ႈလၢတ်ႈ ၶုၵ်းၸႂ်လႆႈၸိူဝ်းၼၼ်ႉ မီးသင်ၽွင်ႈ၊ ၶႂ်ႈလၢတ်ႈပုၼ်ႈတႃႇၵူၼ်းမိူင်းႁဝ်းၶႃႈ ႁူႉၸွမ်းၵၢၼ်မိူင်း ဢၼ်ႁဝ်းၶႃႈတူင်ႉၼိုင်ယူႇ ယၢမ်းလဵဝ်ၼႆႉၸိူင်ႉႁိုဝ်ၽွင်ႈၶႃႈ ?။
တွပ်ႇ-ဢၼ်ၶႂ်ႈလၢတ်ႈမိူဝ်ႈလဵဝ်ၼႆႉ ဝၼ်းမိူဝ်ႈၼႆႉ ႁႂ်ႈၵူၼ်းမိူင်းႁဝ်းတူင်ႉတိုၼ်ႇၵၢၼ်မိူင်း။ ယႃႇပေၼင်ႈတူၺ်းလၢႆ ၼွၼ်းတူၺ်းလၢႆၵူၺ်း၊ သုၼ်ႇလႆႈသုၼ်ႇပဵၼ်မိူင်းႁဝ်း ဢၼ်ဝႃႈၼႆႉ မၼ်းမီးၼိူဝ်ႁူဝ်ၵူၼ်းမိူင်းတႆးၵူႈၵေႃႉ၊ ဢမ်ႇၸႂ်ႈမီးတီႈၵေႃႉလဵဝ်။ ပေႃးႁဝ်းၵုမ်ႇၼင်ႈၵုမ်ႇၼွၼ်းသေ ပႂ်ႉတူၺ်းသေထတ်းသၢင်ယူႇၵူၺ်း မၼ်းဢမ်ႇယဝ်ႉ။ ပေႃးတႄႉတႄႉမၼ်း တိုဝ်ႉတၢင်းငဝ်းလၢႆးဝၼ်းမိူဝ်ႈၼႆႉ ပၼ်မႃးထႅင်ႈၵမ်းၼိုင်ႈ၊ လိၼ်ႉၸၢင်ႉမႅပ်ႈမႃး ႁႃးဢမ်ႇမေႃဢဝ်ၵေႃႈ ပွင်ႇဝႃႈတၢင်းသုမ်းႁဝ်းၵူၺ်း။ မိူဝ်ႈႁဝ်းၺႃးၵူၼ်းလူင် တီႈတူၼ်ႈတီးၵေႃႈႁဝ်းလၢတ်ႈယူႇ။
ၶဝ်ၸဝ်ႈလၢတ်ႈဝႃႈ မၢၼ်ႈၼႆႉ ဢမ်ႇလႆႈယုမ်ႇၸိူင်ႉၼၼ်ၸိူင်ႉၼႆ၊ ဢမ်ႇယုမ်ႇလႆႈၸိူင်ႉၼႆ၊ ၶဝ်လႅၼ်ႁဝ်းမႃးၸိူင်ႉၼႆ။ ၶႃႈဝႃႈ ဢၼ်ဢမ်ႇယုမ်ႇၵၼ်ၼၼ်ႉ မၼ်းပဵၼ်သၽႃဝယဝ်ႉ၊ ၵွပ်ႈပိူဝ်ႈၶဝ်လႅၼ်ႁဝ်း၊ ၼႆႉပဵၼ်ပိုၼ်းႁၢႆႉၶွင်ၶဝ်ယဝ်ႉ၊ ၵူၺ်းၵႃႈ ဢမ်ႇယုမ်ႇသေ ႁဝ်းတေဢမ်ႇႁဵတ်းသင်ႁႃႉ၊ ဢမ်ႇယုမ်ႇသေ ႁဝ်းတေဢမ်ႇဢုပ်ႇယဝ်ႉႁႃႉ။ ပေႃးဢမ်ႇယုမ်ႇသေ ႁဝ်းဢမ်ႇႁဵတ်းသင် ႁဝ်းတေဢမ်ႇဢုပ်ႇၼႆၵေႃႈ ႁဝ်းၵေႃႈသုမ်းၵူၺ်း။ ပေႃးၸိူင်ႉၼၼ် ႁဝ်းတေႁဵတ်းဢီသင်၊ ၸင်ႇဝႃႈ ၽႅၼ်-ၽိုတ်ႉ-ၽိုၼ်ႉ ဢၼ်ဝႃႈၼႆႉ ၵူၼ်းမိူင်းတႆးႁဝ်း ထုၵ်ႇလႆႈႁူႉၸၵ်း၊ ပေႃးယူႇလၢႆလၢႆဢမ်ႇမီးၽႅၼ် သမ်ႉဢမ်ႇမေႃၽိုတ်ႉ၊ သမ်ႉဢမ်ႇမေႃၽိုၼ်ႉ၊ သမ်ႉၵုမ်ႇၵႂႃႇယူႇၼွၵ်ႈမၼ်းသေဝႃႈ ဢမ်ႇယုမ်ႇလႆႈ ဢမ်ႇယုမ်ႇလႆႈၼႆ ၵုမ်ႇလႃႇၵုမ်ႇထႃႉယူႇၵူၺ်းတႄႉ မၼ်းၵေႃႈဢမ်ႇမီးတီႈပွင်ႇသင်။ ၵွပ်ႈၼႆလႄႈ ၵူၼ်းမိူင်းတႆးႁဝ်းၵေႃႈ ၶႂ်ႈႁႂ်ႈမီးတၢင်းႁူႉလၵ်းလႅမ်ဢိတ်းၼိုင်ႈ။


text:
ဝၼ်းႁပ်ႉတွၼ်ႈပီမႂ်ႇတႆး 2111 ၼီႈ ၼႂ်းၵဵင်းမႆႇပီၼႆႉ ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ၊ တေဢွၼ်ႁူဝ် ပီႈၼွင်ႉတႆး ၼႂ်းၵဵင်းမႆႇ ၸတ်းပၢင်ႁႅၼ်းတၢၼ်းၶဝ်ႈမႂ်ႇၼမ်ႉမႂ်ႇ၊ တႆးတဵၼ်း၊ ဝၢၼ်းပရိတ်ႈ (သူတ်ႇမူၼ်း) ပိုၼ်ၽႄၵုသူလ်ၼႃးမုၼ်ထိုင် ၸဝ်ႈမုၼ်ယႂ်ႇၶုၼ်ႁေႃၶမ်းထႆး တူၼ်ၸဝ်ႈဢၼ်ၼွၼ်းၽႄးၵႂႃႇ ။
ပၢင်ပွႆးႁပ်ႉတွၼ်ႈပီမႂ်ႇတႆး 2111 ပီၼႆႉ တီႈၼႂ်းဝဵင်းၵဵင်းမႆႇ ၸိုင်ႈထႆး၊ ၼႂ်းဝၼ်းတီႈ 30/11/2016 (လိူၼ်ၸဵင်မႂ်ႇ 1 ၶမ်ႈ ႁိုဝ် လိူၼ်ၸဵင်မႂ်ႇဝၼ်းၼိုင်ႈ)ၼၼ်ႉ ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ တေဢွၼ်ႁူဝ်ၼမ်းၼႃႈ ပီႈၼွင်ႉတႆး ၼႂ်းဝဵင်းၵဵင်းမႆႇသေ ၸတ်းပၢင်ႁႅၼ်းတၢၼ်းၸွမ်းၾိင်ႈထုင်းပုတ်ႉထသႃသၼႃ၊ ႁဵတ်းတၢင်းလီ ပိုၼ်ၽႄၵုသူလ်ၼႃးမုၼ် ယိူင်းၸူးထိုင် ၸဝ်ႈမုၼ်ယႂ်ႇၶုၼ်ႁေႃၶမ်းထႆး (တူၼ်တီႈ 9) ၽူးမိၽူလ်းဢၻုလ်းယၻဵတ်ႇ ဢၼ်ၼွၼ်းၽႄး ၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇ ပူၼ်ႉမႃးမိူဝ်ႈဝၼ်းတီႈ 13/10/2016 – ၼႂ်းပၢင်ႁူပ်ႉထူပ်းဢုပ်ႇဢူဝ်းၵိူဝ်းၵုမ်ၵၼ် ၸုမ်းတႆးလၢႆမူႇၸုမ်း မိူဝ်ႈဝၼ်းဢႃးတိတ်ႉ 19/11/2016 တီႈဝတ်ႉၵူႇတဝ်ႈ ဢိူင်ႇသီၽုမ်း ဝဵင်းၵဵင်းမႆႇ၊ လႆႈၸႂ်ၵၼ်ၼင်ႇၼႆ ။
ၼႂ်းၵဵင်းမႆႇ မိူင်းထႆးၼႆႉ ၾၢႆႇၼိုင်ႈတၢင်းၼိုင်ႈၵေႃႈ ၵၢင်ၶမ်ႈၶိုၼ်းဝၼ်းတီႈ 29/11/2016 (ဝၼ်းလိူၼ်သိပ်းသွင်လပ်း) ဢၼ်ပဵၼ်ဝၼ်းႁပ်ႉတွၼ်ႈပီမႂ်ႇတႆး 2111 ၼီႈၼၼ်ႉ တီႈဝတ်ႉၻွၼ်းၸၼ်ႇ ဢိူင်ႇတႃႈသႃလႃး ၵေႃႈမီးပၢင်ႁႅၼ်းတၢၼ်း ဝၢၼ်းပရိတ်ႈၶၢမ်ႈပီ ပိူဝ်ႈတႃႇပဵၼ်မင်ႇၵလႃႇလီလူင်ႁူင်ႁၢင်း ။
ၸၢႆးၽူင်း ၵွင်တိုၼ်းၸွႆႈၸၢတ်ႈ လၢတ်ႈဝႃႈ- တီႈဝတ်ႉၻွၼ်းၸၼ်ႇ၊ ၶိုၼ်းဝၼ်းတီႈ 29 ၼၼ်ႉ တေမီးၵၢၼ်ႁေႃးထမ်းဝၢၼ်းပရိတ်ႈ (သူတ်ႇမူၼ်း)ၶၢမ်ႈပီ။ ၵၢင်ၶိုၼ်းတင်ႈတႄႇ 11 မူင်းတေဝၢၼ်းပရိတ်ႈ တေႃႇပေႃးထိုင်ဝၢႆးတဵင်ႈၶိုၼ်း ဢၼ်ယၢင်ႈၶဝ်ႈၵႂႃႇၼႂ်းပီမႂ်ႇတႆး 2111 ၼီႈ။ ပေႃးထိုင်မႃးၵၢင်ၼႂ်ၵေႃႈ တေမီးၵၢၼ်လွင်းသွမ်းပီမႂ်ႇ တီႈဝတ်ႉၻွၼ်းၸၼ်ႇ၊ ၼႂ်းဝၼ်းၼၼ်ႉ ပီႈၼွင်ႉႁဝ်းၶႃႈၽူႈလႂ်ၽႂ်တူဝ်ႈတၼ်းၵေႃႈ ယွၼ်းမွၵ်ႇထိုင်ၵႂႃႇၶဝ်ႈႁူမ်ႈၵၼ်ယႂ်ႇၼမ်သေၵမ်း- ဝႃႈၼႆ ။
ၵဵဝ်ႇၵပ်းပၢင်ႁႅၼ်းတၢၼ်း တီႈဝတ်ႉၵူႇတဝ်ႈ ၼႂ်းဝၼ်းပီမႂ်ႇတႆး 2111 ၼီႈၼၼ်ႉ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ ၸၢႆးသႅင်ယ လၢတ်ႈဝႃႈ-လွင်ႈပွႆးပီမႂ်ႇတႆးပီၼႆႉ ဢိင်ၼိူဝ်ငဝ်းလၢႆးသေ ဝၼ်းတီႈ 30 ဝၼ်းပီမႂ်ႇၼၼ်ႉ ႁဝ်းတေၸတ်းပၢင်ႁႅၼ်းတၢၼ်း လူႇတၢၼ်းၶဝ်ႈမႂ်ႇၼမ်ႉမႂ်ႇ ၵၢပ်ႈသွမ်းဝၼ်းသင်ၶၸဝ်ႈ၊ တေမီးၵၢၼ်ၼႄၶႅပ်းႁၢင်ႈ ဢၼ်ၸဝ်ႈႁေႃၶမ်း ၼၢင်းႁေႃၶမ်း ဢိၵ်ႇၸိူဝ်ႉႁိူဝ်ႇငိူၼ်ႈၶိူဝ်း ၶႆႇသႅင်ၽၼ်းၶမ်းၼႂ်းႁေႃ ၵႂႃႇယဵမ်ႈၸႂ်းပီႈၼွင်ႉတႆး တီႈဝၢၼ်ႈတႆးႁဝ်းၶႃႈ ဝၢၼ်ႈမႂ်ႇမွၵ်ႇၸၢမ် ၸိူဝ်းၼႆႉ။ ပေႃးၵၢင်ၶမ်ႈသမ်ႉ တေမီးၵၢၼ်တႆႈတဵၼ်း၊ ဝၢၼ်းပရိတ်ႈ (သူတ်ႇမူၼ်း) ပိုၼ်ၽႄၵုသူလ်ၼႃးမုၼ်ပၼ် ၸဝ်ႈမုၼ်ယႂ်ႇၶုၼ်ႁေႃၶမ်းထႆး။ လွင်ႈၼႆႉ ယွၼ်းႁွင်ႉမွၵ်ႇဝွၵ်ႇၸိူၼ်းထိုင် ပီႈၼွင်ႉတႆးႁဝ်းၶႃႈ၊ ဢမ်ႇဝႃႈတီႈဝတ်ႉၻွၼ်းၸၼ်ႇၵေႃႈလီ၊ တီႈဝတ်ႉၵူႈတဝ်ႈၼႆႉၵေႃႈလီ၊ ၶႅၼ်းတေႃႈမႃးၶဝ်ႈႁူမ်ႈပၢင်ႁႅၼ်းတၢၼ်း ၼႄလွင်ႈယုမ်ႇယမ်ၼပ်ႉထိုဝ်ၸဝ်ႈႁေႃၶမ်း ဢၼ်ႁဝ်းၶႃႈလႆႈမႃးပိုင်ႈဢိင်ႁူမ်ႈငဝ်း တႂ်ႈပႃႇရမီႇၶွင်ၸဝ်ႈၼႆႉ သေၵမ်း- ဝႃႈၼႆ ။
ႁူဝ်ပဝ်ႈၵေႃလိၵ်ႈလၢႆး သိုပ်ႇလၢတ်ႈဝႃႈ- ပေႃးထိုင်မႃး ဝၼ်းတီႈ 19 လိူၼ်ၼႃႈၼႆႉ ႁဝ်းၶႃႈတေၵႂႃႇၵႃရဝ ၼပ်ႉယမ် ၶၢပ်ႈတူဝ်ၸဝ်ႈမုၼ်ယႂ်ႇႁေႃၶမ်း တီႈၵုင်းထဵပ်ႈ။ ဝၼ်းတီႈ 19 ဢွၵ်ႇတီႈၵဵင်းမႆႇ၊ ဝၼ်းတီႈ 20 ၶဝ်ႈၼပ်ႉယမ်၊ ဝၼ်းတီႈ 21 ပွၵ်ႈၶိုၼ်းလႄႈဝႄႉဢႅဝ်ႇယဵမ်ႈတူၺ်းဢွင်ႈတီႈၵိုၵ်းပိုၼ်း ၸွမ်းတၢင်းဢၼ်ၽၢၼ်ႇမႃး မိူၼ်ၼင်ႇဢယုတ်ႉထယႃးၸိူဝ်းၼႆႉ။ ၵွပ်ႈၼႆ ပီႈၼွင်ႉတႆးႁဝ်းၶႃႈၽႂ်သေဢမ်ႇဝႃႈ သင်ၸိူဝ်ႉဝႃႈၶႂ်ႈၵႂႃႇႁူမ်ႈၸွမ်းၸိုင် ၼႂ်းဝၼ်းတီႈ 30 ဢၼ်ပဵၼ်ဝၼ်းပီမႂ်ႇတႆး လူႇတၢၼ်းၶဝ်ႈမႂ်ႇၼမ်ႉမႂ်ႇၼၼ်ႉ မႃးပၼ်သၢႆမၢႆၸိုဝ်ႈသဵင် တီႈဝတ်ႉၵူႇတဝ်ႈ ၵဵင်းမႆႇ ။
ၽူႈၸိူဝ်းတေၵႂႃႇၵေႃႈ ႁႂ်ႈႁၢင်ႈႁႅၼ်းဝႆႉၶူဝ်းတႆးသီလမ်ဝႆႉၸုမ်ႇၼိုင်ႈ၊ ပေႃးပဵၼ်ၸၢႆးၶဵၼ်းႁူဝ်သီၶၢဝ်၊ သၢႆႁတ်ႉဢႅဝ်သီၶၢဝ်။ ၼၢင်းယိင်း ၶူဝ်းတႆးသီလမ်၊ ၶဵၼ်းႁူဝ်သီလမ် လေႃးလႄးတၢင်ႇသီၵေႃႈလႆႈယူႇ။ ပိူင်လူင်မၼ်း ၼင်ႇႁိုဝ်ႁဝ်းၶႃႈပီႈၼွင်ႉတႆး ၸိူဝ်းမႃးမီးယူႇၼႂ်းမိူင်းထႆးလႄႈသင်၊ ၸိူဝ်းမႃးပၵ်းတီႈယူႇ တၼ်းသဝ်းၼႂ်းမိူင်းထႆး ၼပ်ႉႁူဝ်သိပ်းပီၸိူဝ်းၼႆႉလႄႈသင်၊ ၸိူဝ်းမႃးၵိူတ်ႇၼႂ်းမိူင်းထႆးလႄႈသင် ပေႃးလႆႈၼႄၵၢၼ်ၼပ်ႉယမ် ဢၼ်ႁဝ်းၶႃႈမီးတေႃႇၸဝ်ႈႁေႃၶမ်း၊ ၶိူဝ်းထႆးတင်းတႆးၼႆႉ ႁဝ်းၵေႃႈပဵၼ်ၶိူဝ်းသယၢမ်ၼင်ႇၵၼ်- ႁူဝ်ပဝ်ႈၵေႃလိၵ်ႈလၢႆးၵဵင်းမႆႇ ၸၢႆးသႅင်ယ လၢတ်ႈ ။
ၼွၵ်ႈသေသိူဝ်ႈၶူဝ်းတႆးသီလမ်ယဝ်ႉ ၽူႈၸိူဝ်းတေၵႂႃႇၶဝ်ႈႁူမ်ႈၼပ်ႉယမ်ၵူႈၵေႃႉ တေလႆႈႁၢင်ႈႁႅၼ်းဝႆႉ သွၵ်းတိၼ်သီလမ်ၵူႈၼိုင်ႈ၊ သွၵ်းတိၼ်သီလမ်ၼႆႉ တေလႆႈပဵၼ်သႅၼ်းဢၼ်လႆႈသုပ်းဢဝ်၊ မီးသူၼ်ႈ၊ ဢၼ်ဢမ်ႇမီးသၢႆႁုတ်ႉၼၼ်ႉ-ၼႆယဝ်ႉ ။


text:
ပၢင်ပွႆးသိုပ်ႇသၢၼ်ပိုၼ်း ၾိင်ႈတႆးလိုဝ်ႉလႄႈ လွင်ႈၾိင်ႈငႄႈႁဵတ်ႈႁွႆး ၵူၼ်းၶိူဝ်းတႆး တီႈလမ်းပုၼ်း ပွၵ်ႈၵမ်း 2 ၸိုင်ႈထႆး၊ ပီႈၼွင်ႉတႆးလိုဝ်ႉ ၼႂ်းမိူင်းထႆး ဢိၵ်ႇသိပ်းသွင်ပၼ်းၼႃး ၵေႃႈမႃးၶဝ်ႈႁူမ်ႈ ။
ဝၼ်းတီႈ 28 လိူၼ်ၵျႃၼ်ႊ 2015 သမႃးၶူမ်းတႆးလိုဝ်ႉ မိူင်းထႆးလႄႈ ၸႄႈတွၼ်ႈလမ်းပုၼ်း ၸတ်းႁဵတ်းပၢင်ပွႆး သိုပ်ႇသၢၼ်ၾိင်ႈငႄႈတႆးလိုဝ်ႉ လႄႈၾိင်ႈငႄႈႁိတ်ႈႁွႆးၵူၼ်းၶိူဝ်းတႆး ၸႄႈတွၼ်ႈ လမ်းပုၼ်း ပွၵ်ႈၵမ်း 2 ။ မီးပီႈၼွင်ႉတႆးလိုဝ်ႉဢၼ်သဝ်းယူႇ တီႈၼႂ်းမိူင်းထႆး ပွတ်းႁွင်ႇ 7 ၸႄႈတွၼ်ႈ မိူၼ်ၼင်ႇ ၵဵင်းမႆႇ၊ ၵဵင်းႁၢႆး၊ ၽယဝ်ႊ၊ ၽရႄႉ၊ ၼၢၼ်ႉ၊ လမ်းပၢင်း ၊ လမ်းပုၼ်း လိူဝ်ၼၼ်ႉပီႈ ၼွင်ႉတႆးလိုဝ်ႉတၢင်း သိပ်းသွင်ပၼ်ၼႃးၵေႃႈမႃးၶဝ်ႈႁူမ်ႈၼပ်ႉႁဵင်။
ၼႂ်းပၢင်ၵႅဝ်ႈၼႆႉ မီးပၢင်ႁဵတ်းတၢင်းလီလူႇတၢၼ်းပိုတ်ႇပၢႆႉ တၢင်းၶဝ်ႈဝၢၼ်ႈၾိင်ႈငႄႈႁိတ်ႈႁွႆး တႆးလိုဝ်ႉ ၸႄႈတွၼ်ႈလမ်းပုၼ်း ၊ မီးၶူဝ်းၶွင်ဢၼ်ပဵၼ်ၼႂ်းၵၢၼ်မေႃတိၼ်မေႃမိုဝ်းႁဵတ်းသၢင်ႈ ၊ တၢင်းၵိၼ် ၊ ၶူဝ်းၼုင်းတၢင်းဝႆ ပီႈၼွင်ႉတႆးလိုဝ်ႉလႄႈၵူၼ်းၶိူဝ်းတႆး မႃးတမ်းဝၢင်းၶၢႆပၼ်ပီႈၼွင်ႉၸိူဝ်းမႃးလဵပ်ႈ ႁဵၼ်း။
ဝၢႆးဝၼ်းမီးပၢင်ဢုပ်ႇဢူဝ်းၶူၼ်ႉၶႆႈ လွင်ႈယူႇသဝ်းၵိၼ်သၢင်ႈပီႈၼွင်ႉတႆးလိုဝ်ႉလႄႈလွင်ႈၵၢၼ်ဢႅဝ်ႇ ယဵမ်ႈပိုၼ်ႉတီႈပီႈၼွင်ႉတႆးလိုဝ်ႉယူႇသဝ်း၊ လိူဝ်ၼၼ်ႉတူဝ်တႅၼ်းတႆးလိုဝ်ႉ ၼႂ်းမိူင်းထႆး 7 ၸႄႈတွၼ်ႈ လႄႈ တႆးသိပ်းသွင်ပၼ်းၼႃး ဢုပ်ႇၵုမ်ၵၼ်လွင်ႈပိုၼ်ႉတီႈၽႂ်မၼ်းလႄႈၵူႈတီႈၵေႃႈ ႁၼ်မိူၼ် ၵၼ်ဝႃႈဢၼ်လႆႈၸတ်းႁဵတ်းပၢင်သိုပ်ႇသၢၼ်ပိုၼ်းတႆးလိုဝ်ႉၼႆႉဢၼ်ႇလမ်ႇလွင်ႈမၼ်းမီးယူႇ 4 ၶေႃႈမိူၼ်ၼင်ႇ
– ပိူဝ်ႈတႃႇသိုပ်ႇသၢၼ်လွင်ႈၾိင်ႈငႄႈႁိတ်ႈႁွႆးလႄႈပိုၼ်းတႆးလိုဝ်ႉ
– ႁႂ်ႈပီႈၼွင်ႉတႆးလိုဝ်ႉတီႈၼိုင်ႈလႄႈတီႈၼိုင်ႈမီးၵၢၼ်ၵႂႃႇမႃးသူႇၸႂ်းၵၼ်
– ပီႈၼွင်ႉတႆးလိုဝ်ႉယူႇတီႈမိူင်းလႂ်ၵေႃႈႁႂ်ႈပဵၼ်ၵူၼ်းလီမေႃယူႇၸွမ်းပၵ်းပိူင်ဝၢၼ်ႈမိူင်း ဢၼ်ၸဝ်ႈၵဝ်ႇယူႇၼၼ်ႉ။
– ႁႂ်ႈမီးလွင်ႈမႅတ်ႇပႅင်းၾိင်ႈငႄႈႁိတ်ႈႁွႆးတၢင်းသႃသၼႃၵႂႃႇ။
သိတ်ႉသၼုၽူင်း ပိၼ်ႊၶျႆႊ ၵႅမ်ၽူႈၵွၼ်းဢိူင်ႇဝၢၼ်ႈထီႉလၢတ်ႈဝႃႈ -“ဢၼ်ႁဝ်းၶႃႈလႆႈၸတ်းႁဵတ်းဝၼ်းမိူဝ်ႈၼႆႉတႄႉယိူင်းဢၢၼ်းၼင်ႇႁိုဝ်တႆးလိုဝ်ႉ ၊ တႆးလူင်၊ တႆးယွင်း၊ တႆးယူၼ်းႁႂ်ႈပေႃးလႆမႃးႁူပ်ႉထူပ်းမိုတ်ႈၵိုဝ်းၵၼ်ဢမ်ႇဝႃႈတေပဵၼ်တႆးသင်ၵေႃႈယဝ်ႉပိုၼ်ႉငဝ်ႈမၼ်း ႁဝ်းပဵၼ်တႆးၶိူဝ်းဢၼ်လဵဝ်ၵၼ်ၵူၺ်းၶႃႈ။ပေႃးဝႃႈႁဝ်းၶႃႈမႃးတူၺ်းဝၼ်းမိူဝ်ႈၼႆႉ ဢမ်ႇဝႃႈလုၵ်ႈဢွၼ်ႇ တႆးလိုဝ်ႉ ၊ တႆးလူင်၊ တႆးယူၼ်း၊ တႆးယွင်းၼႆႉတႃႇၶဝ်တေမေႃဢၢၼ်ႇလိၵ်ႈ၊ လၢတ်ႈၵႂၢမ်း ၊ ၼုင်ႈၶူဝ်း ၸဝ်ႈၵဝ်ႇ ယွမ်းႁပ်ႉဝႃႈ ၸဝ်ႈၵဝ်ႇ ပဵၼ်ၸိူဝ်ႉၶိူဝ်းတႆးၼႆမၼ်းဢမ်ႇပေႃးၶႂ်ႈမီးယဝ်ႉ။ ၵွပ်ႈၼၼ်လႄႈ ပဵၼ်ဢၼ်လီမႆႈၸႂ်တႄႉတႄႉ။ ၵွပ်ႈၼၼ်လႄႈ ပၢင်ပွႆးဢၼ်ၼႆႉ တေၸွႆႈလႆႈၵမ်ႈၽွင်ႈယူႇယုမ်ႇယမ် ၸိူင်ႉၼႆၶႃႈ” ။
ဝၢႆးၼၼ်ႉ လုၵ်ႉတီႈသုမ်ႉဢၼ်ႁဵတ်းပၼ်ဝႆႉၼၼ်ႉသေ ဢွၼ်ၵၼ်ပႆၶဝ်ႈမႃးၼႂ်းပွႆး။ ဝၢႆးၼၼ်ႉ ဢွၼ် ၵၼ်ပိုတ်ႇပၢင်ပွႆးသေ ၼႄတၢင်းၵႃႈ ၾိင်ႈထုင်းပီႈၼွင်ႉတႆးလိုဝ်ႉတင်း 7 ၸႄႈတွၼ်ႈလႄႈ သိပ်းသွင်ပၼ်ၼႃး ။
ပၢင်ပွႆးသိုပ်ႇသၢၼ်ပိုၼ်းတႆးလိုဝ်ႉၼႆႉ ပီႈၼွင်ႉတႆးလိုဝ်ႉၶဝ်ဢွၼ်ၵၼ်ၸတ်းႁဵတ်းယဝ်ႉ တီႈၽႂ်မၼ်း။ ပုၼ်ႈတႃႇၸႄႈတွၼ်ႈလမ်းပုၼ်းတႄႉပီၼႆႉပဵၼ်ပီတီႈ 2 ဝႃႈၼႆ။
ဢိင်ၼိူဝ်ဝၢၼ်ႈမိူင်းဢမ်ႇၼိမ်သဝ်းလႄႈ ပီႈၼွင်ႉတႆးလိုဝ်ႉ လုၵ်ႉတၢင်း သိပ်းသွင်ပၼ်ၼႃးသေ ၶဝ်ႈမႃးယူႇသဝ်းၼႂ်းမိူင်းထႆး ပွတ်းၼိူဝ် မိူၼ်ၼင်ႇ- ၵဵင်းမႆႇ ၊ ၵဵင်းႁၢႆး ၊ၽယဝ်ႊ၊ ၽရႄႉ ၊ ၼၢၼ်ႉ၊ လမ်းပၢင်း၊ လမ်းပုၼ်း ၸဵမ်မိူဝ်ႈ ပူၼ်ႉမႃးၶၢဝ်းတၢင်းမွၵ်ႈ 200 ပီပၢႆယဝ်ႉဝႃႈၼႆ။


text:
Welcome to Tai freedom
ၵူၼ်းမိူင်းတၢႆမၢတ်ႇ ယွၼ်ႉ KIA လႄႈ TNLA တင်ႈၸႂ်ယိုဝ်းမၢၵ်ႇလူင်သႂ်ႇ
- Created on 27 June 2017
- Written by တႆးလွတ်ႈလႅဝ်း
ဢမ်ႇမီးပၢင်တိုၵ်းသင်သေ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIA) လႄႈ ၸုမ်းသိုၵ်းပလွင်ႈ (TNLA) တင်ႈၸႂ်ႈ ယိုဝ်းမၢၵ်ႇလူင်သႂ်ႇ ဝၢၼ်ႈၵူၼ်း တီႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ ႁဵတ်းႁႂ်ႈမီးၵူၼ်းမိူင်း သွင်ၽူဝ်မေး တၢႆထင်တီႈ တင်းသွင်ၵေႃႉ၊ ၵူၼ်းဝၢၼ်ႈတႃႇၵေႃႉၼိုင်ႈ တိူဝ်ႉမၢတ်ႇၸဵပ်း တီႈၵွၵ်းႁူဝ် ႁၢဝ်ႈႁႅင်းၼႆ လုမ်းၵႅတ်ႇၶႄၽၢႆႇသိုၵ်းမၢၼ်ႈ ပိုၼ်ၽၢဝ်ႇ။
သိုၵ်းပလွင်ႈ TNLA တီႉၺွပ်းပေႃႉထုပ်ႉၵူၼ်းမိူင်းႁၢဝ်ႈႁႅင်း
- Created on 27 June 2017
- Written by တႆးလွတ်ႈလႅဝ်း
သိုၵ်းပလွင်ႈ TNLA ဢဵၼ်ႁႅင်းတင်းၼမ် ၵႂႃႇတီႈဝၢၼ်ႈ ပၢင်သၢၼ်ႈ ဢိူင်ႇၼႃးသၢႆး ၸႄႈဝဵင်းၼမ်ႉတူႈ ၸႄႈတွၼ်ႈ ၵျွၵ်ႉမႄးသေ တီႉမတ်ႉပေႃႉထုပ်ႉ ၵူၼ်းမိူင်း ဢၼ်ဢမ်ႇမီး တၢင်းၽိတ်းသင် 2 ၵေႃႉ ဝႃႈၼႆ။
ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈၵူၼ်း 7-ၵေႃႉ ထုၵ်ႇသိုၵ်းမၢၼ်ႈၺွပ်း
- Created on 27 June 2017
- Written by တႆးလွတ်ႈလႅဝ်း
ယွၼ်ႉမီးလွင်ႈၵပ်းသိုပ်ႇတင်း ၸုမ်းသိုၵ်းပလွင်ႈ TNLA ဝႃႈၼႆသေ ၽူႈသိုဝ်ႇၶၢဝ်ႇ ၸၼ်ႉသုင် DVB 2-ၵေႃႉ လႄႈ ၽူႈသိုဝ်ႇၶၢဝ်ႇ ၼႂ်း Irrawaddy 1-ၵေႃႉ ႁူမ်ႈၵူၼ်းၸၢႆး တင်းမူတ်း 7-ၵေႃႉ ထုၵ်ႇၺႃးသိုၵ်းမၢၼ်ႈ တိၺွပ်းဢဝ်လိူင်ႈ ၸွမ်းၼင်ႇမၢႆမီႈ ၸိုင်ႈမိူင်းမီးဝႆႉၼႆ လုမ်းဢုပ်ႉပိူင်ႇ ၽၢႆႇၵႅတ်ႇၶႄသိုၵ်းမၢၼ်ႈ ပိုၼ်ၽၢဝ်ႇ။
RCSS ၸတ်းဝၼ်းသၢၼ်ၶတ်း ယႃႈမဝ်းၵမ် တီႈလွႆတႆးလႅင်းသေ ၸတ်းပၢင်ၽဝ်ယႃႈမဝ်းၵမ် တီႈၼႂ်းမိူင်း
- Created on 26 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸတ်းဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း တီႈငဝ်ႈ ၸိုင်ႈ လွႆတႆးလႅင်းသေ ၸတ်းပၢင်ၽဝ်ယႃႈ ၼႂ်းၼႃႈတီႈ ဝဵင်းၵဵင်းတွင်း မိူင်းတႆးပွတ်းၸၢၼ်း။
ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA)
- Created on 26 June 2017
- Written by တႆးလွတ်ႈလႅဝ်း
ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်း 2 ၵေႃႉၸွႆႈထႅမ် ငိုၼ်းတွင်း တွၼ်ႈတႃႇၵေႃႉသိုၵ်း တပ်ႉသိုၵ်း ၸိုင်ႈတႆး (RCSS/SSA) ဢၼ်တူၵ်းပုၼ်ႈၽွၼ်း မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။
More Articles...
- ၵွင်းမုင်ႈမိူင်း ၸတ်းပၢင်လူင်းၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7
- ပႃႇတီႇႁူဝ်သိူဝ်(SNLD) ဝဵင်းၼမ်ႉၶမ်း ၸတ်းႁဵတ်းပွႆးၶွႆႈၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း
- ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဝၼ်းသၢၼ်ၶတ်း ယႃႈမဝ်းၵမ် လႄႈ ၵၼ်ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း (26 June 2017)
- ႁၢင်ႈ- RCSS တူင်ႉၼိုင်ႁဵတ်းသၢင်ႈ ၵၢၼ်ၽဵဝ်ႈမူၺ်ႉယႃႈမဝ်းၵမ်
- သိုၵ်းပလွင်ႈ TNLA တွႆႇယႃႉႁိူၼ်းသေ တီႉမတ်ႉဢွၼ်ႇၸၢႆး ၼမ်ႉၶမ်းၵႂႃႇ


text:
မေႃသွၼ်လိၵ်ႈတႆး ၼႂ်းဝဵင်းၼမ်ႉၶမ်းၸမ်ပၢၵ်ႇ ၶဝ်ႈပၢင်ၾိုၵ်းၽွၼ်ႉလပ်ႉၼမ်ႉၵတ်ႉ တႃႇတေသွၼ် လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈ ဢၼ်ၵေႃလိၵ်ႈလၢႆးလႄႈၾိင်ႈငႄႈတႆး ပူင်သွၼ်ပၼ်။
ဝၼ်းတီႈ 03-04 /06/2017 ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၼမ်ႉၶမ်း ၸတ်းပၢင်ဢုပ်ႇဢူဝ်း ၾိုၵ်းၽွၼ်ႉလပ်ႉၼမ်ႉၵတ်ႉ မေႃသွၼ် Workshop & Training တႃႇသွၼ်လိၵ်ႈတႆးၼႂ်းႁူင်းႁဵၼ်း လူင်ပွင်ၸိုင်ႈ ၼႂ်းပီ2017 – 2018 မီးၽူႈမႃးၶိုၼ်ႈႁဵၼ်း ၸမ်100 ၵေႃႉ ၸတ်းႁဵတ်းၵႂႃႇတီႈ ႁူင်းႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။
ၸၢႆးသၢမ်မူၼ်ႇ ႁူဝ်ပဝ်ႈၵေႃလိၵ်ႈလၢႆးတႆး ၼမ်ႉၶမ်းလၢတ်ႈဝႃႈ- “လွင်ႈလႆႈသွၼ်လိၵ်ႈၼႂ်းႁူင်းႁဵၼ်း လူင်ပွင်ၸိုင်ႈၼႆႉ ႁဝ်းမီးသုၼ်ႇ မီးတိုဝ်ႉတၢင်းယဝ်ႉၼႆလႄႈ ႁႂ်ႈမေႃဢဝ်တိုဝ်ႉတၢင်းၼႆႉသေတႃႇ သွၼ်ပၼ်လုၵ်ႈႁဵၼ်းၼႂ်းႁူင်းႁဵၼ်းလူင်ပွင်ၸိုင်ႈၼႂ်းဝဵင်းၼမ်ႉၶမ်း ဢိၵ်ႇၵူႈတီႈၵူႈလႅၼ် ၼင်ႇႁိုဝ် ၵူၼ်းၼုမ်ႇပေႃးတေမီးၸႂ်ႁၵ်ႉလိၵ်ႈလၢႆး၊ ၾိင်ႈထုင်း ၸိူဝ်ႉၶိူဝ်း တူဝ်ၸဝ်ႈၵဝ်ႇၵႂႃႇ” ဝႃႈၼႆ။
ၼႂ်းပၢင်ၼႆႉပူင်သွၼ်ပၼ် လၢႆလွင်ႈမိူၼ်ၼင်ႇ လၢႆးသွၼ်လိၵ်ႈတႆး၊ လၢႆးၸႂ်ႉၶေႃႈသဵင်တႅတ်ႈ၊ လၢႆးဝၢင်း ၽႅၼ်ၵၢၼ်သွၼ်ၼႂ်းႁွင်ႈႁဵၼ်းTeaching Method & Classroom Management၊ သုၼ်ႇလႆႈ လုၵ်ႈဢွၼ်ႇ၊ လၢႆးတႅမ်ႈလိၵ်ႈ၊ ဢၢၼ်ႇလိၵ်ႈ၊ လၢႆးလဵၼ်ႈၵဵမ်းသ်ၸိူဝ်းၼႆႉ။ၶူးပူင်သွၼ်ပၼ်ပဵၼ် ၸၢႆးၸၢမ်ႇထုၼ်း၊ ၸၢႆးလႃႉၸူဝ်း၊ ၸၢႆးၼွႆႉ၊ ၸုမ်းမုၼ်းလႅင်း ႁူမ်ႈတင်းမူတ်းမေႃသွၼ်မီး12ၵေႃႉ ဝႃႈၼႆ။
တီႈဝဵင်းၼမ်ႉၶမ်းၼႆႉ ဝၢႆးသေလူင်ပွင်ၸိုင်ႈ ပၼ်ၶႂၢင်ႉယဝ်ႉ ယူႇတီႈ ၵေႃလိၵ်ႈလၢႆးလႄႈၾိင်ႈငႄႈတႆး ၸတ်းႁဵတ်းပၢင်ၾိုၵ်းၽွၼ်ႉမေႃသွၼ်သေ ပူင်သွၼ်ပၼ်လိၵ်ႈတႆးၼႂ်း ႁူင်းႁဵၼ်းလူင် ပွင်ၸိုင်ႈ ပတ်းပိုၼ်ႉၼႂ်းၸႄႈဝဵင်းၼမ်ႉၶမ်းမႃး ၸဵမ်မိူဝ်ႈ ပီ 2014 ။


text:
ၸိုင်ႈတႆးပွတ်းႁွင်ႇ ၼႂ်းၸေႈဝဵင်းသီႇပေႃႉ ထုင်ႉၼႃးမၢၵ်ႇၶေႃ ၸတ်းႁဵတ်းပၢင်ပွႆးလူင်းပၢင်သွၼ် ႁူင်းႁဵၼ်းထမ်မ ပီႈၼွင်ႉတီႈၸမ် တီႈၵႆ လႄႈ လုၵ်ႈႁဵၼ်း ၶဝ်ႈႁူမ်ႈ ႁိမ်း 300 ။
ဝၼ်းတီႈ 24/4/2017 ၼႂ်းထုင်ႉၼႃးမၢၵ်ႇၶေႃ ဝၢၼ်ႈတူၼ်ႈၵႅင်း ဢၼ်မီးၸဵင်ႇၸၢၼ်း ဝၼ်းဢွၵ်ႇ ဝဵင်းသီႇပေႃႉမွၵ်ႈ 20 လၵ်း ပၢႆၼၼ်ႉ ၸတ်းႁဵတ်းပွႆးလူင်းပၢင်သွၼ်ႁူင်းႁဵၼ်းထမ်ႇမ လႄႈလိၵ်ႈလၢႆးတႆး ဢၼ်လႆႈသွၼ်မႃး ၼႂ်းၶၢဝ်းတၢင်း7လိူၼ် တင်ႉတႄႇ ဝၼ်တီႈ (11/9/2016 – 24/04/2017)။ လုၵ်ႈႁဵၼ်းၶဝ်ႈသွၼ် 154 ၵေႃႉ၊ မေႃသွၼ်မီး 4 ၵေႃႉ၊ ၸဝ်ႈတူၼ်ၶူး 1 တူၼ် လုၵ်ႈႁဵၼ်းၸိူဝ်း ႁပ်ႉဝႂ်ပူၼ်ႉၸၼ်ႉ 119 ၵေႃႉ။ လုၵ်ႈႁဵၼ်းသႅၼ်းဢွၼ် ၵေႃႈမီးတင်းၼမ်။
ပၢင်ပွႆးလူင်းပၢင်သွၼ် ၼႆႉ တိုၵ်ႉၸတ်းႁဵတ်း ၼႂ်းထုင်ႉၼႃးမၢၵ်ႇၶေႃ ပဵၼ်ပွၵ်ႈဢွၼ်တၢင်းသုတ်း။
လုၵ်ႈဢွၼ် ၸိူဝ်းၶိုၼ်ႈႁဵၼ်းတေႉပဵၼ်ၵူၼ်း ဝၢၼ်ႈတူၼ်ႈၵႅင်းၵွၺ်း၊ တၢင်ႇဝၢၼ်ႈတေႉၵေႃႈ ဢမ်ႇမႃးၶဝ်ႈႁူမ်ႈ ၵွပ်ႈဝၢၼ်ႈႁၢင်ႇၵႆၵၼ်၊ လိူဝ်ၼၼ်ႉတၢင်ႇ ဝၢၼ်ႈၵေႃႈမီးဝိႁရ်ႇယူႇ ပိူဝ်ႈၼၼ်လႄႈ တၢင်ႇဝၢၼ်ႈတေႉ ဢမ်ႇမႃးၶဝ်ႈသွၼ်ၸွမ်း၊ ၼႂ်းပွႆးလူင်းပၢင်သွၼ် တေႉ မီးၸဝ်ႈၶူးမွၵ်ႇလၢတ်ႈပၼ်ၽွၼ်းလီ၊ တွၼ်ႈသူးလုၵ်ႈႁဵၼ်း၊ ၼႄပၼ်တၢင် ၵႃႈပၢၼ်မႂ်ႇ ၸဵမ်ၸိူဝ်း -ဝႃႈၼႆ။
လုင်းသေႃး ၽူႈၶဝ်ႈပႃးၸုမ်းႁူဝ်ၼႃႈဝၢၼ်ႈ/ လၢတ်ႈဝႃႈ- ယူႇတီႈပၢင်ပွႆးလူင်းပၢင်သွၼ်ၼႆႉသေ ႁဝ်း ၶႃႈႁၼ်ထိုင်ဝႃႈ ၸူဝ်ႈၶၢဝ်းဢၼ်မီးမႃးႁူင်းႁဵၼ်းထမ်ႇမၼႆႉ လွင်ႈၽွမ်ႉႁူမ်ႈႁဝ်းၶႃႈ ၼမ်မႃးလိူဝ် ၵဝ်ႇယူႇ၊ မိူဝ်ႈဢွၼ်တၢင်းတေႉၵေႃႈ ႁဝ်းၶႃႈလႆႈႁဵတ်းမႃးပၢင်သွၼ်လိၵ်ႈတႆးၵွႆး၊ ႁဝ်းၶႃႈဢမ်ႇပေႃးႁၼ် လွင်ႈ တၢင်းၶိုၼ်ႈ ယႂ်ႇမိူၼ်ၼႆ ၊ သမ်ႉၵႆႉမီးလွင်ႈသေႉၼႄးၵၼ်၊ ဢမ်ႇၽွမ်ႉၵၼ်လႆႈ ၵွၺ်းၵႃႈပွၵ်ႈၼႆႉတေႉ ၸဝ်ႈ တူၼ်ၶူးပိင်ႇၺႃႇသႃႇရ ဢွၼ်ႁူဝ်ထူဝ်းၼႃႈသေ သပ်းလႅင်းၼႄႁႂ်ႈၵူၼ်းဝၢၼ်ႈႁဝ်းၶႃႈပွင်ႇၸႂ်ၼမ်မႃးလႄႈ ယုမ်ႇယမ်ဝႃႈ ပွႆးလူင်းပၢင်ပွၵ်ႈၼႆႉ တိူဝ်းတွၼ်းမႃးလိူဝ်ၵဝ်ႇတေႉတေႉယူႇဢေႃႈ။
လုင်းသေႃး သိုပ်ႇလၢတ်ႈထႅင်ႈဝႃႈ -တေဢဝ်ၼႆႉၵႂုႇၼႃႈၵေႃႈ ႁဝ်းၶႃႈယွၼ်းဢဝ်ၵုင်ႇမုၼ် ၸဝ်ႈၶူးလူင် ပိင်ႇၺႃႇသႃႇရ ႁဝ်းၶႃႈသေ ၼင်ႇႁိူဝ်လိၵ်ႈႁဝ်းၶႃႈပေႃးတေႁိူင်း မိူင်းႁဝ်းၶႃႈပေႃးတေသုင် ဢမ်ႇပူၼ်ႉ ပိူၼ်ႈလႆႈၵေႃႈ ႁႂ်ႈသမ်ႉပေႃးပဵင်းပိူၼ်ႈၼၼ်ႉ ႁဝ်းၶႃႈတေယၢင်ႈၸွမ်းႁွႆးတိၼ် ၸဝ်ႈၶူးႁဝ်းၶႃႈ သေ ဢၼ်း ၶတ်းၸႂ်တူင်ႉၼိူင် ႁဵတ်းသၢင်ႈၸွမ်းထႅင်ႈႁဝ်ႈႁႅင်းယူႇဢေႃႈ။
ပၢင်သွၼ်ႁူင်းႁဵၼ်းထမ်မ ၼႆႉတေတၢင်ႈပဵၼ်မႃးၼႂ်း 2014 ၼႂ်းၶၢဝ်းတၢင်း 3-4 ပီ မႃးၼႆႉၵွၺ်း ပဵၼ်မုၵ်ႉၸုမ်းသၢင်ႇၶၸိုင်ႈတႆး ဢွၼ်ႁူဝ်ၸၢတ်းႁဵတ်းမႃး ဢမ်ႇထၢတ်ႇဢမ်ႇဝႆးသေ တေႃႇထိုင် ယၢမ်းလဵဝ်ၵေႃႈ တိုၵ်ႉဢွၼ်ၵၼ်သိုပ်ႇၶတ်းၸႂ် ပိုၼ်ၽႄၸႅၵ်ႇၵႂုႇၵူႈတီႈ ယူႇဝႃႈၼႆ၊၊


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
သိုၵ်းမၢၼ်ႈ ၶဝ်ႈသွၵ်ႈတဝ်ႁိူၼ်း လႄႈ ဢဝ်လၢႆၶဝ်ႈၼမ်ႉတၢင်းၵိၼ် ၵူၼ်းမိူင်းၵႂႃႇ
- Details
- Created on 22 January 2018
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶလရ-248 မိူင်းၼၢႆး လႄႈ ပျီႇတုၸိတ်ႉ ဢမ်ႇထွတ်ႇသွၵ်းတိတ်းသေ ႁူမ်ႈၵၼ်ၶဝ်ႈ သွၵ်ႈတဝ်သွၵ်ႈႁိူၼ်း လုင်းၵၢင်ႉဝၢၼ်ႈၼမ်ႉသပေႇ ဢိူင်ႇဝၢၼ်ႈၼႃး ၸႄႈဝဵင်းမိူင်းၼၢႆးသေ ဢထမ်ႇမ တဵၵ်းယွၼ်းၶဝ်ႈသၢၼ် ၵႂႃႇဢမ်ႇၵႃး မီးလွင်ႈဢထမ်ႇမ ဢဝ်လၢႆၶဝ်ႈၼမ်ႉတၢင်းၵိၼ် ၵူၼ်းၼႂ်းဝၢၼ်ႈ ဢိူင်ႇလွႆၶဵဝ် ၸႄႈဝဵင်းမိူင်းၼၢႆး ၵႂႃႇထႅင်ႈ တင်းၼမ် ၼႆယဝ်ႉ။
ၵူၼ်းၼုမ်ႇယၢင်းလႅင် ထုၵ်ႇၺွပ်းထႅင်ႈ 3-ၵေႃႉ ၵူၼ်းမိူင်းၸမ်ႁဵင် ႁူမ်ႈၵၼ်ၼႄၵၢင်ၸႂ် ၼႂ်းဝဵင်းလွႆၵေႃႇ ပဵၼ်ပွၵ်ႈ-3
- Details
- Created on 20 January 2018
- Written by တႆးလွတ်ႈလႅဝ်း
ၵူၼ်းၼုမ်ႇယၢင်းလႅင်း 3-ၵေႃႉ ဢၼ်ဢွၼ်ႁူဝ်ၵူၼ်းတင်းၼမ်သေ ႁူမ်ႈၵၼ်ၼႄၵၢင်ၸႂ် ၵႂႃႇၸွမ်းသူင်ႇ ၵူၼ်းၼုမ်ႇယၢင်းလႅင် 5-ၵေႃႉ ထိုင်တီႈလုမ်းတႅပ်းတတ်းတြႃး ၼႂ်းၸႄႈဝဵင်းလွႆၵေႃႇ ၼၼ်ႉ ထုၵ်ႇၺႃးၺွပ်း လူၺ်ႈတၢင်းၽိတ်း ၵၢၼ်ႁူမ်ႈၵၼ်ႁဵတ်းထႅဝ် လဵပ်ႈပၼ်ႇလူၺ်ႈလၢႆးၵတ်းယဵၼ် ဢၼ်ပဵၼ်မတ်ႉတႃ-19 ၼင်ႇတၢင်းၽိတ်း 5-ၵေႃႉထုၵ်ႇၺွပ်းၼၼ်ႉထႅင်ႈ မိူၼ်ၵၼ်၊ ယွၼ်ႉၵူၼ်းၼုမ်ႇယၢင်းလႅင် ထုၵ်ႇၺွပ်းထႅင်ႈသေ ၵူၼ်းမိူင်းၸမ်ႁဵင် လႆႈႁူမ်ႈၵၼ်ၼႄၵၢင်ၸႂ် ၼႂ်းဝဵင်းလွႆၵေႃႇထႅင်ႈ ပဵၼ်ပွၵ်ႈၵမ်း-3 ၼႆယဝ်ႉ။
ၽွင်းတႅၼ်းသၽႃး တွၵ်ႇတႃႇဢေးမွင်ႇ ၺႃးပိုတ်ႇၶတီးဢဝ်တၢင်းၽိတ်း လူၺ်ႈၽွၵ်ႈသၸ်ႃႇၸိုင်ႈမိူင်း
- Details
- Created on 18 January 2018
- Written by တႆးလွတ်ႈလႅဝ်း
ၵဵဝ်ႇလူၺ်ႈပၼ်ႁႃယွၼ်ႈလင် ပွႆးမၢႆတွင်း ဝၼ်းႁေႃၶမ်းရၶႅင်ႇ တူၵ်းသုမ်းဢႃႇၼႃႇ ၶွပ်ႈတဵမ် 233-ပီႊသေယဝ်ႉ ၽွင်းတႅၼ်းသၽႃး ၵူၼ်းမိူင်း ၸႄႈဝဵင်းဢမ်း ၸႄႈမိူင်းရၶႅင်ႇ တွၵ်ႇတႃႇဢေးမွင်ႇ လႄႈ ၽူႈတႅမ်ႈလိၵ်ႈရၶႅင်ႇ ဝူၺ်ႇႁိၼ်ႇဢွင်ႇ လႆႈၺႃးၵၢၼ်ပိုတ်ႇၶတီး ဢဝ်တၢင်းၽိတ်း လူၺ်ႈမၢႆမီႈၵၢၼ်ၵပ်းသိုပ်ႇ မတ်ႉတႃ 17(1) ဢမ်ႇၵႃး ၺႃးပႃးတၢင်းၽိတ်း ၵၢၼ်ၽိုၼ်ႉဝၢႆႇ ၽွၵ်ႈသၸ်ႃႇၸိုင်ႈမိူင်း မတ်ႉတႃ 121(ၶ)(င) လႄႈ ႁဵတ်းႁႂ်ႈၸိုင်ႈမိူင်းၵဝ်ႇသဝ်ႈဝဝ်းမွင် မတ်ႉတႃ 505 ၼႆသေ တႃႇပိုတ်ႇၶတီးဢဝ်တၢင်းၽိတ်းၼၼ်ႉၵေႃႈ ႁူဝ်ပဝ်ႈသၽႃး ၵူၼ်းမိူင်း လႆႈပၼ်ၶႂၢင်ႉဝႆႉယဝ်ႉ ဝႃႈၼႆ။
သိုၵ်းမၢၼ်ႈ ႁဵတ်းမုၵ်ႉၽုင် ပေႃႉႁႅမ်ၵူၼ်းမိူင်းပၼ်ႇ ဢၼ်ပၢႆးယူႇလီဢမ်ႇတဵမ်ထူၼ်ႈ တႅၵ်ႇဢွၵ်ႇလိူတ်ႈ လႆႈယဵပ်ႉ တီႈႁူင်းယႃ ယွၼ်ႉလုၵ်ႈဢွၼ်ႇႁဵၼ်း ၽိတ်းမေႃးၵၼ်
- Details
- Created on 17 January 2018
- Written by တႆးလွတ်ႈလႅဝ်း
လုၵ်ႈဢွၼ်ႇႁဵၼ်း ၼႂ်းတပ်ႉသိုၵ်းမၢၼ်ႈ ၶမရ-520 လႄႈ လုၵ်ႈဢွၼ်ႇႁဵၼ်း ၵူၼ်းႁိူၼ်း ၸႄႈဝဵင်းမိူင်းပၼ်ႇ သွင်ၵေႃႉ ၽိတ်းမေႃးၵၼ် လူၺ်ႈလွင်ႈထမ်ႇမတႃႇ လုၵ်ႈဢွၼ်ႇသေတႃႉ ၵူၺ်းၵႃႈပေႃႈမႄႈလုၵ်ႈဢွၼ်ႇ ၽၢႆႇတပ်ႉသမ်ႉ ၸွမ်းၽၢႆႇသေ ႁွင်ႉဢဝ်ႁႅင်းသိုၵ်းၼႂ်းတပ်ႉမွၵ်ႈ 30-ၵေႃႉ ပေႃႉႁႅမ်ပၼ် ပီႈဢၢႆႈ(ပီႈၸၢႆး) လုၵ်ႈဢွၼ်ႇၵူၼ်းႁိူၼ်း ဢၼ်ပၢႆးယူႇလီ ဢမ်ႇတဵမ်ထူၼ်ႈ ၶႃဢမ်ႇလီ မၢတ်ႇၸဵပ်းတႅၵ်ႇဢွၵ်ႇလိူတ်ႈ 8-ႁွႆး လႆႈၵႂႃႇယူတ်းယႃ ယဵပ်ႉႁွႆးၸဵပ်း တီႈႁူင်းယႃ ၼႆယဝ်ႉ။
100-ၸုမ်းပၢႆ ႁူမ်ႈၵၼ်တုၵ်းယွၼ်း ႁႂ်ႈမႄးပွႆႇပၼ်ၶိုၼ်း ၵူၼ်းၼုမ်ႇၸိူဝ်းထုၵ်ႇၺွပ်း
- Details
- Created on 16 January 2018
- Written by တႆးလွတ်ႈလႅဝ်း
ၵဵဝ်ႇၵပ်းၵၢၼ် ပိုတ်ႇၶတီး ဢဝ်တၢင်းၽိတ်း လႄႈ တီႉၺွပ်းၵုမ်းၶၢင် ၵူၼ်းၼုမ်ႇ လူၺ်ႈဢမ်ႇတြႃး ၸိူဝ်းၼႆႉသေ ၸုမ်းလုၵ်ႈႁဵၼ်း ၸုမ်းၵူၼ်းၼုမ်ႇ လႄႈ ၸုမ်းတူင်ႇဝူင်းၵူၼ်း တင်းမူတ်း 100-ၸုမ်းပၢႆ ႁူမ်ႈၵၼ်ပိုၼ်ၽၢဝ်ႇသၢၼ်ၶတ်း လူင်ပွင်ၸိုင်ႈ ႁၢဝ်ႈႁႅင်းသေ တုၵ်းယွၼ်း ႁႂ်ႈလႆႈမႄးပွႆႇပၼ်ၶိုၼ်း ၵူၼ်းၼုမ်ႇၸိူဝ်းထုၵ်ႇၺွပ်း ဝႆႉၼၼ်ႉ ၼႆယဝ်ႉ။
More Articles...
- ၵူၼ်းမိူင်းၺႃးမတ်ႉၼွၼ်းတၢၵ်ႇၵတ်း ယွၼ်ႉသိုၵ်းမၢၼ်ႈ ၵိၼ်လဝ်ႈမဝ်းသေ ႁၢတ်ႇၵွင်ႈယိုဝ်းၼႂ်းဝၢၼ်ႈ
- TNLA ၸႂ်ႉဢႃႇၼႃႇသိုၵ်း လွၵ်ႇငိူတ်ႈႁိမ်တီႈလိၼ် ၵူၼ်းမိူင်းဝုၺ်း ဢၢင်ႈသိမ်းဢဝ်တႄႇဝၢၼ်ႈမႂ်ႇ
- ၵူၼ်းမိူင်းၼွင် သၢမ်ၵေႃႉပေႃႈမႄႈလုၵ်ႈ ထုၵ်ႇၵူၼ်းႁၢႆႉ ယိုဝ်းၸွမ်းတၢင်း တိူဝ်ႉၺႃးၵေႃႉပဵၼ်လုၵ်ႈ သဵင်ႈသၢၵ်ႈၵႂႃႇ
- TNLA လွၵ်ႇငိူတ်ႈၵဵပ်းၶွၼ်ႇ ၸဝ်ႈသူၼ်ၼဵင်ႈ
- သိုၵ်းမၢၼ်ႈႁွင်ႉထတ်း ပူႇၵၢင်ႉဝၢၼ်ႈ မိူင်းပဵင်း ၵဵဝ်ႇၵၢၼ်တူင်ႉၼိုင် RCSS/SSA
- သိုၵ်းမၢၼ်ႈမၢပ်ႇၼႄးဝႃႈ ၵူၼ်းမိူင်းလွႆလႅမ် ဢဝ်ၵူၼ်းသိုၵ်း RCSS/SSA ဢၼ်မၢတ်ႇၼႂ်းပၢင်တိုၵ်း မူၵ်းသိူင်ႇဝႆႉ ပၼ်ၼႆသေ ၶဝ်ႈသွၵ်ႈတဝ်ၼႂ်းႁိူၼ်းၵူၼ်းဝၢၼ်ႈ တႃႇ 50-လင်
- ၵူၼ်းၼုမ်ႇယၢင်းလႅင် 5-ၵေႃႉ ဢၼ်ၼႄၵၢင်ၸႂ် လွင်ႈသိုၵ်းမၢၼ်ႈ ၶႃႈႁႅမ်တၢႆၵူၼ်းသိုၵ်း KNPP ထုၵ်ႇၺႃးၺွပ်း
- လုင်းၵၢင်ႉဝၢၼ်ႈတူင်ႈ ဢၼ်သိုၵ်းမၢၼ်ႈတီႉၺွပ်းၵႂႃႇ မိူဝ်ႈဝၼ်းထီႉ 21/December/2017 ၼၼ်ႉ ထုၵ်ႇပေႃႉႁႅမ်ထိုင် ႁူဝ်တႅၵ်ႇ
- သိုၵ်းၶၢင် ၶၢၼ်းၶွၼ်ႇၸွမ်းလၢၼ်ႉၶၢႆၼမ်ႉမၼ်း တီႈထုင်ႉမၢဝ်း
- သိုၵ်းမၢၼ်ႈ ပေႃႉႁႅမ် ၽူႈၵွၼ်းဢိူင်ႇဝၢၼ်ႈသႃႇလူင် ဢၼ်တေၵႂႃႇလူလွမ် ၵူၼ်းပၢႆႈၽေးပၢင်တိုၵ်း တီႈၼမ်ႉတူႈ


text:
ယိူင်းဢၢၼ်းပိူဝ်ႈတႃႇႁႂ်ႈလုမ်ႈၾႃႉ လႆႈလဵပ်ႈႁဵၼ်းႁူႉလွင်ႈၸၢဝ်းၶိူဝ်းတႆး ၼႆသေ မီးပၢင်ၵႅဝ်ႈပိုတ်ႇ သုၼ်ႁဵၼ်းႁူႉလႄႈၶူၼ်ႉၶႂႃႉလွင်ႈတႆး တီႈႁူင်းႁေႃၵေႃလိၵ်ႈလၢႆးလႄႈၾိင်ႈငႄႈတႆး တီႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း ။
မိူဝ်ႈဝၼ်းတီႈ 26/09/2016 မီးပၢင်ပွႆးပိုတ်ႇ သုၼ်လဵပ်ႈႁဵၼ်းလႄႈၶူၼ်ႉၶႂႃႉလွင်ႈတႆး (Center for Tai Studies) တီႈႁူင်းႁေႃၵေႃလိၵ်ႈလၢႆးလႄႈ ၾိင်ႈငႄႈတႆး တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ တီႈပၢင်ၵႅဝ်ႈၼၼ်ႉ မီးၸဝ်ႈသင်ၶ၊ ၽူႈလူၼ်ႉလႅၼ်ႇပိုၼ်းတႆး၊ မိူၼ်ၼင်ႇ ၻွၵ်ႊတိူဝ်ႊၸၢႆးၶမ်းမိူင်း၊ ၻွၵ်ႊတိူဝ်ႊၸၢႆးသၢင်ႇဢၢႆႈ၊ ၽွင်းလူင်ၾၢႆႇသၽႃဝလႄႈၶူဝ်းၶွင်ၼိူဝ်လိၼ်တႂ်ႈလိၼ် လူင်ပွင်ၸိုင်ႈမိူင်းတႆး ၻွၵ်ႊတိူဝ်ႊၺီႇၺီႇဢွင်ႇ၊ ၵေႃလိၵ်ႈလၢႆးလႄႈ ၾိင်ႈငႄႈတႆး တူၼ်ႈတီး၊ ၸုမ်းၼမ်ႉၶူင်းၶႅၵ်ႇလီပၢင်ၸႃႉတႆး၊ ၵူၼ်းၼုမ်ႇလႄႈၵူၼ်းမိူင်းတီႈၸမ်တီႈၵႆ တင်းသဵင်ႈၶဝ်ႈႁူမ်ႈမွၵ်ႈ 200 ပၢႆ ။
သုၼ်လဵပ်ႈႁဵၼ်းလႄႈၶူၼ်ႉၶႂႃႉလွင်ႈတႆးၼႆႉပိူဝ်ႈတႃႇၶူၼ်ႉၶႂႃႉလွင်ႈၾိင်ႈငႄႈၾိင်ႈထုင်းႁိတ်ႈႁွႆးတႆး ပိုၼ်းတႆးၸိူဝ်းၼႆႉ။ လိူဝ်သေၼၼ်ႉ ပိူဝ်ႈတႃႇပဵၼ်သုၼ်လဵပ်ႈႁဵၼ်းပႃး ၾိင်ႈငႄႈၾိင်ႈထုင်းၸၢဝ်းၶိူဝ်း ဢၼ်ယူႇသဝ်းၼႂ်းမိူင်းတႆး၊ ႁႂ်ႈၵူၼ်းၼွၵ်ႈမိူင်း ပေႃးတေလႆႈ လဵပ်ႈႁဵၼ်းလွင်ႈတႆးလႄႈၸၢဝ်းၶိူဝ်းၼႂ်းမိူင်းတႆး- ၸဵမ်ၸိူဝ်းၼႆႉ ။
ၻွၵ်ႊတိူဝ်ႊ/ၶူးၸၢႆးၶမ်းမိူင်း လၢတ်ႈဝႃႈ- ဢမ်ႇဝႃႈၵူၼ်းတႆး ၵူၼ်းၵူႈတီႈၼႂ်းလူၵ်ႈၼႆႉ ႁႂ်ႈႁူႉဝႃႈမိူဝ်ႈလဵဝ်ၼႆႉ ၼႂ်းမိူင်းတႆးႁဝ်း ပိုတ်ႇသုၼ်ႁဵၼ်းႁူႉလွင်ႈတႆးယဝ်ႉ။ တၢင်းယိူင်းဢၢၼ်း ဢၼ်လႆႈႁဵတ်းသုၼ်ႁဵၼ်းႁူႉလႄႈ ၶူၼ်ႉၶႂႃႉလွင်ႈတႆးၼႆႉၵေႃႈ ပိူဝ်ႈတႃႇပိုၼ်ၽႄႈၽိုၼ်ၶၢဝ်ႇ (News letter)ၽႃသႃဢိင်းၵလဵတ်ႈ ၼိုင်ႈပီလႂ် 2 ပွၵ်ႈ၊ တေပိုၼ်ၽႄႈတၢင်းၼွၵ်ႈမိူင်း ၼင်ႇႁိုဝ်ၵူၼ်းၼွၵ်ႈမိူင်းပေႃးတေႁူႉလႄႈသူၼ်ၸႂ် လဵပ်ႈႁဵၼ်းလွင်ႈတႆး လႄႈၸၢဝ်းၶိူဝ်းၼႂ်းမိူင်းတႆး ။
ယွၼ်းတိုၵ်းသူၼ်း ႁႂ်ႈၵူၼ်းတႆးႁဝ်းၵူႈၵေႃႉၵူႈၵူၼ်း ဢၼ်မီးယူႇၼႂ်းလူၵ်ႈၼႆႉ မႃးႁူမ်ႈၵၼ်ၸွႆႈထႅမ်သုၼ်ၼႆႉသေ ႁူမ်ႈၵၼ်ႁဵတ်းသၢင်ႈၵၢၼ်ငၢၼ်းၵႂႃႇ။ ႁႂ်ႈၵူၼ်းၶိူဝ်းတႆးႁဝ်းၵူႈတီႈၵူႈတၢင်း ပၼ်တၢင်းႁၼ်ထိုင်မႃးလႄႈ ၸီႉၸမ်ႈမႃး၊ ယဝ်ႉၵေႃႈမႃးၸွႆႈၵၼ်ပူၵ်းပွင် ၼင်ႇႁိုဝ်သုၼ်ႁဵၼ်းႁူႉလႄႈၶူၼ်ႉၶႂႃႉလွင်ႈတႆးၼႆႉ ပေႃးတေၶိုၼ်ႈယႂ်ႇမႂ်ႇသုင်ၵႂႃႇ- ၶူးၸၢႆးၶမ်းမိူင်း ယင်းလၢတ်ႈပႃးၼင်ႇၼႆ ။
သုၼ်လဵပ်ႈႁဵၼ်းလႄႈၶူၼ်ႉၶႂႃႉလွင်ႈတႆး New Center for Tai Studies) ၼႆႉ ၸဝ်ႈတူၼ်ၶူးလူင် ၻွၵ်ႊတိူဝ်ႊၶမ်းမၢႆ ထမ်မသႃမိ ဢွၼ်ႁူဝ်ၵေႃႇတင်ႈမႃး မိူဝ်ႈလိူၼ်မၢတ်ႊၶျ် ဝၼ်းတီႈ 27 ပီ 2016 ၼႆႉ။ တူဝ်ၸဝ်ႈၶူးထမ်မသႃမိ ႁပ်ႉဝႆႉတၼ်းႁဵၼ်းႁူဝ်ပဝ်ႈ၊ ၻွၵ်ႊတိူဝ်ႊပၺ်ႇၺႃႇၼၼ်ႇတ ထၢတ်ႈတေႃႇလွႆလႅမ်၊ ၻွၵ်ႊတိူဝ်ႊၸၢႆးဢွင်ႇထုၼ်း၊ လုင်းတၢင်းၵေး လႄႈၻွၵ်ႊတိူဝ်ႊၸၢႆးလူင်းၵႅဝ်ႈသၢမ် ၵဵင်းတုင် ၶဝ်ၸိူဝ်းၼႆႉ ႁပ်ႉတၼ်းႁဵင်းပဵၼ်ၽူႈၼမ်းၼႃႈ ။
ၸုမ်းၽူႈၸတ်းၵၢၼ် ပဵၼ်ၶူးၸၢႆးၶမ်းမိူင်း၊ ၻွၵ်ႊတိူဝ်ႊၸၢႆးဢွင်ႇသၢၼ်း၊ ၸဝ်ႈတူၼ်ၶူးဝိၸိတ်ႉတ ဝတ်ႉ/ၵျွင်းတွင်ႇပွၵ်ႉ။ ၼႂ်းၶွမ်ႊမတီႊဢွၼ်ႁူဝ် ငဝ်ႈငုၼ်းသုၼ်လဵပ်ႈႁဵၼ်းလႄႈၶူၼ်ႉၶႂႃႉလွင်ႈတႆးၼႆႉ မီး 15 ၸဝ်ႈ၊ ၼႂ်းၼၼ်ႉပႃးဝႆႉၸဝ်ႈတူၼ်ၶူးသုၶမ်း၊ ၻွၵ်ႊတိူဝ်ႊၸၢႆးသၢင်ႇဢၢႆႈ၊ ၻွၵ်ႊတိူဝ်ႊၸၢႆးၼေႃႇၶိူဝ်း၊ ၶူးႁိုၼ်း ၵႃယၢင်းလႄႈ ၽူႈလူင်ႉလႅၼ်ႇလၢႆၵေႃႉလၢႆၸဝ်ႈ ။


text:
ၶၢဝ်ႇၵူႈလွင်ႈ
သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ႁူမ်ႈၵၼ်ၸွႆႈထႅမ် သၢႆသိုၵ်း ဢွင်ႇပေႉသိုၵ်း-2 ၶွင်ႇသီႇဢဝ်ၶိုၼ်းၸိုင်ႈတႆး
- Details
- Created on 17 February 2018
- Written by တႆးလွတ်ႈလႅဝ်း
ၸုမ်းသင်ႇၶၸဝ်ႈ ၸႄႈဝဵင်းထုင်ႉပူင်း ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း ဢိၵ်ႇတင်း သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ၸႄႈဝဵင်း/ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇ လႆႈႁူမ်ႈၵၼ် ၸွႆႈထႅမ် ၽၵ်းယိူဝ်ႈၼၢင်းၶဵဝ် ၶွင်ၵိၼ်ယႅမ်ႉထိုင် ပုၼ်ႈတႃႇၵေႃႉသိုၵ်းၵေႃႉႁၢၼ် ၼႂ်းသၢႆသိုၵ်း-3 ဢွင်ႇပေႉသိုၵ်း-2 ၽၢႆႇတႂ်ႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်တူၵ်းၼႃႈတီႈ ပုၼ်ႈၽွၼ်း တူင်ႉၼိုင်ယူႇ ၼႂ်းၸိုင်ႈတႆးပွတ်းႁွင်ႇ။
ၸဝ်ႈႁေႃၶမ်းထႆး ပၼ်သူးၸၢင်ႉၽိူၵ်ႇတီႈ မိၼ်းဢွင်ႇလၢႆႇ
- Details
- Created on 17 February 2018
- Written by တႆးလွတ်ႈလႅဝ်း
ၸဝ်ႈမုၼ်ယႂ်ႇၶုၼ်ႁေႃၶမ်း မႁႃဝၶျိရႃလူင်ၵွၼ် (Maha Vajiralongkorn) ပႃးထူၼ်ႈ-10 မိူင်းၸိုင်ႈထႆး လႆႈယွင်ႈယေႃး ယိုၼ်ႈမွပ်ႈၸုမ်ႈသူး ၽူႈၵတ်ႉၶႅၼ်ႇ ၸၢင်ႉၽိူၵ်ႇ ထွတ်ႈမျၢတ်ႈ (ၸၼ်ႉထီႉၼိုင်ႈ) ၵႂႃႇတီႈ ၽူႈၵွၼ်းသုင်သုတ်းသိုၵ်းမၢၼ်ႈ ၸွမ်ၸိၵ်းသိုၵ်း မိၼ်းဢွင်ႇလၢႆႇ။
ပီႈၼွင်ႉၵူၼ်းမိူင်းၵျွၵ်းမႄး ၸွႆႈထႅမ်ၶွင်ၵိၼ်တၢင်းယႅမ်ႉထိုင် ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်း ၸိုင်ႈတႆး တင်းၼမ်တင်းလၢႆ
- Details
- Created on 16 February 2018
- Written by တႆးလွတ်ႈလႅဝ်း
ပေႃႈမႄႈပီႈၼွင်ႉၵူၼ်းမိူင်း ၼႂ်းဢိူင်ႇဝၢၼ်ႈၶႃႇ၊ ဢိူင်ႇပုင်းလူင် လႄႈ ပွၵ်ႉ-8 ၸႄႈဝဵင်းၵျွၵ်းမႄး လႆႈႁူမ်ႈၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ၸွႆႈထႅမ် ၶွင်ၵိၼ်တၢင်းယႅမ်ႉ တင်းၼမ်တင်းလၢႆထိုင် ၼႂ်းၼႃႈတီႈ ပွတ်းႁွင်ႇ ပုၼ်ႈတႃႇ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA)။
ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းပုၼ်ႈတႃႇ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း
- Details
- Created on 16 February 2018
- Written by တႆးလွတ်ႈလႅဝ်း
ပီႈၼွင်ႉႁႅင်းၵၢၼ်ယၢၼ်မိူင်း ဢၼ်မီးၼႂ်းမိူင်းၶႄႇ လႄႈ ပီႈၼွင်ႉတႆးဢၼ်ယူႇၵိၼ်ထင်သဝ်း ၼႂ်းမိူင်းၶႄႇ ဢၼ်တင်ႈ ၸိုဝ်ႈၸုမ်းႁွင်ႉ ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ လႆႈႁူမ်ႈၸေႇတၼႃႇ ငိုၼ်းတွင်းတင်းၼမ်သေ ၸွႆႈထႅမ်ပၼ် ပုၼ်ႈတႃႇ ႁူင်းႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈလွႆတႆးလႅင်း။
မုၵ်ႉၸုမ်းၽွမ်ႉႁူမ်ႈ ထုင်ႉမၢဝ်း ၸွႆႈထႅမ်ငိုၼ်း ပုၼ်ႈတႃႇ ပၢႆးပၺ်ႇၺႃႇ လႄႈ ၵေႃႉသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး
- Details
- Created on 13 February 2018
- Written by တႆးလွတ်ႈလႅဝ်း
မုၵ်ႉၸုမ်းၽွမ်ႉႁူမ်ႈ ဢၼ်ပဵၼ်ၸုမ်းပီႈၼွင်ႉ ၵူၼ်းမိူင်းထုင်ႉမၢဝ်း လႆႈၸွႆႈထႅမ်ငိုၼ်းတွင်း ပုၼ်ႈတႃႇ ၼႂ်းၵၢၼ်ပၢႆးပၺ်ႇၺႃႇ ႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး လႄႈ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႂ်းဝၼ်းလဵဝ် ၸွႆႈထႅမ်သွင်ပွၵ်ႈ တႃႇသွင်ပၢႆး။
More Articles...
- ၽူႈၼမ်းၼႂ်း-3 RCSS ၶဝ်ႈႁူမ်ႈ ပၢင်ၵိၼ်လဵင်ႉၶဝ်ႈၶမ်ႈ မၢႆတွင်း ဝၼ်းမိူင်းႁူမ်ႈတုမ် တီႈၼေႇပျီႇတေႃႇ
- ၸၢႆးမၢဝ်ႇတႆး ထုင်ႉမၢဝ်း ၸွႆႈထႅမ်ၶူဝ်းၼုင်ႈတၢင်းဝႆႉ ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ပွတ်းႁွင်ႇ 2-တပ်ႉ
- ၶွင်ႇသီႇဢဝ်ၶိုၼ်းၸိုင်ႈတႆး ၸတ်းပၢင်ၵုမ် CEC ၶွတ်ႇၽွတ်ႈၶွမ်ႇမသျိၼ်ႇ တႃႇလိူၵ်ႈတင်ႈႁူဝ်ပဝ်ႈမႂ်ႇ
- ပေႃႈမႄႈပီႈၼွင်ႉၵူၼ်းမိူင်း ပွတ်းႁွင်ႇ လႄႈ ပၢင်ဢူ ၸွႆႈထႅမ်ၶဝ်ႈၼမ်ႉငိုၼ်းတွင်းထိုင် RCSS/SSA တင်းၼမ်
- သင်ႇၶၸဝ်ႈ လႄႈ ၵူၼ်းမိူင်း ၸိူဝ်းယူႇသဝ်း ၼႂ်းၸိုင်ႈတႆး ႁူမ်ႈၵၼ်ၸွႆႈထႅမ် ၶူဝ်းၶွင်ၸႂ်ႉသွႆၵိၼ်ယႅမ်ႉ ထိုင် RCSS/SSA တီႈလွႆလမ်
- ဢိင်ႇသၼ်ႇတီႈထၢႆႇဝၢၼ် မီးၵူၼ်းတၢႆ 10-ၵေႃႉသေ 700-ပၢႆ လႆႈပၢႆႈၶိုၵ်ႉၶၢၵ်ႉ
- ပီႈၼွင်ႉထုင်ႉမၢဝ်း ၸွႆႈထႅမ်ၶဝ်ႈသၢၼ်ငိုၼ်းတွင်း ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈၸိုင်ႈတႆး
- ပေႃႈမႄႈပီႈၼွင်ႉၵူၼ်းမိူင်း ၵျွၵ်းမႄး ႁူမ်ႈၵၼ်ၸွႆႈထႅမ် ၶူဝ်းၶွင်ၵိၼ်ယႅမ်ႉထိုင် ၵေႃႉသိုၵ်းၵေႃႉႁၢၼ် RCSS/SSA
- ပီႈၼွင်ႉႁႅင်းၵၢၼ်တႆး ၼႂ်းၸိုင်ႈထႆး ႁူမ်ႈၵၼ်ၸွႆႈထႅမ် ၸိူဝ်ႉၸၢတ်ႈ ၼႂ်းဝၼ်းၸိူဝ်ႉၸၢတ်ႈ ၸိုင်ႈတႆး ၶွပ်ႈၶူပ်ႇ 71-ပီႊ တင်းၼမ်
- ၵူၼ်းၼုမ်ႇတႆးပွတ်းႁွင်ႇ ယိူင်းဢၢၼ်းပုၼ်ႈၸိုင်ႈတႆးသေ ႁူမ်ႈၵၼ်ပႆၶိုၼ်ႈလွႆသုင်သုတ်း ၼႂ်းၸိုင်ႈတႆး ၼႂ်းဝၼ်းၸိူဝ်ႉၸၢတ်ႈ ၸိုင်ႈတႆး


text:
မိူင်းသဝိတ်ႊသိူဝ်ႊလႅၼ်ႊၼၼ်ႉ ၵၢၼ်ပၢႆးပၺ်ၺႃလုၵ်ႈဢွၼ်ႇ ဢဝ်ပေႃႈမႄႈတႅပ်းတတ်း။ ၸၢဝ်းၶိူဝ်းမီး 4 ၶိူဝ်းၵေႃႈ ၸႂ်ႉပဵၼ်လိၵ်ႈတၢင်းၵၢၼ်မူတ်း ၊ ဢမ်ႇမိူၼ်မိူင်းႁူမ်ႈတုမ်မၢၼ်ႈ ဢၼ်ဢဝ်လိၵ်ႈမၢၼ်ႈပဵၼ်ယႂ်ႇ ။ ၵဵဝ်ႇၵပ်းလွင်ႈၼႆႉ တၢင်းၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ် ၽူႈၼမ်းၼႂ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၸဝ်ႈပိုၼ်ၶမ်း ဝႆႉၼင်ႇၼႆ ။
(သိုပ်ႇမႃးတွၼ်ႈ 1 ၊ ၶၢဝ်းတၢင်းလဵပ်ႈႁဵၼ်း မိူင်းသဝိတ်ႊသိူဝ်ႊလႅၼ်ႊ ဢၼ်မိူင်းႁဝ်း လီယိူင်ႈႁဵတ်းၸွမ်း)
ထၢမ် – တီႈမိူင်းသဝိတ်ႊသိူဝ်ႊလႅၼ်ႊၼႆႉ ပၢႆးပၺ်ၺႃ သမ်ႉမီးၵၢၼ်ပွင်ၵၢၼ်ၸိူင်ႉႁိုဝ်ၶႃႈ ?။
တွပ်ႇ – ပၢႆးပၺ်ၺႃၼႆႉ ၸွမ်းၼင်ႇလႆႈလဵပ်ႈႁဵၼ်းမႃး ၊ ဢၼ်ၶဝ်ၸူဝ်းၵႂႃႇလဵပ်ႈႁဵၼ်းတူၺ်း တီႈႁူင်းႁဵၼ်းၸိူဝ်းၼႆႉတႄႉ မၼ်းလႆႈဝႃႈၶဝ်ၸၼ်ႉသုင်တႄႉတႄႉယဝ်ႉ ။ ၵွပ်ႈပိူဝ်ႈၶဝ်ပၼ်တႅပ်းတတ်းႁင်းၵူၺ်း ။ မၢင်တီႈ ၸၼ်ႉဢိူင်ႇၵေႃႈ ၶဝ်ပၼ်တႅပ်းတတ်းႁင်းၵူၺ်းဝႃႈ လုၵ်ႈဢွၼ်ႇၼႆႉ တေသွၼ်ၸိူင်ႉႁိုဝ်၊ တၢင်းၼိူဝ်ဢမ်ႇလႆႈတႅပ်းတတ်းပၼ် ။ ယဝ်ႉတီႈဢိူင်ႇ ။
တူဝ်ယၢင်ႇ ၶဝ်မီးၶိူဝ်း 4 ၶိူဝ်း ၊ သီႇၶိူဝ်းၼႆႉ ၵျိူဝ်ႊမၼ်ႊ ၊ ၾရင်ႇသဵတ်ႇ၊ ဢီႊတလီႊ ၊ ရူဝ်ႊမၼ်ႊ ။ 4 ၶိူဝ်းၼႆႉ ပေႃးဝႃႈတီႈဢိူင်ႇၼၼ်ႉ ၶဝ်ဝႃႈႁဝ်းပဵၼ်ၵူၼ်းဢီႊတလီႊလူး၊ လုၵ်ႈႁဝ်းၵေႃႈလူဝ်ႇသွၼ်လိၵ်ႈဢီႊတလီႊၵူၺ်း ၼႆၵေႃႈ ၶဝ်ၵေႃႈႁဵတ်းပၼ်ႁူင်းႁဵၼ်းဢီႊတလီႊ ။ ႁူင်းႁဵၼ်းတႄႉ ပဵၼ်ႁူင်းႁဵၼ်းလင်လဵဝ်ၵူၺ်း ၊ ၵူၺ်းၵႃႈ ႁွင်ႈသွၼ်မၼ်း ပဵၼ်ႁွင်ႈသွၼ်ဢီႊတလီႊ ၊ ၾရင်ႇသဵတ်ႈ ၊ ၵျိူဝ်ႊမၼ်ႊ ၊ ရူဝ်ႊမၼ်ႊၸိူဝ်းၼႆႉ မီးႁင်းၽႂ်ႁင်းမၼ်း ။ ပေႃႈမႄႈၶႂ်ႈႁႂ်ႈလုၵ်ႈလၢင်းသွၼ်ႁဵၼ်းဢီႈသင်ၵေႃႈ မီးတီႈဢိူင်ႇတႅပ်းတတ်းၵူၺ်း ။
ဢမ်ႇမိူၼ်မိူင်းမၢၼ်ႈႁဝ်း (ၸိုင်ႈမိူင်းႁူမ်ႈတုမ်မၢၼ်ႈ) ၊ မိူင်းမၢၼ်ႈႁဝ်းတႄႉ တိုၼ်းတေလႆႈသွၼ်ႁဵၼ်း လိၵ်ႈမၢၼ်ႈၵူၺ်း၊ ပေႃးလိူဝ်သေလိၵ်ႈမၢၼ်ႈ ဢမ်ႇၶဝ်ႈၵၢၼ်လႆႈ။ တီႈၶဝ် (မိူင်းသဝိတ်ႊသိူဝ်ႊလႅၼ်ႊ) သမ်ႉ လိၵ်ႈၶဝ်တင်း 4 ၶိူဝ်းၼၼ်ႉ ၶဝ်ႈၵၢၼ်တင်းမူတ်း ။ ၵွပ်ႈၼႆ ၸၼ်ႉပၺ်ၺႃၶဝ်ၼႆႉ ပေႃးတူၺ်းၸိုင် ဢၼ်ႁဝ်းလႆႈႁူႉမႃးၼႆႉ မိူၼ်ၼင်ႇၸၼ်ႉတႅမ်ႇ / ၸၼ်ႉဢွၼ် / ၸၼ်ႉငဝ်ႈ ၸၼ်ႉၵၢင်ၸိူဝ်းၼႆႉ ဢၼ်ၸႂ်ႉၸေႈတႅမ်ႈ တေႃႇထိုင်ၶွမ်ႊၽိဝ်ႊတိူဝ်ႊၸိူဝ်းၼႆႉ ပေႃးမီးယဝ်ႉ ။ ၶဝ်မႃးသပ်းလႅင်းၼႄတႄႉ ပေႃးထိုင်ၸၼ်ႉၸွမ်ၼႆ ၸေႈဝႃႇ ပပ်ႉဝႃႇၸိူဝ်းၼႆႉ ဢမ်ႇၸႂ်ႉယဝ်ႉ၊ ၶဝ်ၸႂ်ႉၶွမ်ႊမူတ်းယဝ်ႉ ၊ ၸႂ်ႉၶိူင်ႈၸၢၵ်ႈ ဢီႊလဵၵ်ႊထရူဝ်ႊၼိၵ်ႊၵူၺ်း ၊ ၵွပ်ႈပိူဝ်ႈၼၼ် ၸၼ်ႉပၺ်ၺႃၶဝ်ၼႆႉ သုင်တႄႉတႄႉ ။ မိူင်းႁဝ်းၵေႃႈ ၶႂ်ႈႁႂ်ႈပဵၼ်ၸိူင်ႉၼၼ် ၊ ၵူၺ်းမၼ်းဢမ်ႇပဵၼ်လႆႈငၢႆႈငၢႆႈ ။ ဢမ်ႇႁူႉယဝ်ႉ ပေႃးထႅင်ႈ 20 ပီ 50 ပီတႄႉ ၸၢင်ႈပဵၼ်လႆႈယူႇႁိုဝ် ။
ထၢမ် – ပေႃးမႃးထွမ်ႇတူၺ်း မိူင်းသဝိတ်ႊသိူဝ်ႊလႅၼ်ႊၼၼ်ႉ လႆႈဝႃႈမီးလၢႆလၢႆၸၢဝ်းၶိူဝ်း ။ ၼႂ်းၽႃသႃႁဵၼ်းၼၼ်ႉၶႃႈလူး ၊ ပေႃးဝႃႈၵျိူဝ်ႊမၼ်ႊၼႆၵေႃႈ ႁဵၼ်းလိၵ်ႈၵျိူဝ်ႊမၼ်ႊၵူၺ်းၶႃႈႁႃႉ ၊ ႁဵၼ်းလိၵ်ႈတၢင်ႇၽႃသႃယူႇၶႃႈႁႃႉ ပေႃးၵႂႃႇၶိုၼ်ႈႁဵၼ်းၼႆႉ ?။
တွပ်ႇ – မိူၼ်ၸိူင်ႉၼင်ႇဝႃႈၼၼ်ႉယဝ်ႉ ။ မီးတီႈပေႃႈမႄႈၶဝ် ။ ၼႂ်းဢိူင်ႇၶဝ်ၼၼ်ႉ ပေႃးဝႃႈပဵၼ်ၵျိူဝ်ႊမၼ်ႊ ၊ ဢမ်ႇၼၼ်ၾရင်ႇသဵတ်ႈၼႆၵေႃႈ တေႃႇထိုင်ၸၼ်ႉ 3 တေလႆႈသွၼ်ႁဵၼ်းၽႃသႃၶဝ် ။ ၾရင်ႇသဵတ်ႈၵေႃႈ သွၼ်ႁဵၼ်းၾရင်ႇသဵတ်ႈ ၊ ၵျိူဝ်ႊမၼ်ႊၵေႃႈသွၼ်ႁဵၼ်းၽႃသႃၵျိူဝ်ႊမၼ်ႊ ၊ ဢီႊတလီႊၵေႃႈ သွၼ်ႁဵၼ်းၽႃသႃဢီႊတလီႊ ။ ပေႃးထိုင်ၶိုၼ်ႈၸၼ်ႉ 5 မႃးယဝ်ႉ ၶႂ်ႈၶိုၼ်ႈႁဵၼ်းၽႃသႃသင်ၵေႃႈ မီးတီႈပေႃႈမႄႈထႅင်ႈၵမ်းၼိုင်ႈ ။ မီး 4 ၶိူဝ်းၼႆႉ ၼိုင်ႈၶိူဝ်းႁႂ်ႈလႆႈဝႆႉ 2 ၽႃသႃ ။ ပေႃးပူၼ်ႉၸၼ်ႉ 3 ယဝ်ႉ ၶႂ်ႈႁဵၼ်းလိၵ်ႈၽႃသႃသင်ထႅင်ႈၵေႃႈ မီးတီႈပေႃႈမႄႈၶဝ်တႅပ်းတတ်း ၊ ၵွပ်ႈဝႃႈ ဢႃယုၶဝ်ပႆႇထိုင် 18 ။ ပေႃးဢႃယုၶဝ်ထိုင် 18 ယဝ်ႉတႄႉ ၶဝ်တေတႅပ်းတတ်းၵူၺ်းၶဝ် ၼႆယဝ်ႉ ။
(ၶႅၼ်းတေႃႈပႂ်ႉတိတ်းတၢမ်တွၼ်ႈ 3 မိူင်းသဝိတ်ႊသိူဝ်ႊလႅၼ်ႊ မီး 4 ၸၢဝ်းၶိူဝ်း၊ ႁဵတ်းႁိုဝ်ၽွင်းငမ်း လႄႈ ယူႇလူၺ်ႈၵၼ်ၵတ်းၵတ်းယဵၼ်ယဵၼ် ) ။


text:
ပၢင်ၵုမ်ၽူႈပွင်ၵၢၼ်ငဝ်ႈငုၼ်း ပႃႇတီႇသိူဝ်ၽိူၵ်ႇ SNDP ၸတ်းႁဵတ်း တီႈဝဵင်းၵျွၵ်ႉမႄး ဢုပ်ႇဢူဝ်းဝၢင်းၽႅၼ်ၵၢၼ် ငၢၼ်း လွင်ႈႁပ်ႉတၼ်းႁဵင်းပဵၼ်ႁူဝ်ပဝ်ႈ CSSUလႄႈ လွင်ႈႁၢင်ႈႁႅၼ်းတႃႇ ပၢင်ၵုမ်လူင်ပၢင်လူင် ႁူဝ်ပၢၵ်ႇ 21 ပွၵ်ႈၵမ်းသွင် တေထိုင်မႃး ၸဵမ်ၸိူဝ်းၼႆႉ။
ဝၼ်းတီႈ 28-29/04/2017 တီႇမူဝ်ႇၶရႅတ်ႉတိၵ်ႉ ပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ SNDP ၸတ်းႁဵတ်းပၢင်ဢုပ်ႇဢူဝ်းဝၢင်းၽႅၼ် လွင်ႈၼႃႈၵၢၼ်တႃငၢၼ်း ၶၢဝ်းတၢင်းၼႃႈ။ ၸတ်းႁဵတ်းတီႈ ႁူင်းႁေႃး ၵေႃးလီႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ၽူႈပွင်ၵၢၼ်ငဝ်ႈငုၼ်းၶဝ်ႈႁူမ်ႈ တင်းမူတ်း 27 ၵေႃႉ ၼႆယဝ်ႉ။
ၸၢႆးတွင်းၸဵင်ႇ(ႁိုဝ်) ၸၢႆးသိူဝ်ႁၢၼ် ၽူႈယိပ်းသဵၼ်ႈမၢႆၵေႃပွင်ၵၢၼ်ငဝ်ႈငုၼ်း ပႃႇတီႇသိူဝ်ၽိူၵ်ႇ လၢတ်ႈ ဝႃႈ “ လွင်ႈတေလၢတ်ႈၼႂ်းပၢင်ၵုမ်လူင် 21 တေထိုင်ၼႆႉ ယူႇတီႈပႃႇတီႇသိူဝ်ၽိူၵ်ႇႁဝ်း လႆႈႁၢင်ႈ ႁႅၼ်း တႅမ်ႈၽိုၼ်လိၵ်ႈ တူၵ်းလူင်းၵၼ်မူတ်းယဝ်ႉ။ ၼွၵ်ႈလိူဝ်ၼၼ်ႉ လွင်ႈႁပ်ႉတၼ်းႁဵင်း ပဵၼ်ႁူဝ်ပဝ်ႈ CSSU ၼၼ်ႉ ယူႇတီႈၽူႈပွင်ၵၢၼ်ငဝ်ႈငုၼ်းပႃႇတီႇသေ တုၵ်းယွၼ်းႁႂ်ႈ လုင်းၸၢႆး ဢၢႆႈပဝ်း ႁပ်ႉပုၼ်ႈၽွၼ်းၵႂႃႇ ၸွမ်းၼင်ႇပုၼ်ႈၽွၼ်းမီးၼၼ်ႉ။ လွင်ႈၼႆႉ ယူႇတီႈၽူႈပွင်ၵၢၼ် ႁဝ်း ဢွၼ်ၵၼ်ၵမ်ႉထႅမ် လုင်းၸၢႆးဢၢႆႈပဝ်း ႁႂ်ႈႁပ်ႉတၼ်းႁဵင်းႁဵတ်းႁူဝ်ပဝ်ႈ CSSU” ဝႃႈၼႆ။
သိုပ်ႇလၢတ်ႈထႅင်ႈဝႃႈ လွင်ႈၵၢၼ်ငၢၼ်းဝၢင်းၽႅၼ် တႃႇပၢင်လိူၵ်ႈတင်ႈ ပီ 2020 တေထိုင်ၼႆႉ ယူႇတီႈၼုမ်ႇႁၢႆးၸၢႆးယိင်းၶဝ် ၶွတ်ႇၽွတ်ႈၵၼ်သေ တေဢဝ်ပုၼ်ႈၽွၼ်းႁဵတ်းသၢင်ႈၸွႆႈထႅမ် ဝႃႈၼႆ။
ပၢင်ၵုမ်ငဝ်ႈငုၼ်းၽူႈပွင်ၵၢၼ် ပႃႇတီႇသိူဝ်ၽိူၵ်ႇ SNDP ၼႆႉ ၸတ်းႁဵတ်းၶၢဝ်းတၢင်း 2 ဝၼ်း ဢုပ်ႇဢူဝ်းလႆႈၸႂ်ၵၼ် ဢွၵ်ႇလိၵ်ႈပိုၼ်ၽၢဝ်ႇ 7 ၶေႃႈ ဝႃႈၼႆ။
မိူဝ်ႈပူၼ်ႉမႃး ဝၼ်းတီႈ 27/04/2017 ၼၼ်ႉၵေႃႈ ယူႇတီႈပႃႇတီႇသိူဝ်ၽိူၵ်ႇ SNDP ဢွၼ်ႁူဝ် ၼမ်း ၼႃႈ ၸတ်းႁဵတ်း ပၢင်ဢုပ်ႇဢူဝ်း သႂ်ႇၸိုဝ်ႈဝႃႈ “ ပၢင်ဢုပ်ႇဢူဝ်းသၢင်ႈၵၢၼ် ၵူၼ်းၼုမ်ႇၼႂ်း တူင်ႇ ဝူင်းပၢႆးမိူင်း ၸဵမ်ၸိူဝ်းၼႆႉ။ ၼႂ်းပၢင်ၼၼ်ႉ ဢုပ်ႇဢူဝ်းၵၼ် လၢႆလွင်ႈ မိူၼ်ၼင်ႇ ထတ်းသၢင် ၶိုၼ်း လွၵ်းဢူၼ်ႈလွၵ်းၶႅင်ပႃႇတီႇ၊ ငဝ်းလၢႆးၵၢၼ်မိူင်းယၢမ်းလဵဝ်၊ လွင်ႈပၼ်ႁႃယႃႈမဝ်းၵမ်၊ လွင်ႈပၢႆးပၺ် ၺႃ လႄႈ ပၼ်တၢင်းႁၼ်ထိုင် တႃႇတမ်းၽႅၼ် မိူဝ်းၼႃႈ ၸိူဝ်းၼႆႉ။


text:
ၶၢဝ်ႇ
ၼၢႆႇႁူင်သႃ ၶိုၼ်ႈပဵၼ်ႁူဝ်ပဝ်ႈ UNFC
- Details
- Created on 28 June 2017
- Written by တႆးလွတ်ႈလႅဝ်း
ယူႇတီႈပၢင်ၵုမ်လူင် ပွၵ်ႈၵမ်း-2 ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ဢၼ်ၸတ်းႁဵတ်း တီႈဝဵင်းၵဵင်းမႆႇ မိူင်းထႆးသေ လႆႈမီးလွင်ႈလႅၵ်ႈလၢႆႈ လိူၵ်ႈတၢင်ႇၽူႈဢွၼ်ႁူဝ်မႂ်ႇ UNFC ၼႂ်းၼၼ်ႉ ၼၢႆႇႁူင်သႃ (NMSP) လႆႈၶိုၼ်ႈပဵၼ် ႁူဝ်ပဝ်ႈ ၼႆယဝ်ႉ။
ၼႂ်းၸုမ်းၽူႈဢွၼ်ႁူဝ် UNFC ၼၼ်ႉ လႆႈလႅၵ်ႈလၢႆႈလိူၵ်ႈတၢင်ႇမႂ်ႇ မီး 5-ၵေႃႉ၊ ၼႂ်းၼၼ်ႉ ၼၢႆႇႁူင်သႃ (NMSP) ၶိုၼ်ႈပဵၼ်ႁူဝ်ပဝ်ႈ ၊ တွၵ်ႇတႃႇ ၶိၼ်ႇမွင်ႇ (ANC) ၵႅမ်ႁူဝ်ပဝ်ႈ၊ ၶူးဢူးရႄႇ (KNPP) ၽူႈၼမ်းၼႂ်းၵူႈလွင်ႈလွင်ႈ၊ ၸဝ်ႈသိုၵ်းလူင် သိူဝ်ဢွၼ်ႇ (SSPP) ၵႅမ်ၽူႈၼမ်းၼႂ်း-1၊ ၸဝ်ႈသိုၵ်းလူင် သေႃႇလမုၼ်ႇ (LD) ၵႅမ်ၽူႈၼမ်းၼႂ်း-2 ၼႆယဝ်ႉ။
ၼွၵ်ႈသေ မႄးလႅၵ်ႈလၢႆႈလိူၵ်ႈတၢင်ႇ ၸုမ်းၽူႈဢွၼ်ႁူဝ်ယဝ်ႉ ၼႂ်းၽူႈၶဝ်ႈ ၶွမ်ႇမတီႇပွင်ၵၢၼ်လူင် ငဝ်ႈငုၼ်း ဢၼ်မႄးလိူၵ်ႈတၢင်ႇမႂ်ႇ ထႅင်ႈသီႇၵေႃႉသမ်ႉပဵၼ် ဢူးထုၼ်းၸေႃႇ (ANC)၊ ၼၢႆႇဢွင်ႇမငေး (NMSP)၊ ၸွမ်ႁၢၼ် ပီႇထူး (KNPP) လႄႈ ၸဝ်ႈသိုၵ်းလူင် မိၼ်းထုၼ်း (ANC) ႁူမ်ႈတင်းမူတ်းမီး 9-ၵေႃႉ ၼႆယဝ်ႉ။
ၸုမ်း UNFC ၼႆႉ မိူဝ်ႈဢွၼ်တၢင်းမီး ၽူႈၶဝ်ႈၶွင်ႇသီႇ တင်းမူတ်း 23-ၵေႃႉ၊ ၽူႈၶဝ်ႈၶွမ်ႇမတီႇ ပွင်ၵၢၼ်လူင် ငဝ်ႈငုၼ်းမီး 12-ၵေႃႉသေ ၶွတ်ႇၽွၼ်ႈဝႆႉ၊ ဢၼ်ၶိုၼ်းလႆႈမႄးလႅၵ်ႈလၢႆႈ ၶွတ်ႇၽွတ်ႈၶိုၼ်ႈမႂ်ႇ မိူဝ်ႈလဵဝ်ၼႆႉသမ်ႉ လႆႈႁူႉဝႃႈ မီးၽူႈၶဝ်ႈၶွင်ႇသီႇ 15-ၵေႃႉသေ မီးၽူႈၶဝ်ႈၶွမ်ႇမတီႇ ပွင်ၵၢၼ်လူင် ငဝ်ႈငုၼ်း 9-ၵေႃႉ ၵူၺ်းယဝ်ႉၼႆ။
ပၢင်ၵုမ်လူင် ပွၵ်ႈၵမ်း-2 ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ၼႆႉ တႄႇၸတ်းၼႂ်းဝၼ်းထီႉ 20 June 2017 တီႈၼႂ်းဝဵင်းၵဵင်းမႆႇ မိူင်းထႆးသေ လႆႈႁူႉဝႃႈ တေၸတ်းၵႂႃႇ တေႃႇထိုင် ၼႂ်းဝၼ်းထီႉ-29 ၼႆယဝ်ႉ။
တႆးလွတ်ႈလႅဝ်း


text:
ပၢင်ပွႆးႁပ်ႉတွၼ်ႈပီမႂ်ႇတႆး 2111 ၼီႈ တီႈဝဵင်းတူၼ်ႈတီးၼႆႉ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး ဢိၵ်ႇတင်းပေႃႈမႄႈပီႈၼွင်ႉၵူၼ်းမိူင်းဝဵင်းတူၼ်ႈတီး တေႁူမ်ႈမိုဝ်းၵၼ် ၸတ်းႁဵတ်းတီႈပၢင်ႇပွႆႇႁူင်းၾႆးမိၼ် ဢဝေႇယႃႇ၊ တေႁဵတ်းပႃးပၢင်ယုၵ်ႉယုင်ႈၵုၼ်းမုၼ် မေႃတႅမ်ႈၵႂၢမ်းၽဵင်းၵႂၢမ်းတႆး ၸၢႆးလၢဝ်သႂ် ဢႃယုၶွပ်ႈထိုင်ပီၵွၼ်းသႅင်၊ တေပဵၼ်ပၢင်ပွႆးၵိုၼ်းယႂ်ႇလူင် တႃႇၶၢဝ်းတၢင်း 5 ဝၼ်း ။
လုင်းၸၢႆးၼုတ်း ၽူႈၼမ်းၼႂ်းလႄႈ ၽူႈၶဝ်ႈၶွမ်ႊမတီႊဢွၼ်ႁူဝ်ၼႂ်းၸုမ်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး လၢတ်ႈဝႃႈ- ဝူင်းၸိူင်းလႅဝ်း ၵေႃႈတေမႃးႁႆႇတိုင်ႈပၼ် တီႈပၢင်ပွႆးပီမႂ်ႇတႆး ဝဵင်းတူၼ်ႈတီးပီၼႆႉ၊ ၶဝ်တေဢွၼ်ႁူဝ်သေႁွင်ႉဢဝ်မေႃႁွင်ႉၵႂၢမ်းတႆး ၵူႈတီႈၵူႈလႅၼ် မႃးႁူပ်ႉထူပ်းၵၼ်တီႈဝဵင်းတူၼ်ႈတီးၼႆႉသေ တေၸတ်းႁဵတ်းပႃး ပၢင်ပွႆးယုၵ်ႉယွင်ႈဝၼ်းၵိူတ်ႇ မေႃတႅမ်ႈၽဵင်းၵႂၢမ်းတႆး ၸၢႆးလၢဝ်သႂ်၊ ဢႃယုၶွပ်ႈတဵမ် 75 ပီ- ဝႃႈၼႆ ။
ပၢင်ပွႆးပီမႂ်ႇတႆး 2111 ၼီႈ တီႈဝဵင်းတူၼ်ႈတီး ၸိုင်ႈတႆးပွတ်းၸၢၼ်းၼႆႉ တေတႄႇၸတ်းႁဵတ်းဝၼ်းတီႈ 27 လိူၼ်ၼူဝ်ႊဝႅမ်ႊၿိူဝ်ႊ တေႃႇထိုင်ဝၼ်းတီႈ 1 လိူၼ်ၻီႊသႅမ်ႊၿိူဝ်ႊ 2016 ၶၢဝ်းတၢင်း 5 ဝၼ်း၊ တေမီးတၢင်းၵႃႈ တၢင်းဝႅၼ် ၵဵဝ်ႇၵပ်းလွင်ႈၾိင်ႈငႄႈၾိင်ႈထုင်းတႆး၊ တေမီးၵၢၼ်ႁွင်ႉၽဵင်းၵႂၢမ်းတႆးပၢၼ်မႂ်ႇပၢၼ်ၵဝ်ႇ လႄႈၶႄႉၶႅင်ႇႁူင်းၾႆးမိၼ်ၵၼ်ထႅင်ႈ- ၼႆယဝ်ႉ ။
ၼၢင်းၼူၼ်းမူဝ် ၽူႈၶဝ်ႈၶွမ်ႊမတီႊ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး ၵေႃႈလၢတ်ႈဝႃႈ- ဢၼ်လၢၵ်ႇလၢႆးမၼ်းတႄႉ ပဵၼ်ဝူင်းၸိူင်းလႅဝ်း တေမႃးႁွင်ႉၽဵင်းၵႂၢမ်းတီႈပၢင်ပွႆး ႁပ်ႉတွၼ်ႈပီမႂ်ႇတႆး 2111 ၼီႈ။ လိူဝ်သေၼၼ်ႉ တေပဵၼ်မေႃႁွင်ႉၵႂၢမ်းတႆး ၸဝ်ႈပၢႆးမွၼ်း ဢၼ်မီးတၢင်းဝဵင်းၵဵင်းမႆႇ၊ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၵဵင်းမႆႇ ၸိူဝ်းၼႆႉၵေႃႈတေမႃးၶဝ်ႈႁူမ်ႈ- ဝႃႈၼႆ ။
ၸၢႆးလၢဝ်သႂ် မေႃတႅမ်ႈၽဵင်းၵႂၢမ်းတႆး (ၵဝိတႆး)ၼႆႉ ပေႃးထိုင်မႃးဝၼ်းတီႈ 30/11/2016 ၼႆႉ တူၵ်းမႅၼ်ႈဝၼ်းၶွပ်ႈၶူပ်ႇဝၼ်းၵိူတ်ႇ 75 ပီ။ ၶႂ်ႈႁႂ်ႈပၢင်ပွႆးပွၵ်ႈၼႆႉ ၵိုၵ်းပိုၼ်းၼႂ်းမိူင်းတႆး၊ ၵိုၵ်းပိုၼ်းၸဝ်ႈပၢႆးမွၼ်းတႆး၊ ၶႂ်ႈႁႂ်ႈမေႃႁွင်ႉၽဵင်းၵႂၢမ်းတႆးလႄႈ မေႃတႅမ်ႈၽဵင်းၵႂၢမ်းတႆးတင်းမူတ်းတင်းသဵင်ႈ ဢိၵ်ႇ ပီႈပီႈၼွင်ႉၼွင်ႉၶဝ်ၸိူဝ်းၼႆႉ လႆႈမႃးႁူပ်ႉထူပ်းၵၼ်တီႈဝဵင်းတူၼ်ႈတီးသေ ႁွင်ႉၽဵင်းၵႂၢမ်းယုၵ်ႉယွင်ႈ ၵုၼ်းမုၼ်ပၼ် မေႃတႅမ်ႈၽဵင်းၵႂၢမ်းတႆး ၸၢႆးလၢဝ်သႂ်- ၼႆယဝ်ႉ ။
ပၢင်ပွႆးႁပ်ႉတွၼ်ႈပီမႂ်ႇတႆးၼႆႉ လႆႈၸတ်းမႃးၵူႈပီပီ၊ ပဵၼ်ပၢင်ပွႆးၵိုၵ်းပိုၼ်းၾိင်ႈငႄႈၾိင်ႈထုင်းတႆးဢၼ်ၼိုင်ႈ။ ၼင်ႇႁိုဝ်တေလႆႈလွင်ႈၸမ်ၸႂ်ၵၼ်တင်း ပီႈၼွင်ႉတႆးတီႈၸမ်တီႈၵႆ ၵူႈတီႈတီႈၼႆသေ ၵူႈပီဢၼ်လႆႈၸတ်းႁဵတ်း ၵႂႃႇၸိူဝ်းၼႆႉၵေႃႈ လႆႈၸတ်းႁဵတ်းပႃးပၢင်လႅၵ်ႈလၢႆႈပိုၼ်ႉႁူႉ၊ ပၢင်တၢၼ်ႈၶႆႈၵဵဝ်ႇၵပ်း လွင်ႈၾိင်ႈငႄႈၾိင်ႈထုင်းလႄႈလိၵ်ႈလၢႆးတႆးၸိူဝ်းၼႆႉၵေႃႈ လႆႈၸတ်းႁဵတ်းမႃး ။


text:
ပိုၼ်ႉႁူႉလီသူၼ်ၸႂ်
မၢႆမီႈ ဢၼ်ၵဵဝ်ႇၵပ်းလူတ်ႉ ၼႂ်းမိူင်းထႆး (23) ၶေႃႈ ဢွၵ်ႇမႃးမႂ်ႇယဝ်ႉ
- Details
- Created on 02 March 2015
- Written by တႆးလွတ်ႈလႅဝ်း
ၸိုင်ႈမိူင်းထႆးပိုၼ်ၽၢဝ်ႇ တမ်းဝၢင်းမၢႆမီႈမႂ်ႇ ၵဵဝ်ႇၵပ်းလူတ်ႉ 23-ၶေႃႈ မိူဝ်ႈဝၼ်းထီႉ-25 လိူၼ်-February ပီႊ-2015 ဝၼ်းပုတ်ႉပူၼ်ႉမႃးသေ တႄႇၸႂ်ႉတိုဝ်းၵႂႃႇၸွမ်းၵမ်းသိုဝ်ႈ၊ သင်ပူၼ်ႉပႅၼ်မၢႆမီႈ ဢၼ်တမ်းဝၢင်းဝႆႉၸိုင် တေပေႃႉတၢမ်ႇငိုၼ်း ၼပ်ႉႁူဝ်ႁဵင်ဝၢတ်ႇ (ငိုၼ်းထႆး) ဝႃႈၼႆ။
- ဢမ်ႇတိတ်းၽႅၼ်ႇပၢႆႉမၢႆလူတ်ႉ ၸွမ်းၼင်ႇဢၼ်မၵ်းတမ်းဝႆႉ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- မႄးၽႅၼ်ႇပၢႆႉမၢႆလူတ်ႉ ႁႂ်ႈယၢဝ်းလိူဝ်ၵဝ်ႇသေ သႂ်ႇၶွပ်ႇ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- တိတ်းၽႅၼ်ႇပၢႆႉမၢႆလူတ်ႉၵိူင်း/မီးသင်သေဢၼ်ဢၼ်ႁႄႉဝႆႉ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- တိတ်းၽႅၼ်ႇပၢႆႉမၢႆလူတ်ႉဢၼ်တုဢၼ်ပွမ် = သင်ပူၼ်ႉပႅၼ် ဢဝ်တင်းၽိတ်းၼၵ်းၼႃ ႄလႈ တိူင်ႇလုမ်းြတႃး။
- ႁဵတ်းလူတ်ႉႁႂ်ႈတႅမ်ႇလူင်း (တႅၵ်ႈႄတႇဢဝ်ၵိုင်ႇၵၢင်ၾႆးၼႃႈ ႄလႈ ပိုၼ်ႉသဵၼ်ႈတၢင်း တေဢမ်ႇလႆႈ တႅမ်ႇသေ 40 cm) = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ႁဵတ်းလူတ်ႉႁႂ်ႈသုင်ၶိုၼ်ႈ (တႅၵ်ႈႄတႇဢဝ်ၵိုင်ႇၵၢင်ၾႆးၼႃႈ ႄလႈ ပိုၼ်ႉသဵၼ်ႈတၢင်း တေဢမ်ႇလႆႈ သုင်လိူဝ် 135 cm) = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- မၢၵ်ႇယၢင်လူတ်ႉ ပူၼ်ႉဢွၵ်ႇၼွၵ်ႈဢၼ်ႁႄႉယၢင်လူတ်ႉ ၽၢႆႇၼိုင်ႈလၢႆလၢႆၼိဝ်ႉ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- သႂ်ႇမၢၵ်ႇလေႃႉလူတ်ႉယႂ်ႇသေဢဝ်ၵိူင်း တွၼ်ႈတႃႇဢမ်ႇႁႂ်ႈယၢင်လူတ်ႉၼၼ်ႉ ၶိုဝ်းသႂ်ႇၶွပ်ႇဢၼ်ႁူမ်ႇ မၢၵ်ႇလေႃႉလူတ်ႉ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- သင်ဝႃႈႁဵတ်းၶႂၢၵ်ႈၶွပ်ႇဢၼ်ႁူမ်ႇမၢၵ်ႇလေႃႉလူတ်ႉ၊ တိတ်း သပွႆးလိူဝ်ႊ(Spoiler) တေလႆႈႁဵတ်းႁႂ်ႈ မၼ်ႈၵိုမ်းၵႅၼ်ႇၶႅင်= သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- သီၽႃႁူမ်ႇႁူဝ်/ၵူၼ်ႈလူတ်ႉ တေဢမ်ႇလႆႈလမ်လိူဝ်သီလူတ်ႉ 50% = ပေႃႉတၢမ်ႇ 2000 ဝၢတ်ႇ။
- လၢႆႈတေႃႈၵႂၼ်းလူတ်ႉႁႂ်ႈယႂ်ႇသေႁဵတ်းႁႂ်ႈသဵင်လင် = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 1000 ဝၢတ်ႇ။
- လၢႆႈသီၾႆးၼႃႈလူတ်ႉ မိူၼ်ၼင်ႇ ပဵၼ်ၵႂႃႇ သီၶဵဝ်၊ သီလိူင်၊ သီလႅင်၊ သီသွမ်ႇ ၸၵႂႃႇ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ၾႆးပလိၵ်ႈလူတ်ႉ တေလႆႈပဵၼ်သီလႅင်မဵဝ်းလဵဝ် = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ၾႆးငွၵ်း(လဵဝ်ႉ)သၢႆႉ/ၶႂႃ တေလႆႈပဵၼ်သီလိူင် (လိူင်ၼင်ႇၵိုၵ်းလူတ်ႉမႃးၸဵမ်ပိုင်း) = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ၾႆးထွင်ႇၽႅၼ်ႇပၢႆႉမၢႆလူတ်ႉ တေလႆႈပဵၼ်သီၶၢဝ်၊ တေလႆႈမုင်ႈႁၼ် ဢမ်ႇယွမ်းသေ 20 မီႇတႃႇ(မဵတ်ႉ) = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ၾႆးသပွတ်ႇလၢႆႉ (spotlight) ႄလႈ ၾႆးတတ်းမွၵ်ႇမူၺ်သုမ်ႇ/မွၵ်ႇဢၢႆၵႂၼ်း (Fog lights) ဢၼ်ထွင်ႇပုင်ႈၵႆ ဢၼ်ဢမ်ႇၵိုၵ်းလူတ်ႉမႃးၸဵမ်ပိုင်း = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ပိုတ်ႇၾႆးတတ်းမွၵ်ႇမူၺ်သုမ်ႇ/မွၵ်ႇဢၢႆၵႂၼ်း (Fog lights)လူၺ်ႈ ဢမ်ႇမီးလွင်ႈမီးတၢင်း= သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 500 ဝၢတ်ႇ။
- သႂ်ႇၾႆးၼီႊဢွၼ်ႊ တႂ်ႈတွင်ႉလူတ်ႉ၊ တီႈၽႅၼ်ႇပၢႆႉမၢႆလူတ်ႉ= သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ၶူင်သၢင်ႈလူတ်ႉ(4x2) ႁႂ်ႈပဵၼ်လူတ်ႉၾူဝ်းဝီးလ်(4x4) = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- လၢႆႈတိတ်ႉသ်ပရဵၵ်ႇ (Disk brake) ပလိၵ်ႈမၢၵ်ႇလူတ်ႉတၢင်းလင် = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- သႂ်ႇလင်ၶႃးမၢၼ်ႇ (Sun roof) ဢၼ်ပိုတ်/ပိၵ်ႉလႆႈ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- ဢဝ်တီႈၼင်ႈတၢင်းလင်ဢွၵ်ႇယဝ်ႉ ဢဝ်ရူဝ်းလ်ပႃး (Rollbar) မႃးသႂ်ႇ = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
- မႄးၶူင်သၢင်ႈၽိူမ်ႉထႅမ်တတ်းတေႃႇၶိူင်ႈၸၢၵ်ႈလူတ်ႉ၊ ၵူတ်ႇၸႅတ်ႈၵႂၼ်းလမ် = သင်ပူၼ်ႉပႅၼ် ပေႃႉတၢမ်ႇငိုၼ်း ဢမ်ႇပူၼ်ႉ 2000 ဝၢတ်ႇ။
တႆးလွတ်ႈလႅဝ်း


text:
ၽူႈမီးပုၼ်ႈၽွၼ်း ၾၢႆႇၸွႆႈထႅမ်ႁႅင်းၵၢၼ် ယၢၼ်မိူင်း၊ ၸဝ်ႈၼႃႈတီႈ လႄႈ ႁႅင်းၵၢၼ်ယၢၼ် မိူင်းႁူပ်ႉ ၵၼ်တီႈႁူင်းႁႅမ်းထႃးလိၼ်း ၵဵင်းမႂ်ႇသေ ဢုပ်ႇလၢတ်ႈ ပၼ်တၢင်းႁူႉဝႃႈ ၵူၼ်းၶဝ်ႈႁဵတ်းၵၢၼ်မိူင်းထႆး ပေႃးၺႃးၽေးၵိုင်ႉၵၢင်ႉတီႈႁဵတ်းၵၢၼ်ၸိုင် ဢမ်ႇမီးဝတ်းဝႂ်သင်ၵေႃႈပေႃႈလဵင်ႉ တၵ်းလႆႈႁပ်ႉပုၼ်ႈ ၽွၼ်းၽေးၶိုၵ်ႉၶၵ်ႉလႄႈ ငိုၼ်းၵႃႈမႃႇၵႃႈႁႅင်း ဝႃႈၼႆ။
ပၢင်သပ်းၸႅင်ႈၸတ်းႁဵတ်း ဝၼ်းတီႈ 01 လိူၼ်မၢတ်ႊၶျ် 2015 ၶၢဝ်းယၢမ်း 9 မူင်းၵၢင်ၼႂ်ႇတေႃႇ တၢမ်းၶမ်ႈ 4 30 မူင်း။ ၽူႈယႂ်ႇၵူၼ်းလူင်ၾၢႆႇ ႁပ်ႉႁွင်းၸွႆႈထႅမ်တူင်ႇဝူင်းၵူၼ်း(ประกันสังคม ) ၸဝ်ႈၼႃႈတီႈၵူတ်ႇထတ်း ၵူၼ်းၶဝ်ႈမူိင်း ၸဝ်ႈၼႃႈတီႈၾၢႆႇၸတ်းႁႃၵၢၼ်ငၢၼ်း ၊ ၸဝ်ႈၼႃႈ တီႈတူဝ်တႅၼ်း ILO ဢိၵ်ႇလၢႆ ႁွင်ႈၵၢၼ်တီႈၵဵဝ်ႇၶွင်ႈၶဝ်ႈႁူမ်ႈ။ ၼႂ်းပၢင်သပ်းၸႅင်ႈၼႆႉမီးပီႈၼွင်ႉႁႅင်း ၵၢၼ်ၼႂ်း ၸႄႈတွၼ်ႈၵဵင်းမႂ်ႇ ၶဝ်ႈႁူမ်ႈၼပ်ႉႁူဝ်ပၢၵ်ႇ။
သူမ်သၢႆး ႁွမ်လႃႉေဢႃး (Som Chai Hom La Or) ၽူႈၼမ်းၼႂ်း မူႇလၼိထိၵဝ်ႉငဝ်ႈသုၼ်ႇလႆႈ ၵူၼ်းႄလႈလွင်ႈပူၵ်းပွင် (HRDF) လၢတ်ႈဝႃႈ -“ယိူင်းဢၢၼ်း လႆႈၸတ်းႁဵတ်း ပၢင်ၵုမ်တႃႇ ႁႂ်ႈ ႁႅင်းၵၢၼ်လႆႈႁပ်ႉႁူႉသုၼ်ႇလႆႈၸဝ်ႈၵဝ်ႇ၊ ႁႂ်ႈႁူႉမၢႆမီႈပၵ်းပိူင် ႁႅင်းၵၢၼ်ၼႂ်းမိူင်းထႆး ၊ လွင်ႈၶဝ်ႈထိုင် သုၼ်ႇလႆႈပၢႆးပၺ်ႇၺႃႇ — ပုၼ်ႈတႃႇပီႈၼွင်ႉႁႅင်းၵၢၼ် ၸိူဝ်း ဢၼ်မီးဝႂ်ၵပ်းတူဝ်ထုၵ်ႇမႅၼ်ႈၸွမ်း ၼင်ႇမၢႆမီႈၼၼ်ႉ ပေႃးဝႃႈႁူပ်ႉ ၽေးၵိုင်ႉၵၢင်ႉတီႈႁဵတ်းၵၢၼ်ၸုိင်တၢင်ႇယွၼ်းဢဝ်ငုိၼ်းတီႈ ၵွင်ထုၼ်းငိုၼ်းသၢႆႈတႅၼ်းလႆႈၵမ်းလဵဝ်” – ဝႃႈၼႆ။
ႁႅင်းၵၢၼ်ယၢၼ်မိူင်း ၵူၼ်းမိူင်းမၢၼ်ႈ၊ မိူင်းလၢဝ်း တင်းမိူင်းၵမ်ႊပေႃႊၻီႊယိူဝ်ႊ ဢၼ်ႁဵတ်းၵၢၼ် မိူင်းထႆးပတ်းပိုၼ်ႉတႄႉ မီးလၢၼ်ႉပၢႆ ။ တီႈၵဵင်းမႂ်ႇ ၵူၺ်းမီးႁိမ်း သႅၼ်ၵေႃႉ။ ၼႂ်းၼၼ်ႉ ၸိူဝ်းဢမ်ႇမီး ဝတ်း ဝႂ်ၵေႃႈ မီးတင်းၼမ်။
လူင်ပွင်ၸိုင်ႈထႆး ယင်းမီးပၵ်းပိူင်ဝႆႉဝႃႈ ၽႂ်ၽူႈလႂ် သင်ႁပ်ႉဝႆႉ ၵူၼ်းဢမ်ႇမီးဝတ်းဝႂ်သင် ၼႆၸိုင် ပေႃးၸဝ်ႈၼႃႈတီႈ တီႉလႆႈ တေမႂ် ငိုၼ်း 2 မိုၼ်ႇဝၢတ်ႇ တေႃႇ ႁူဝ်သႅၼ်၊ ဢမ်ႇၼၼ် တူတ်ႈၶွၵ်ႈ သွင်ပီ။ ဢမ်ႇၼၼ် တူတ်ႈတၢမ်ႇငိုၼ်းၵေႃႈၺႃး၊ တူၵ်ႈၶွၵ်ႈၵေႃႈ ၵိုၵ်းပႃးၸွမ်းၵၼ်။
လူင်ပွင်ၸိုင်ႈၵုမ်းထိင်းဝၢၼ်ႈမိူင်း ၸုမ်းသိုၵ်းယိုတ်းဢႃႇၼႃႇ မိူင်းထႆးၼႆႉ ၼင်ႇႁိုဝ်တေ ၵုမ်းၵမ်လႆႈ ၵူၼ်းတၢင်ႇဝၢၼ်ႈတၢင်းမိူင်း မႃးႁဵတ်းၵၢၼ်မိူင်းထႆး ႁႂ်ႈပဵၼ်ပၵ်း ပဵၼ်ပိူင်ၼၼ်ႉ ႁဵတ်းပၼ်ဝတ်း ဝႂ် ၵူၼ်းဢမ်ႇမီးဝတ်းဝႂ် လၢႆၸုပ်ႈသေတႃႉ တေႃႈလဵဝ်တႄႉ ၵိုတ်းယင်ႉဝႆႉ။ ၾၢႆႇၼိုင်ႈ ၸဝ်ႈၼႃႈတီႈ ပလိၵ်ႈထႆး ၵႆႉၵႆႉ တင်ႈလၢၼ်ႇ(ၵဵတ်ႉ) သေ ၵူတ်ႇထတ်း ဝတ်းဝႂ် ၵူၼ်းႁေႃရူတ်ႉ ပေႃးဢမ်ႇမီးဝတ်းဝႂ်၊ ဢမ်ႇၼၼ် တၢင်ႇၵူၼ်းဢမ်ႇမီးဝတ်းဝႂ်ၵႂႃႇမႃးၵေႃႈ ၸၢင်ႈၺႃးတူတ်ႇတၢမ်ႇၸွမ်း။


text:
ၶၢဝ်ႇယႃႈမဝ်းၵမ်
ၵၢၼ်ၽဵဝ်ႈမူၺ်ႉယႃႈမဝ်းၵမ် “ဝ” လႄႈ လူင်ပွင်ၸိုင်ႈၶႄႇ ယုၼ်ၼၢၼ် ႁဵတ်းႁႂ်ႈၵႂင်ဢမ်ႇပွင်ႇၸႂ်
- Details
- Created on 04 December 2017
- Written by တႆးလွတ်ႈလႅဝ်း
ၽူႈၼမ်း တပ်ႉသိုၵ်းမိူင်းဝၽွမ်ႉႁူမ်ႈ (UWSA) ဢၼ်ဢုပ်ႉပိူင်ႇၽွင်းငမ်း ပိုၼ်ႉတီႈ “ဝ” လႄႈတင်း လူင်ပွင်ၸိုင်ႈပိုၼ်ႉတီႈ ယုၼ်ၼၢၼ် ၸိုင်ႈမိူင်းၶႄႇ လႆႈလူင်းလၢႆးမိုဝ်း ႁဵတ်းလိၵ်ႈႁူမ်ႈမၢႆၵၼ်ဝႆႉ ပုၼ်ႈတႃႇႁူမ်ႈၵၼ် ၽဵဝ်ႈမူၺ်ႉယႃႈမဝ်းၵမ်၊ ၵဵဝ်ႇၶေႃႈလႆႈၸႂ်ၼႆႉသေ ၽူႈၼမ်းတႆး ၽၢႆႇၵၢၼ်မိူင်း ၸဝ်ႈၼိုင်ႈဝႃႈ ပဵၼ်လွင်ႈႁဵတ်းႁႂ်ႈၵႂင်လႄႈ ဢမ်ႇပွင်ႇၸႂ်ၼႆယဝ်ႉ။
ယွၼ်ႉၽေးယႃႈသေ ၵေႃႉပဵၼ်ၽူဝ် ဢဝ်ၽႃႉၽၼ်းလုၵ်ႈလၢၼ်မေးတူဝ်ၵဝ်ႇ တၢႆၸပ်းၵၼ် 7-ၵေႃႉ
- Details
- Created on 04 December 2017
- Written by တႆးလွတ်ႈလႅဝ်း
ယွၼ်ႉမဝ်းမိင်းယွင်ႇၸွမ်း ယႃႈလမ်ယႃႈမႃႉ ႁႅင်းလူၼ်ႉသေ တူဝ်ၸႂ် ဢမ်ႇၵုမ်းထိင်းလႆႈၶိုၼ်း ယိၼ်ႉယႃႈလႄႈ ၵူၼ်းဝၢၼ်ႈၵဝ်ႇလူင် ဢိူင်ႇၶွၵ်ႈၸၢင်ႉ ၸႄႈဝဵင်းၵေးသီး ၸႄႈတွၼ်ႈလွႆလႅမ် ၵေႃႉၼိုင်ႈ လႆႈဢဝ် မေး လုၵ်ႈ လႄႈ လၢၼ်မၼ်း ၵုမ်းၶၢင်ဝႆႉၼႂ်းႁိူၼ်းႁိုင် 24-ၸူဝ်ႈမူင်းသေယဝ်ႉ လႆႈဢဝ်ၽႃႉၽၼ်း တၢႆၸပ်းၵၼ် 7-ၵေႃႉ ဝႃႈၼႆ။
သူၼ်ၽုၵ်ႇယႃႈၵူၼ်းမိူင်း တီႈသိုၵ်းမၢၼ်ႈ တီႇၽဵဝ်ႈပႅတ်ႈလူၺ်ႈဢမ်ႇပၼ် လွင်ႈတၢင်တႅၼ်းၶိုၼ်းသေ သုမ်းငိုၼ်း ၼပ်ႉႁူဝ်ပၢၵ်ႇသႅၼ် ဢၼ်လႆႈႁူႉၸွမ်းထႅင်ႈ ၵမ်း-5
- Details
- Created on 25 November 2017
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶလရ-12 လွႆလႅမ် ႁႅင်း 17-ၵေႃႉ၊ ၶမရ-517 မိူင်းပွၼ် ႁႅင်း 7-ၵေႃႉ ႁူမ်ႈၵၼ်တင်း ပလိၵ်ႈမၢၼ်ႈ 6-ၵေႃႉ လႄႈ ၸုမ်းပီႇတုၸိတ်ႉ 7-ၵေႃႉ ဢိၵ်ႇၽူႈမီးပုၼ်ႈၽွၼ်း ၼႂ်းပိုၼ်ႉတီႈထႅင်ႈ 2-ၵေႃႉ၊ ဢထမ်ႇမၸိသင်ႇဢဝ် ၽူႈယႂ်ႇၵူၼ်းလူင် ၼႂ်းဢိူင်ႇၼမ်ႉမူဝ် လႄႈ ဢိူင်ႇၵွင်းယၢဝ်း ၸႄႈဝဵင်းလွႆလႅမ်သေ ႁႂ်ႈၼႄပၼ် ဢွင်ႈတီႈၽုၵ်ႇသွမ်ႈယႃႈယဝ်ႉ တီႇၽဵဝ်ႈပႅတ်ႈ လူၺ်ႈဢမ်ႇပၼ်ၶိုၼ်း လွင်ႈတၢင်တႅၼ်း၊ ၵူၼ်းမိူင်းသုမ်းတိုၼ်းလၢင်း ၼပ်ႉထိုင်ႁူဝ်ပၢၵ်ႇသႅၼ် ဢွၼ်ၵၼ်ပွင်ႉၶၢင်းလိူဝ်ႁႅင်း၊ သိုၵ်းမၢၼ်ႈမီးလွင်ႈၵိၼ်သူးလၢပ်ႈပႃး။
သိုၵ်းမၢၼ်ႈ ၸုမ်းတီႇၽဵဝ်ႈသူၼ်ယႃႈၵူၼ်းမိူင်း ဢဝ်ၵိၼ်/ၸႂ်ႉၶူဝ်းဝတ်ႉ ၶူဝ်းႁိူၼ်း လူၺ်ႈဢမ်ႇလႆႈၶႂၢင်ႉ
- Details
- Created on 24 November 2017
- Written by တႆးလွတ်ႈလႅဝ်း
လႆႈႁူႉၸွမ်းထႅင်ႈပွၵ်ႈၵမ်း-4 ဝႃႈ သိုၵ်းမၢၼ်ႈ တပ်ႉၵွင် ၶမရ-516 ၼမ်ႉၸၢင် ၶမရ-517 မိူင်းပွၼ် လႄႈ တပ်ႉၵွင်ႈလူင်(ဢမျွၵ်ႉ) လွႆလႅမ် လႆႈမီးလွင်ႈတီႇၽဵဝ်ႈပႅတ်ႈ သူၼ်ၽုၵ်ႇယႃႈၵူၼ်းမိူင်း ၼႂ်းပိုၼ်ႉတီႈ လူၺ်ႈဢမ်ႇမီးသင်တၢင်တႅၼ်း ဢမ်ႇၵႃး ပၢႆႈဢဝ်ၵိၼ်/ၸႂ်ႉပႃး ၶူဝ်းဝတ်ႉ လႄႈ ၶူဝ်းႁိူၼ်းၵူၼ်းဝၢၼ်ႈ ထႅင်ႈတင်းၼမ် ၼႆယဝ်ႉ။
RCSS/SSA တီႉၺွပ်းလႆႈ ယႃႈတင်းၼမ် လႄႈ ၽူႈၵဵဝ်ႇၶွင်ႈယႃႈ ပႃးၸဝ်ႈၵွၼ်းဝတ်ႉ တီႈၵုၼ်ႁဵင်
- Details
- Created on 24 November 2017
- Written by တႆးလွတ်ႈလႅဝ်း
ၸဝ်ႈၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႈၺွပ်းလႆႈယႃႈမႃႉ ၼပ်ႉႁူဝ်ႁဵင်မဵတ်ႉ၊ ယႃႈလမ် လႄႈ ၽူႈၵဵဝ်ႇၶွင်ႈယႃႈ ၵူၼ်းႁိူၼ်းၼိုင်ႈၵေႃႉ မုၼ်ၸဝ်ႈၵွၼ်းဝတ်ႉ ၼိုင်ႈတူၼ် ဢိၵ်ႇၶိူင်ႈၸႂ်ႉတိုဝ်းယႃႈ တင်းၼမ် ႁူမ်ႈတင်းၵႃးၼိုင်ႈလမ်း တီႈၼိူဝ်သဵၼ်ႈတၢင်းၵႃး ၶူဝ်လမ်-ၵုၼ်ႁဵင်။
More Articles...
- ၵၢၼ်တီႇၽဵဝ်ႈသူၼ်ယႃႈၵူၼ်းမိူင်း လႄႈ ၵၢၼ်ဢထမ်ႇမတဵၵ်းတဵင်ၵူၼ်းမိူင်း တီႈသိုၵ်းမၢၼ်ႈလူင်းမိုဝ်းႁဵတ်း ဢၼ်လႆႈႁူႉၸွမ်းထႅင်ႈ ၵမ်း-3
- သူၼ်ယႃႈ တီႈသိုၵ်းမၢၼ်ႈ တီႇၽဵဝ်ႈပႅတ်ႈ ဢၼ်လႆႈႁူႉၸွမ်းထႅင်ႈ လႄႈ သိုၵ်းမၢၼ်ႈ ဢထမ်ႇမ ၸႂ်ႉၵိၼ်ႁႅင်းလၢႆ ၵူၼ်းမိူင်း
- ၵူၼ်းမိူင်းပွင်ႉၶၢင်း လၢႆးသိုၵ်းမၢၼ်ႈ ၽဵဝ်ႈမူၺ်ႉယႃႈမဝ်းၵမ် ဢမ်ႇၸွမ်းပိူင်လုမ်ႈၾႃႉ ပၢႆယႃႉမေႃႈၶဝ်ႈ ၵူၼ်းမိူင်း ႁႂ်ႈၵွတ်းၽၢၼ်ဢိုပ်းယၢၵ်ႈ တိူဝ်းလိူဝ်
- မႄႈၼုမ်ႇ ႁိမ်းသၢမ်ၶွပ်ႇလႅၼ်မိူင်း တႆး-ၶၢင်-ၶႄႇ တေႁူမ်ႈမိုဝ်း RCSS သေ တိုၵ်းတေႃးၽဵဝ်ႈယႃႈမဝ်းၵမ် ႁႂ်ႈဝွတ်ႈဝၢႆး
- RCSS/SSA တီႉၺွပ်းလႆႈၵူၼ်းၶၢႆသူႇယႃႈ တီႈလၢႆးၶႃႈ 9-ၵေႃႉ ပၼ်တၢမ်ႇမူၼ်ႉမႄးတူဝ်ၸႂ် 1-လိူၼ်ထိုင် 4-ပီႊ
- သိုၵ်းမၢၼ်ႈ ၺွပ်းလႆႈၼမ်ႉယႃႈ ၼိူဝ်ၵႃးတင်းၼမ် ၵူၺ်းဢမ်ႇဢၢပ်ႈပၼ်ပလိၵ်ႈသေ ဢဝ်ၶတီးမၼ်းႁၢႆ
- ပလိၵ်ႈမၢၼ်ႈ တီႉၺွပ်းလႆႈယႃႈမဝ်းၵမ် ၵႃႈၶၼ် 500-သႅၼ်ပၢႆ ၼႂ်းဢိူင်ႇထုင်ႉလွႆႁူဝ်သိူဝ်
- ၶၢဝ်းတၢင်းသွင်ဝၼ်း ၸဝ်ႈၼႃႈတီႈ တီႉၺွပ်းလႆႈယႃႈမဝ်းၵမ် ၵႃႈၶၼ် 2-မိုၼ်ႇသႅၼ်ပျႃးပၢႆ တီႈၽႃၵၢၼ်ႉ
- ၽူႈမီးၸၼ်ႉ သိုၵ်းမၢၼ်ႈ ထုၵ်ႇတီႉၺွပ်း ၵိုၵ်းတင်းယႃႈမႃႉၵႃႈၶၼ် ႁႃႈပၢၵ်ႇသႅၼ်ပၢႆ တီႈႁိမ်းလႅၼ်လိၼ် တႆး-ၶႄႇ
- ၵူၼ်းၼုမ်ႇမိူင်းတၢင်ႈ ႁူမ်ႈၵၼ်တီႉၺွပ်းလႆႈ ၵူၼ်းၵိၼ်ယႃႈ


text:
လုၵ်ႈဢွၼ်ႇ 2 ၵေႃႉပီႈၼွင်ႉ ၊ ဢၼ်ပေႃႈမႄႈႁဵတ်းၵၢၼ်လုတ်ႇသၢႆးသေ ႁဵတ်းသုမ်ႉသွင်းယူႇၸွမ်းၾင်ႇၼမ်ႉတဵင်း ႁိမ်းဝဵင်းလၢႆးၶႃႈ ၊ ၵႂႃႇၵဵပ်းလႆႈမၢၵ်ႇတႅၵ်ႇမႃးသေ ဢဝ်မႃးလဵၼ်ႈ ။ မၢၵ်ႇတႅၵ်ႇသႂ်ႇလူႉတၢႆၵႂႃႇတင်းသွင်ၵေႃႉပီႈၼွင်ႉ ။
ဝၼ်းတီႈ 16/11/2015 ယၢမ်းဝၢႆးဝၼ်းမွၵ်ႈ 2 မူင်းၶိုင်ႈ၊ ၵိူတ်ႇမၢၵ်ႇတႅၵ်ႇတီႈႁိမ်းၶူဝ်မၢၵ်ႇလၢင်း ၼမ်ႉတဵင်း၊ ၾၢႆႇၼိူဝ်ၶူဝ်ၼမ်ႉတဵင်း ၊ ၾၢႆႇဢွၵ်ႇဝဵင်းလၢႆးၶႃႈမွၵ်ႈ 2 လၵ်း ။ ႁဵတ်းႁႂ်ႈလုၵ်ႈဢွၼ်ႇယိင်း သွင်ၵေႃႉပီႈၼွင်ႉ ဢၼ်ပေႃႈမႄႈပဵၼ်ၸၢဝ်းၶိူဝ်းမၢၼ်ႈ ႁိၼ်ႇတူႇ ႁဵတ်းၵၢၼ်လုတ်ႇသၢႆး ၊ ႁဵတ်းႁိူၼ်းသုမ်ႉသွင်း ယူႇၸွမ်းၾင်ႇမႄႈၼမ်ႉတဵင်း လူႉတၢႆထင်တီႈ ။
ၵဵဝ်ႇၵပ်းလွင်ႈၼႆႉ ၽူႈတႅၼ်းသၽႃးၸႄႈမိူင်း ၊ ၶဵတ်ႇလိူၵ်ႈတင်ႈမၢႆ 1 ဝဵင်းလၢႆးၶႃႈ ၸၢႆးၵျေႃႇၸေႇယ လၢတ်ႈဝႃႈ – ပဵၼ်လုၵ်ႈဢွၼ်ႇယိင်း 2 ၵေႃႉပီႈၼွင်ႉ ၵႂႃႇႁၼ်မိူၼ်ၸိူင်ႉၼင်ႇ ပႅတ်ႊထရီႊရူတ်ႉၶိူင်ႈလႄႈဢဝ်မႃးလဵၼ်ႈ မၢၵ်ႇတႅၵ်ႇသႂ်ႇ လုၵ်ႈဢွၼ်ႇယိင်းသွင်ၵေႃႉၼၼ်ႉ လႆႈလူႉတၢႆၵႂႃႇ။ ၵေႃႉၼိုင်ႈဢႃယုလႆႈ 13 ၶူပ်ႇ ၊ ၵေႃႉၼွင်ႉလႆႈမွၵ်ႈ 8 ၶူပ်ႇ – ဝႃႈၼႆ ။
သိုပ်ႇလၢတ်ႈဝႃႈ – လွင်ႈမၢၵ်ႇတႅၵ်ႇၼႆႉ တၢင်းၸဝ်ႈၼႃႈတီႈပလိၵ်ႈၶဝ် မႃးၵူတ်ႇထတ်းတူၺ်းယူႇ ၊ ၶဝ်ၵေႃႈဢမ်ႇယိုၼ်ယၼ် ပႆႇၸၢင်ႈလၢတ်ႈလႆႈဝႃႈ ပဵၼ်မၢၵ်ႇသႅၼ်းလႂ် ။ မိူဝ်ႈဝႃးၼႆႉ ၵေႃႉပဵၼ်ပေႃႈတင်းမႄႈ လႆႈပဵၼ်ဢၼ်တိူဝ်ႉၸႂ်တႄႉတႄႉသေ ႁွင်ႉႁွင်ႉႁႆႈႁႆႈယူႇၸွမ်း တီႈသုမ်ႉၶဝ်ယူႇ ။ လုၵ်ႈဢွၼ်ႇၼႆႉ ၵွပ်ႈပိူဝ်ႈဝႃႈတူဝ်မၼ်းပုတ်းၶၢတ်ႇၵႂႃႇလႄႈ ၶဝ်ၵေႃႈၵဵပ်းဢဝ်ၵႂႃႇလုမ်းလႃးၶၢပ်ႈတူဝ် (ၽဝ်ၾႆး) မိူဝ်ႈႁူဝ်ၶမ်ႈၶမ်ႈဝႃးယဝ်ႉ ။ လုၵ်ႈဢွၼ်ႇ 2 ၵေႃႉၼႆႉ ပဵၼ်ၸၢဝ်းႁိၼ်ႇတူႇ – ဝႃႈၼႆ ။
တီႈလၢႆးၶႃႈၼႆႉ ပူၼ်ႉမႃးမိူဝ်ႈဝၼ်းတီႈ 17/10/2015 ဢွၼ်ၼႃႈႁဵတ်း “ ပၢင်ဢုပ်ႇၶႆႈလိၵ်ႈလၢႆးပၢႆးႁၼ် ” ၵေႃႈ ၵၢင်ၶမ်ႈမွၵ်ႈယၢမ်း 9 မူင်းၶိုင်ႈ ၊ မၢၵ်ႇတႅၵ်ႇတီႈႁိမ်း ႁွင်ႈၸွမ်သႅင် ႁူဝ်ၼွင်လူင် ။ ၵူၺ်းၵႃႈ သႅၼ်းမၢၵ်ႇတႅၵ်ႇ မၼ်းဢမ်ႇမိူၼ်ၵၼ် ။ မၢၵ်ႇဢၼ်တႅၵ်ႇ တီႈႁိမ်းႁွင်ႈၸွမ်သႅင်ၼၼ်ႉ မၼ်းပဵၼ်မၢၵ်ႇသႅၼ်းပွႆႇပႃ ၊ တင်းဢၼ်မိူဝ်ႈဝႃးၼႆႉ ဢမ်ႇၸႂ်ႈမၢၵ်ႇသႅၼ်းလဵဝ်ၵၼ် – ၸၢႆးၵျေႃႇၸေႇယ လၢတ်ႈၵႂႃႇၼင်ႇၼႆ ။
လုင်းၸၢႆးမူၼ်း ၽူႈတႅၼ်းသၽႃးၵူၼ်းမိူင်း ပႃႊတီႊႁူဝ်သိူဝ် ၵေႃႈလၢတ်ႈဝႃႈ – လုၵ်ႈဢွၼ်ႇၶဝ်မီးပီႈၼွင်ႉ 5 ၵေႃႉ ။ ၶဝ်ပဵၼ်ၵူၼ်းပွၵ်ႉ 2 ဝဵင်းလၢႆးၶႃႈ ၊ ပေႃႈမႄႈၶဝ်သမ်ႉပဵၼ်ၵူၼ်းၵိၼ်းၸႂ် ၊ ၵႂႃႇႁဵတ်းသုမ်ႉသွင်းယူႇသဝ်း ႁိမ်းၾင်ႇၼမ်ႉတဵင်းသေႁဵတ်းၵၢၼ်လုတ်ႇသၢႆးၶိုၼ်ႈၾင်ႇ ။ ၽွင်းၵူၼ်းလူင်ၶဝ်ၵိၼ်ၶဝ်ႈၵိၼ်ၼမ်ႉ လိုဝ်ႈႁိူဝ်ႉၼွၼ်းဝၼ်းၸူဝ်ႈၵႅပ်ႉၼၼ်ႉ လုၵ်ႈဢွၼ်ႇၶဝ်သမ်ႉၵႂႃႇၵဵပ်းလႆႈမႃးမၢၵ်ႇၼၼ်ႉသေ ဢဝ်မႃးလဵၼ်ႈ ၊ ၵူၼ်းလူင်ၶဝ်ဢမ်ႇႁူႉ ၊ မၢၵ်ႇၵေႃႈတႅၵ်ႇၵႂႃႇမိူဝ်ႈယၢမ်း 2 မူင်းၶိုင်ႈၼၼ်ႉ ၊ ၽိူဝ်ႇၵူၼ်းလူင်ၶဝ်ယိၼ်းသဵင် တိုၼ်ႇမႃးၵေႃႈ လုၵ်ႈဢွၼ်ႇသွင်ၵေႃႉၼၼ်ႉ ပေႃးလူႉတၢႆၵႂႃႇယဝ်ႉ ။
လုၵ်ႈဢွၼ်ႇၵေႃႉ ဢႃယုမွၵ်ႈ 12-13 ၼၼ်ႉ ယွၵ်းယွႆၵႂႃႇတင်းတူဝ်၊ ႁူဝ်မၼ်းၵႂႃႇမီးတီႈၼိုင်ႈ ၊ ၶႃမၼ်းၵႂႃႇမီးတီႈၼိုင်ႈ ။ ပလိၵ်ႈၶဝ်မႃးထတ်းတူၺ်းၵေႃႈ ၶဝ်ဝႃႈဢမ်ႇႁၼ်ၸၢၵ်ႇမၼ်း ၸပ်းတီႈလႂ် ၊ လႅပ်ႈမိူၼ်ၼင်ႇမၢၵ်ႇဢၼ်ပိူၼ်ႈႁဵတ်းဢဝ် သႅၼ်းပိူၼ်ႈပွႆႇပႃ ပွႆႇမၢၵ်ႇႁိၼ်ၸိူဝ်းၼၼ်ႉ ။ လႅပ်ႈပဵၼ်မၢၵ်ႇႁၢင်ႈႁင်းၵူၺ်း ၊ ပေႃးပဵၼ်မၢၵ်ႇပွမ်းၸိူဝ်းၼႆႉ တေလႆႈႁၼ်ၸၢၵ်ႇမၼ်းယူႇ – လုင်းၸၢႆးမူၼ်း လၢတ်ႈၼႄၼင်ႇၼႆ ။ လႆႈႁူႉထႅင်ႈဝႃႈ တီႈၶူဝ်မၢၵ်ႇလၢင်း ၼမ်ႉတဵင်းၼၼ်ႉ မီးသိုၵ်းမၢၼ်ႈပႂ်ႉဝႆႉယူႇ – ၼႆယဝ်ႉ ။


text:
ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် ၼႂ်းမိူင်း လၢတ်ႈဝႃႈ- မိူဝ်ႈလဵဝ် ၶၵ်ႉတွၼ်ႈလွင်ႈငမ်းယဵၼ် တိုၵ်ႉယၢင်ႈၸွမ်းၽႅၼ်တၢင်းၵၢၼ်မိူင်း NCA ၊ ၽွင်းတိုၵ်ႉပိၼ်ႇပႆႇၵႂႃႇမႃးယူႇတီႈ ၶၵ်ႉတီႈ 4 ဢုပ်ႇဢူဝ်းၵၼ်ၸၼ်ႉၸိူဝ်ႉၸၢတ်ႈ လႄႈၶၵ်ႉတီႈ 5 ပၢင်ၵုမ်လူင်လွင်ႈငမ်းယဵၼ်။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ ။
ထၢမ်-ငဝ်းလၢႆးၶၵ်ႉတွၼ်ႈလွင်ႈငမ်းယဵၼ်မိူဝ်ႈလဵဝ်ၼႆႉ ထိုင်တီႈလႂ်ယဝ်ႉၶႃႈ ?။
တွပ်ႇ-မိူဝ်ႈလဵဝ်ၼႆႉ ပေႃးဢဝ်ၽႅၼ်တၢင်းၵၢၼ်မိူင်း (Roadmap) 7 ၶၼ်ႈတွၼ်ႈၶွင် ၶေႃႈတူၵ်းလူင်းၵၢၼ်ၵိုတ်းယိုဝ်းတူဝ်ႈမိူင်း (NCA) ဝႃႈၸိုင် မၼ်းယူႇၼႂ်းၶၼ်ႈတီႈ 4 ။ ၶၼ်ႈတီႈ 4 ၼႆႉ ပဵၼ်ဢုပ်ႇဢူဝ်းၵၢၼ်မိူင်းၸၼ်ႉၸိူဝ်ႉၸၢတ်ႈ၊ ပေႃးၼၼ်ႉယဝ်ႉ သမ်ႉတေမီးပၢင်ဢုပ်ႇဢူဝ်းၵၢၼ်မိူင်း၊ မၼ်းတေၵႂႃႇၽႅဝ်တီႈပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ်။ မိူဝ်ႈလဵဝ်ႉၼႆႉတႄႉ ယူႇတီႈၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ တႄႉဝႃႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၼၼ်ႉ ပဵၼ်ၶၼ်ႈတီႈ 5 ။ ၶၼ်ႈတီႈ 4 လႄႈၶၼ်ႈတီႈ 5 ၼႆႉမၼ်းပိၼ်ႇပႆႇၵၼ်၊ ပေႃးၶၼ်ႈတီႈ 4 ယဝ်ႉမႃးတီႈၶၼ်ႈတီႈ 5 ၊ ပေႃးၶၼ်ႈတီႈ 5 ယဝ်ႉၵႂႃႇၶိုၼ်းၶၼ်ႈတီႈ 4 ၊ မၼ်းတေၵႂႃႇၸိူင်ႉၼၼ်ယူႇတိၵ်းတိၵ်း တေႃႇပေႃးထိုင်ပီ 2020 ဝႃႈၸိူင်ႉၼင်ႇၼႆ ။
မၼ်းပွင်ႇဝႃႈ ၶၼ်ႈတီႈ 5 ပၢင်ၵုမ်လူင်ပၢင်လူင်ၼႆႉ 6 လိူၼ်တေႁဵတ်းၼိုင်ႈပွၵ်ႈ။ ၸူဝ်ႈပႆႇထိုင် 6 လိူၼ် ၼိုင်ႈပွၵ်ႈၼႆႉသမ်ႉ မၼ်းတေႁဵတ်းပၢင်ဢုပ်ႇဢူဝ်းၵၢၼ်မိူင်းၵူႈၸၼ်ႉၸၼ်ႉ။ ပေႃးႁဵတ်းယဝ်ႉၵေႃႈ တေမႃးႁဵတ်းပၢင်ၵုမ်လူင်ပၢင်လူင်၊ ပေႃးႁဵတ်းပၢင်ၵုမ်လူင်ပၢင်လူင်ယဝ်ႉၵေႃႈ သမ်ႉလုၵ်ႉတီႈၼၼ်ႈသေ ၶိုၼ်းသိုပ်ႇလူင်းၵႂႃႇၸူးတီႈၵူၼ်းမိူင်း။ ဢၼ်လူင်းၵႂႃႇၸူးတီႈၵူၼ်းမိူင်းၼႆႉ တေပဵၼ် 3 ထၢၼ်ႈ၊ 1.ထၢၼ်ႈတူင်ႇတၢင်ႇ။ 2.ထၢၼ်ႈၸိူဝ်ႉၶိူဝ်း။ 3.ထၢၼ်ႈႁူဝ်ၶေႃႈၵၢၼ်မိူင်း ။
မိူဝ်ႈလဵဝ်ၼႆႉ ဢဵၼ်းဢၢၼ်းဝႆႉဝႃႈ ၶၼ်ႈတီႈ 5 ပၢင်ၵုမ်လူင်ပၢင်လူင် ၵမ်းတီႈ 3 ၼႆႉ တေႁဵတ်းၼႂ်းလိူၼ်ၼႃႈ ၾႅပ်ႊၿိဝ်ႊရီႊၼႆႉ ဝႃႈၸိူင်ႉၼင်ႇၼႆ။ ယွၼ်ႉပိူဝ်ႈၼၼ်လႄႈ ၼႂ်းမိူင်းတႆးဢမ်ႇဝႃႈ ၼႂ်းမိူင်းယၢင်းဢမ်ႇဝႃႈ ၵူႈမိူင်းမိူင်းၼႆႉ ဢွၼ်ၵၼ်သုၵ်ႉႁၢင်ႈႁႅၼ်း ပိူဝ်ႈတႃႇဢုပ်ႇဢူဝ်းၵၢၼ်မိူင်း၊ ႁၼ်ထိုင်ၸိူင်ႉႁိုဝ်၊ ၵူၼ်းမိူင်းၶႂ်ႈလႆႈၶႂ်ႈပဵၼ်ၸိူင်ႉႁိုဝ်ၸိူဝ်းၼႆႉ ဢွၼ်ၵၼ်ၶွၼ်ႈတုမ်ႁဵတ်းပၢင်ၵုမ်ၵၼ်ယူႇ ။
ထၢမ်- ၼႂ်းပီ 2017 ၼႆႉ ၼၢင်းဢွင်ႇသၢၼ်းၸုၵျီႇဝႃႈ ပဵၼ်ပီငမ်းယဵၼ်။ ၵဵဝ်ႇၵပ်းလွင်ႈၼႆႉ ထတ်းသၢင်ႁၼ်ထိုင်ၸိူင်ႉႁိုဝ်ၶႃႈ ?။
တွပ်ႇ-လွင်ႈၼႆႉ မၼ်းၼၢင်းတေၶႂ်ႈပဵၼ်လႄႈလၢတ်ႈၵႂႃႇ။ ၵဵဝ်ႇၵပ်းလူၺ်ႈလွင်ႈငမ်းယဵၼ်ၼႆႉ ၼႂ်းပီၼႆႉ ႁႂ်ႈလႆႈယဝ်ႉတူဝ်ႈၼႆတႄႉ မၼ်းၼၢင်းၵေႃႈတေဢမ်ႇဝႃႈၼင်ႇၵဝ်ႇ။ ၵူၺ်းၵႃႈ ၼင်ႇႁိုဝ်ပေႃးတေလႆႈ လွင်ႈငမ်းယဵၼ်ၼႆႉ ပီၼႆႉႁႂ်ႈမီးတီႈမၢႆတီႈတွင်းလီလီငၢမ်းငၢမ်း၊ ႁႂ်ႈပေႃးၸၢင်ႈပူင်ၸႂ်ဝႃႈ ႁဵတ်းႁိုဝ်ၵေႃႈႁဝ်း ယၢင်ႈၵႂႃႇလႆႈတၢင်းၼႃႈယဝ်ႉ၊ မၼ်းၼၢင်းဢၢၼ်းဝႆႉၸိူင်ႉၼၼ်ၵူၺ်း ႁဝ်းႁၼ်ထိုင်ၸိူင်ႉၼင်ႇၼႆ။ မၼ်းမိူၼ်ၸိူင်ႉၼင်ႇ မိူဝ်ႈလဵဝ်ပေႃးႁဝ်းတူၺ်းၶိုၼ်းပၢင်ၵုမ်လူင်ပၢင်လူင် ဢမ်ႇၼၼ်ၵေႃႈ ပေႃးတေႁွင်ႉၸွမ်း NCA ပိူၼ်ႈဢမ်ႇဝႃႈပၢင်ၵုမ်လူင်ပၢင်လူင်၊ ပိူၼ်ႈႁွင်ႉဝႃႈပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ဝႃႈၸိူင်ႉၼႆ ။
ပၢင်ၵုမ်လူင်ၼႆႉႁဵတ်းမႃး 2 ပွၵ်ႈယဝ်ႉ၊ ပွၵ်ႈၵမ်း 1 မီးၸုမ်းယိပ်းၵွင်ႈ 8 ၸုမ်းၶဝ်ႈပႃး၊ တီႈၼၼ်ႈၼႆႉ မီးလွင်ႈတၢင်ႇၼႄတၢင်းႁၼ်ထိုင်ၽႂ်မၼ်း၊ ပေႃးယဝ်ႉမီးလွင်ႈဢုပ်ႇဢူဝ်းလႅၵ်ႈလၢႆႈၵၼ်၊ မီးလွင်ႈထဵင်ၵၼ် ၸိူဝ်းၼႆႉ။ ၽိူဝ်ႇထိုင်မႃးၵမ်းတီႈ 2 ႁဵတ်းမိူဝ်ႈလိူၼ်ဢေႃႊၵတ်ႊသ်-သႅမ်ႊထႅမ်ႊၿိူဝ်ႊၼႆႉသမ်ႉ ပဵၼ်ၼၢင်းဢွင်ႇသၢၼ်းၸုၵျီႇ ၵေႃႉဢွၼ်ႁူဝ်၊ ပေႃးမႃးတူၺ်း သမ်ႉတိူဝ်းတွၼ်းမႃးထႅင်ႈၶၵ်ႉၼိုင်ႈ။ ပွၵ်ႈၵမ်းတီႈ 1 မီး 8 ၸုမ်းၵူၺ်း၊ ၽိူဝ်ႇပွၵ်ႈၵမ်း 2 သမ်ႉမီး 18 ၸုမ်း၊ ဢၼ်ၼႆႉမၼ်းပဵၼ်ဢၼ်တိူဝ်းတွၼ်းမႃးလိူဝ်ၵဝ်ႇ၊ ၵူၺ်းၵႃႈ ဢၼ်ဢုပ်ႇဢူဝ်းၵၼ်တႄႉ ဢမ်ႇပေႃးပၢႆႈပိူင်ႈၵၼ်တင်းဢၼ်ၵဝ်ႇ။ မၼ်းပဵၼ်ၸုမ်းၽႂ်ၸုမ်းမၼ်း မႃးတၢင်ႇၼႄတၢင်းႁၼ်ထိုင်ၽႂ်မၼ်း၊ ပိုတ်ႇဢူၵ်းပိုတ်ႇၸႂ်လၢတ်ႈၼႄၵၼ် ။
ၵူၺ်းၵႃႈၵမ်းၼႆႉတႄႉ ဢမ်ႇမီးလွင်ႈဢုပ်ႇဢူဝ်းတွပ်ႇထဵင်ၵၼ်သင်။ ပေႃးထိုင်ၵမ်းတီႈ 3 သမ်ႉတေပဵၼ်ၸိူင်ႉႁိုဝ်၊ မိူဝ်ႈလဵဝ်ၼႆႉ တေလုၵ်ႉတီႈ 18 ၸုမ်းသေပဵၼ်မႃး 21 ၸုမ်းႁႃႉ၊ ဢၼ်ၶဝ်ဢုပ်ႇဢူဝ်းၵၼ်ၼႆႉ ၶဝ်ၸၢင်ႈတူၵ်းလူင်းၵၼ်သေသမ်ႇသေပိူင်ႁႃႉ။ ပေႃးဝႃႈၸုမ်းၼမ်မႃးၶဝ်ႈႁူမ်ႈၵေႃႈ မၼ်းၵေႃႈပဵၼ်ဢၼ်လၢၵ်ႇလၢႆး ဢၼ်လီတႄႉတႄႉ၊ ပေႃးၶဝ်ၸၢင်ႈတူၵ်းလူင်းၵၼ်သေသမ်ႇသေပိူင်ၵေႃႈ မၼ်းၵမ်ႉၸွႆႈလွင်ႈငမ်းယဵၼ် ။
(ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ 2 လွင်ႈသိုၵ်းလူင်ပွင်ၸိုင်ႈမၢၼ်ႈ ႁၢင်ႈႁႅၼ်းသိုၵ်းလေႃႇတိုၵ်းၸုမ်းၸၢဝ်းၶိူဝ်းယူႇ)


text:
ဢၢႆႊထီႊ တႃႇပုၼ်ႈ Android
Blue Stacks (Apps) တႃႇၸႂ်ႉတိုဝ်းလႆႈၼႂ်း Computer လႄႈ Android လေႃးၵၼ်
- Details
- Created on 11 September 2014
- Written by တႆးလွတ်ႈလႅဝ်း
Blue Stacks (Apps) ဢၼ်ၼႆႉ ပဵၼ်ၶိူင်ႈတၢင်းလဵၼ်ႈ ၵူႈလွင်ႈလွင်ႈ၊ လုၵ်ႉတီႈၼႂ်းၶွမ်ႇပိဝ်ႇတိူဝ်ႇ ၸဝ်ႈၵဝ်ႇသေ လဵၼ်ႈလႆႈမိူၼ်ၼင်ႇၼႂ်းၶိူင်ႈ Android ၼင်ႇၵဝ်ႇ၊ လဵၼ်ႈလႆႈမိူၼ်ၼင်ႇ Wechat ၊ Line ၊ Twitter ၊ Facebook ၊ Viber ၊ Google Talk ၊ Games ၸိူဝ်းၼႆႉ ၸႃႉၵႂႃႇတၢင်းလဵၼ်ႈၵူႈလွင်ႈလွင်ႈ မိူၼ်ၼင်ႇၸဝ်ႈၵဝ်ႇ လဵၼ်ႈၼႂ်းမိုဝ်းထိုဝ်ၵူၺ်း။
Blue Stacks (Apps) ဢၼ်ၼႆႉ ပဵၼ်ၶိူင်ႈတၢင်းလဵၼ်ႈ ၵူႈလွင်ႈလွင်ႈ၊ လုၵ်ႉတီႈၼႂ်းၶွမ်ႇပိဝ်ႇတိူဝ်ႇ ၸဝ်ႈၵဝ်ႇသေ လဵၼ်ႈလႆႈမိူၼ်ၼင်ႇၼႂ်းၶိူင်ႈ Android ၼင်ႇၵဝ်ႇ၊ လဵၼ်ႈလႆႈမိူၼ်ၼင်ႇ Wechat ၊ Line ၊ Twitter ၊ Facebook ၊ Viber ၊ Google Talk ၊ Games ၸိူဝ်းၼႆႉ ၸႃႉၵႂႃႇတၢင်းလဵၼ်ႈၵူႈလွင်ႈလွင်ႈ မိူၼ်ၼင်ႇၸဝ်ႈၵဝ်ႇ လဵၼ်ႈၼႂ်းမိုဝ်းထိုဝ်ၵူၺ်း။
ၶိူင်ႈဢၼ်ၼႆႉ ၸဝ်ႈၵဝ်ႇဢမ်ႇတၢပ်ႉလူဝ်ႇ ၶဝ်ႈၼႂ်းၶိူင်ႈမိုဝ်းထိုဝ်ႁဝ်းသင်သေ Update ပၼ်ၶိူင်ႈမၼ်းၵေႃႈလႆႈယူႇ၊ လုၵ်ႉတီႈၶွမ်းၸဝ်ႈၵဝ်ႇ ဢၼ်လဵဝ်သေ Update ပၼ်မၼ်းၵူၺ်းၵေႃႈ ၼႂ်းၶိူင်ႈမိုဝ်းထိုဝ်ၸဝ်ႈၵဝ်ႇၼၼ်ႉ တိုၼ်းUpdate ပၼ်ၵႂႃႇႁင်းၵူၺ်းမၼ်း ယူႇယဝ်ႉ။
သင်ႁဝ်းၶဝ်ႈၼႂ်း Blue Stacks (Apps) ဢၼ်ၼႆႉလဵၼ်ႈၸိုင် ၼႂ်းမိုဝ်းထိုဝ်ၸဝ်ႈၵဝ်ႇ ဢၼ်ပိုတ်ႇဝႆႉ တၢင်းလဵၼ်ႈၼၼ်ႉ တေမွတ်ႇလူင်းၵႂႃႇႁင်းၵူၺ်းမၼ်းယူႇယဝ်ႉ။
မၢႆတွင်း/သင်ၸဝ်ႈၵဝ်ႇ ၸႂ်ႉမၢႆတူဝ်ၶဝ်ႈ ဢၼ်လဵဝ်ၵၼ်ၵွၼ်ႇ ၸင်ႇမွတ်ႇလူင်းၵႂႃႇၵူၺ်း၊ သင်ဢမ်ႇၸႂ်ႉတိုဝ်း မၢႆတူဝ်ၶဝ်ႈ မိူၼ်ၵၼ်ၸိုင် ဢမ်ႇမွတ်ႇလူင်းလႆႈ။
တေဢဝ် ၾၢင်ႁၢင်ႈ တၢင်းလဵၼ်ႈ မိူၼ်ၼင်ႇ Wechat တႆးလွတ်ႈလႅဝ်း ဢၼ်ၼိုင်ႈ ၼႄတူဝ်ယၢင်ႇမၼ်းပၼ်ဝႆႉ မိူၼ်ၼင်ႇတႂ်ႈလႆႈ
ၽွၼ်းလီမၼ်း သင်ၸဝ်ႈၵဝ်ႇ တႅမ်ႈလိၵ်ႈၸူးဢူၺ်းၵေႃႉ တီႈၼႂ်းမိုဝ်းထိုဝ်ႁိုဝ်းၸိုင် မၼ်းတေထိူင်းႁႅင်း၊ သင်ၸဝ်ႈၵဝ်ႇၸႂ်ႉတိုဝ်း Blue Stacks (Apps) ၼႆႉၸိုင် မၼ်းတေၽႂ်းႁႅင်းသေ ၼႃႈတၢင်းလဵၼ်ႈႁဝ်းၵေႃႈ တေၵႂၢင်ႈၶႂၢင်ႁႅင်းလႄႈ ၸႂ်ႉလႆႈၼႂ်းၶွမ်းၵူႈလုၵ်ႈ ယူႇယဝ်ႉ။
သင်ၶႂ်ႈလႆႈ ၶႂ်ႈၸႂ်ႉတိုဝ်းၸိုင် လုတ်ႇဢဝ်တႂ်ႈၼႆႉၶႃႈတႃႉ